text:
我一直都知道自己生咗智齒,不過因為冇乜感覺所以我就冇理佢.直到之前我食咗一餐炸雞漢堡,當時食完我驚熱氣就已經飲咗一杯涼茶,但系都冇用,第二日我嘅智齒就開始痛了.剛開始個陣只系有小小痛,我覺得可能系熱氣,就繼續飲咗杯涼茶,結果仲系冇用.
第二日我嘅智齒更痛了,而且不僅系智齒周圍痛,連喉嚨,近耳朵嘅位置都開始痛了.每一次吞咽我就要痛一次,已經完全超出我可以忍受嘅範圍,我即刻就預約咗一間牙科診所做冠周沖洗,上藥,仲買咗D消炎藥.
第三日痛感仲系比較強烈,我問咗個間診所嘅諮詢師,佢話情況嚴重嘅一般冠周沖洗要衝三次,所以我又去做咗第二次沖洗,第二次沖洗個陣我覺得好痛,不過沖洗完等我打的翻到屋企個陣已經冇咁痛啦.後面幾日我嘅痛感逐漸減弱,知道呢幾日已經完全唔痛.
之前拍咗片我嘅智齒系阻生嘅,因為一直冇乜感覺我就唔想拔牙,不過經歷呢次牙痛之後,我都系決定拔了,實在系太痛了,而且醫生同我講如果唔掹,以後仲系會痛,甚至時間間隔會越嚟越頻繁,諗下就覺得可怕,所以我決定長痛不如短痛,儘早掹咗佢.最後將我嘅牙片畀大家睇下.
到呢度智齒痛有幾痛呢篇文章就結束了,希望可以畀大家提供一D參考.
護牙小tips
hospitalzh
下一篇:拔智齒嘅最佳年齡系幾歲?


c: text/html

text:
大家記住4月29日晚上,4月29日晚上!4月29日晚上!!!
重要的東西當然要説三次,
由香港著名明星杜汶澤為“導游”拉大隊帶大家《#走佬去馬拉》!
各位團友們,
大家出發前先練習好杜汶澤,馬來西亞音樂鬼才Namewee 黃明志,香港創作家梁栢堅 同臺創作的主題曲,我們先睹以下MV爲快!
大家4月29日晚上10:30 可以在 ViuTV觀賞此節目
一齊走佬去馬拉,我們不見不散!
歌詞: 作曲:黃明志 作詞:梁柏堅 編曲:李乃剛 主唱:杜汶澤,黃明志
記得多年前喺香港 個個係好疏肝 家下淪陷自由行嗰條路就叫做廣東 啲樓又炒到貴咗 冇諗錯 人人返工為磚頭 一生一世 一聽就濕滯屋企又細
嚟到KL 好玩到要叫聲大佬 識著呢條好玩馬拉佬 日日食都仲未窮 芽菜雞要去怡保 肉骨茶食到升仙 最靚係燒味叉燒燒肉 忘不了條忘不了
呢度永遠冇香港哋 過份匆忙 唔駛趕頭趕命去返工 仲冇乜打風 成日就大癲大肺 檳州啲榴槤最香 呢度講廣東話 香港嘅歌 首首識唱 今天我嚟到 JAM埋海闊天空
有得走 快啲走 驚契弟永遠走得摩 困喺香港心難過 你想開心就搵我 你想有 馬拉有 聽厭俗氣波棵摩科 馬拉好玩駛唔多 馬拉多女多帥哥 最正係我
如若你要飛KL只需三個鐘 嚟到KL 你一到我加餸 不要猶豫 你似返到皇宮
一於MARK個好日子 呢度有咁爽咁好嘅條件 原本一隻港豬 做返個真的漢子 食材無限好 做人嘅嘢又無需枯燥 漫步人生路 祝福大家搵到你窿路
杜汶澤 喱騷 Chapman To’s late show 轉載于: 網絡平台 viu.tv

robotstxt: allowed

filter: keep


text:
唐代詩人劉希夷寫過首《代悲白頭翁》,一句「年年歲歲花相似,歲歲年年人不同」傳頌千古,其實何止繁花依舊,人面全非,連有七十年歷史嘅旺角花墟都面臨搬遷威脅,話唔定「歲歲年年墟不同」都似咯.
件事係咁嘅,最近花墟商戶收到政府建議,提出將佢哋集體遷去洗衣街政府設施嘅原址,希望可以改善阻街情況之餘,亦配合洗衣街用地闢作綜合商業及住宅發展咁話喎.
冇錯,花墟成日車水馬龍,熱鬧非凡,尤其新年及情人節檔期更加逼爆,人車爭路,險象環生,當局作出適當嘅規管係無可厚非.問題係,喺發展同重建之前,係咪應該先做足諮詢同埋周全嘅考慮,最重要嘅係有冇從商戶同顧客嘅角度出發呢?
唔講唔知,花墟歷史要從咸豐年間嘅《北京條約》講起,當年清廷割讓九龍半島畀英國,定居港九嘅外國人愈來愈多,由於西洋人習慣以鮮花裝飾家居,新界花農便每日到界限街附近賣花,漸漸成行成市,花墟道,花墟徑,花園街,園圃街及園藝街等都係因應花墟而來.即係話,花墟與香港開埠一百多年歷史息息相關,點止滿載住港人集體回憶吖,更加係香港重要嘅地標之一,點可以話搬就搬o架.
正如商戶話齋,呢個地方本來唔係由政府自主規劃,而係攤販聚集營商,由最初木頭車小販變成舖頭,然後成為愛花之人嘅聚腳地,花墟演變成世界知名而極具特色嘅景點,基本上同當局無關,加上不少商戶擁有業權,如果佢哋堅決唔搬,港府都係冇符嘅咋!
老實講吖,花墟商販對搬遷嘅反應咁大,除咗係家傳祖業同埋歷史回憶,更加因為有現實嘅問題.規劃署冇講明係安置去街舖抑或商場,小學生都知啦,植物要陽光水分,要焗搬入冷氣商場,真係種仙人掌都死喇,即係擺明趕盡殺絕嘅啫.
嗱,以「雀仔街」為例,當日因城市發展集體遷往位於界限街花園街嘅雀鳥花園,點知當局眼高手低,雀仔街失去原有嘅地道特色同活力,由遊人如鯽淪為門可羅雀.前車可鑑,花墟商販點會再做老襯咁笨呀.
冇計啦,港產官僚人頭豬腦,搞保育不嬲得啖笑,反觀台灣就唔同嘞,人哋知道夜市文化係寶,保育都保唔切啦,唔係講笑o架,單係台中逢甲夜市,一年觀光人次有上千萬,總營業額以百億元台幣計,既可保育地道文化,又可賺取經濟收益,真係唔到你唔服p架.
講到底,港府冇嘢叻,最叻做邊瓣衰邊瓣,唔止搞到小商戶雞毛鴨血,分分鐘連本土文化都連根拔起,咁就大件事咯.


text:
果日買左個新keyboard, 竟然裝唔到.
諗諗下呢樣野之前見過, 果次係買左個usb hub + card reader 二合一, 竟然夾唔到野. 印像中好似係keyboard唔得, MOUSE OK. 夾啲簡單既USB 野唔得, 複雜既USB DEVICE 反而OK. 果次搵個WIN7 安裝手指boot起部機, keyboard/mouse/hub/card reader全部OK. 唔係hardware 問題, 但又fix唔到. 後來出左win7 service pack 1 裝左後自動好返.
今次, 插部機onboard既port都有事. 手動搵driver…有啲奇怪.
搵黎搵去都唔見 generic usb 系列既device!!
雖然N 年無手動搵driver, 但無乜理由記錯, 明明有generic usb hub, usb composite device果啲個喎!! 於是搵第二部電腦睇下,
人地有個喎!!! 仲要排頭位!!
於是查下 c:windowsinf, 比較之後發現 USB.INF 同USB.PNF 唔見左! 抄返之後即刻OK.
上網搵下, 呢個世界上都有些少人遇上類似問題, 答案都係叫你用SFC.EXE check下之類, 我真係估唔到usb.inf可以無左.
唔通有啲怪毒專delete呢個file?? 但又搵唔到有啲咁既事.


text:
3
0
0
港鐵南昌站 D1 出口, 港鐵深水埗站 C1 出口 繼續閱讀
電話號碼
65247570
營業時間
今日營業
11:30 - 21:00
星期一至日
11:30 - 21:00
付款方式
or#Tm65331621 等級1 2020-05-08
3 瀏覽
店舖職員衛生意識極低 徒手冇帶手套切豬扒 疫情底下仲要唔戴口罩 另外收銀員收完錢唔洗手又唔戴手套直接掂食物 望到都唔敢食 離晒大普 一定冇下次食爭鮮好過.....!!!!! 繼續閱讀
本身想食個手卷就算啦~之前食過一次三文魚手卷都OK~紫菜都好脆見到有個豪華刺生丼就貪心叫左一個黎試下都係$58呢個價 日本野黎講算幾抵食仲要有咁多魚生~佢個前菜塞埋落個飯到 (仲有紙薑)中華沙律: 同平時食到既都無乜分別大家貨源應該一樣我覺得個玉子同埋蟹柳有啲乾可能放耐左 有少少失望帶子就幾鮮甜 而且好大方 份量唔算少北寄貝都係三文魚 同甜蝦 都係新鮮既但食個蝦好似有少少腥 唔知係咪我個人既問題下次繼續試下啲手卷 繼續閱讀
hkmore_foodie 等級3 2019-11-28
276 瀏覽
西九龍中心新開小店我發覺深水埗真係好多呢類型小店十幾蚊一個壽司手卷食嘅時候真係令我回想中學時期嘅自己🤣.實不相瞞我細個食最多😁就係百佳超市嘅壽司手卷仲要係同媽咪等到特價時段先買細個食到壽司已經好開心🤭那怕只係出自超市的特價貨.今日響米作飯呢度再食番其實佢比較超市特價手卷真係好食好多倍因為即叫既做👍🏻紫菜仲係好脆而環境方面就比較深水埗其他壽司外賣小店舒服因為佢響西九入面而且佢個位比較靜唔會人來人往又唔洗食塵.服務亦都好貼心❤食物到左會叫你快啲食左先😋又會同客人傾下計😘幾有人情味大家經過都可以支持一下經營小店真係要好努力的💪🏻 繼續閱讀
用左Openrice咁耐,都係第一次寫食評.太耐冇食日本菜,又想返屋企慢慢食,行開西九龍,順便搵下食啦.本身好支持小店既我,搵到哩間即叫即做既壽司店.老闆娘態度非常好,見到半開放式既廚房,可以見到師傅制作食品既過程.價錢合理,味道可接受,當然明白到一分錢一分貨,大人細路都讚.帶子夠新鮮,夠厚軟殼蟹手卷好足料,整體黎講,食物新鮮.另外,知道我帶走,好細心咁,手卷既紫菜會原裝包住啲飯,返到屋企都唔會淋左👍🏻會再幫襯,亦請大家多多支持小店既用心😉 繼續閱讀
您可能會有興趣的...


text:
情緣心靈 2017-1-3 12:41 PM
PSV有樣野真心ON 9到無人信因為平時入片入歌果D都係用手機做
今天我手機同流動差電都同時無電 有時好難講 我以為流動差電仲有電先唔差個電話
點知真係可以2樣野同時無電 呢個時候只有PSV有電
我就諗住再一D需要既野由電腦入去PSV 因為手機真係無哂電
首先呢個ON 撚99既PSV 我插完線 諗住直接入資料 就緊係入唔到啦
佢又同我講要安裝一個 叫內容管理員 我裝一裝要又等幾分鐘
等完幾分鐘 後來都又係失敗 佢就叫我關左個USP供電 我關完
佢就同我講 要我更新完PSV既系統軟件 先可以同電腦連接
佢老母仲夠膽要 一定要我連接埋WIFI先比我安裝 之後我連接完WIFI
佢就同我講要等30分鐘先安裝完 我都返工遲到啦 仲同你等30分鐘 等你老 母 咩
點解只係用一條USP線入一入D需要用既資料都可以 都可以咁7春煩 只係入一D內容幾MB既資料 都可以搞到咁樣樣 我真心吊你老無系呀垃圾PSV
情緣心靈 2017-1-3 01:11 PM
真係慘死可以說
最後佢更不停要我登入 我申請時又心急
出生日期選了2015年 他又不斷跟我說 我未滿15歲 乜乜77咁
最後 先識轉番個出生日期先肯比我LOIN
搞左成粒鐘 先入到 幾十MB既資料入去部機到 ON 99
真係 痴9撚7 線 根本呢D設定就是低能 好心反映下= =
JOSEPH1989 2017-1-18 09:29 PM
呢個世界有USB手指呢樣野...我相信唔係PSV既設定問題
Fenlius 2017-1-19 05:25 PM
佢咁做原意係防破解玩老翻,不過最後都係俾人 crack 左.


text:
2012年京阪之旅(Day 6 – 完結編)
終於黎到旅程last day,今日只得一個主要任務,就係去黑門市場買D生果,食材帶返去.
做嘢之前先去醫飽肚先,今日嘅搵食目標係Lotteria快餐店,最近酒店嘅係道頓堀戎橋旁邊嘅呢間.
第一次食Lotteria係舊年係福岡,當時天寒地凍,試左佢個半熟蛋漢堡包,初時都驚驚地,但係食落之後真係好正,回味無窮,所以今次點都要再試多次.
食完早餐就行過去黑門市場買嘢啦,買嘅當然唔少得士多啤梨,早一日已經特登買左D黎試味,所以今日去到就掃左試過好味果隻,另外亦都買左一D日本嘅新鮮食材.俾錢果陣原來收銀果個係兼職嘅中國留學生,佢仲幫我地問左店長關於一D食材嘅整法,真係好好人啊.
係買門市場買完嘢返酒店就後,都係時間check-out,之後先將行李寄存係酒店,再去心齋橋行下.
今次係日本嘅最後午餐,食左心齋橋呢間烏冬店,因為之前食果間丸龜製麵真係好好味,以為大家都係讚岐烏冬,應該都會好味啦,點知,難食到…
遺憾地食完旅程最難食嘅一餐之後,終於到辛苦嘅時間啦,就係拖行李去難波駅坐南海電鐵去關西空港囉,步行路線就係咁,詳細D介紹可以去睇呢篇:住@大阪Hotel Vista Grande Osaka.
機場冇乜好影,冇相睇.飛機好準時咁係下午4點半左右起飛,返到澳門都係八點左右.去旅行最辛苦係最後回程果陣,所以回程可以唔洗經香港而直接到澳門真係好正架.
2012年京阪之旅全篇完.


text:
(今次大鑊)有防暴女警比人起咗底!
作為一個男人,我覺得好多人喺「大波madam」呢件事上面都有錯誤理解.首先要搞清楚,「美醜」係相對概念,「大波唔大波」都係相對概念,無咩客觀量度標準.如果以前成個TB咁嘅madam係醜,咁依家執個黎嘅大波madam相對下就一定係靚啲.再例如,我有個朋友曾經食過個E級嘅囡囡,到家下佢根本覺得身邊無女仔係大波;反之,識親都係飛機場嘅,梗係出街見到人地心口微微凸起就已經流哂口水.
其次我想令個啲急住要打開個心口俾人睇嘅香港少女知,我好清楚你哋都有驕人嘅身材,但弊在如果我要上網睇,係撇開政治立場下,我就未必會選擇睇你.雖知道,打開個網,台日韓泰歐美款款都有,全球化之下個競爭就好大,要贏就好艱難,無謂白益啲咸濕仔.當然,我知道你哋都係人靚心口好......係心地好至真.
好喇,咁返去大波madam個到,到底佢吸引嘅地方係邊?其實只係因為佢出現喺日常生活之中.當你出去遊行,畀警察截停,而上前查你身份證嘅竟然係個大波madam,呢種衝擊你日常生活想像嘅行為,往往比你求其上網見到個doublemay更加刺激.等如你返工大部份同事都係男人,啲女人都係阿姐阿嬸,忽然有日有個稍有姿色嘅女仔嚟做你同事,成個department嘅雄性動物都一定會異常興奮,當佢女神咁看待.呢啲唔係前世未見過女仔,係因為個女仔衝擊咗你對日常嘅想像,令你覺得好普通嘅日常變得有啲唔同,一定係會開心.
講多個例子,以前Coffee未入大台嗰陣,無錯就係IFC公廁gathering嘅Coffee.佢屋企有檔嘢喺灣仔東方188賣Game賣遊戲機,早10年8年前佢間唔中都會落去睇下鋪,做下生招牌.我啲中學同學就算無嘢買無嘢睇,都會話不如去188打個轉,睇下撞唔撞到「Selina」(佢以前塊麵包包地真係幾似SHE個Selina).你話佢係咪好靚,就算依家個樣都係見仁見智(反正我就好鍾意).不過因為佢出現喺一個你唔suppose有靚女嘅地方,大佬個場唔係成口煙士牙嘅金毛老翻鋪睇場,就係賣MK衫嘅阿姐,忽然有條女睇得下,你就會好鬼興奮.因為所有嘢都係相對,平時見到啲師姐都係男人咁,今次見到個大波madam咁,一定係會衝擊嘅.
雖則我係咁講,但亦唔代表你班人J大波Madam係合理.你班食屎狗如果依家係相安無事嗰陣有個大波madam出嚟就話啫,依家咩時候呀?唔係話唔畀你娛樂,但都唔好揀個黑警呀,700人被捕,有人畀人射盲左,仲有人畀人斬,你係後面搞搞警民關係?我屌你咩,醒下喇!真係以為贏緊20000分呀?


text:
想問下如果只係懷孕幾日, 有冇懷孕特徵?定係要過了一個月先有? 如有, 又係點既呢?
小黃豆意見:
懷孕幾日only, 我諗無乜人會知道自己有左呀?最準確又最明顯既特徵咪係唔黎m咯! 但會有谷m既感覺 (肚有少少痛, 胸漲),通常發現時都係唔黎m之後幾日至幾星期不等, 睇你平時m準唔準!我初初有左時, 真係好攰, 不停咁瞓, 有時係office不自覺會瞓左添!我到左8-9 weeks左右先開始嘔/ 反胃,個肚唔會咁快大架, 我四個月先開始個肚大!有左體溫會高D, 不過我早期係沾寒沾凍咁!
solomandy意見:
我有左6 weeks都唔知, 食得, 瞓得, 不過一到10 weeks就大滯, 胃到咩咁!好彩只係嘔左一個月鬆d,不過我唔係特別累囉, 仲要行得好快架, 6個月都仲快步咁追巴士
abbychuchu意見:
我有一樣好特別嘅特徵, 未知有左之前個身(胸部附近)成日都好痕,之後講開,原來我有個朋友都係咁….
高橋家意見:
如果你留心小小會好易發覺, 就算係正常飲水量, 去洗手間次數會密左
catalunya意見:
懷孕幾日真係好難有特徵喎…嗰幾日只係受精卵著床, 賀爾蒙改變等等內在變化,之後係m 痛咁, 我嗰陣時個肚腩突然大左好多, 鬆泡泡咁,之前我冇肚腩, 仲會見到肋骨 (我磅數唔輕, 不過肥響手腳度)
pigskin1121hk意見:
我發覺自己好耐未黎M, 而且突然間好大食, 好想瞓覺 (我一向都唔鍾意瞓覺), 乳房痛, 跟住上網睇下懷孕有咩特徵, 先發覺自己同懷孕特徵好似, 之後就同老公去診所驗, 結果真係中左獎!
Dsee意見:
我應該係十九號 m 到,但到廿四號仲未到,於是用曼仔驗,中左,到廿五號到普通西醫驗,咩都冇,最後忍唔住再買曼仔驗晨尿,都係中左,於是我忍多日去家計會驗,今次終於有小小紅線,但好淺,所以只好等多一個星期再驗,但已經有眼瞓,肚餓等…網上的人話曼仔準d, 所以買嚟check, 但又真係得佢check 到, 醫生用的就check 唔到, 但我問左醫生朋友, 佢都話用晨尿 check 到有就有, 好少錯


text:
見好多包友都讚,去東京仲要朝聖o既couca預拌粉.早前搵代購買嚟玩過,幾方便O既,麵包好軟熟,所以都應該加咗好多料,全部亦都好香,亦即係加咗好多香精.anyway,一試唔死得人o既,因為某d味如咖啡牛奶,士多啤梨奶果d你自己唔落香精係好難整倒出嚟,不過如果想好健康俾bb食,又唔建議用佢.
試咗10隻唔同味:
カフェオレ 咖啡牛奶 幾香
黒胡麻きなこ 黑芝麻粉 普通
もっちり米粉入り 加咗米粉煙韌d 冇乜特別,其他都軟
バナナミルク 香蕉牛奶 幾香
アップルシナモン 蘋果玉桂 I like it
香るアールグレイ 香伯爵茶 幾香
こんがりメープル 棕色楓糖 唔特別,不過自己用過楓糖落好多都好難出味
贅沢ブリオッシュ豪華布里歐,普通,自己落多d牛油香過佢
ふわふわ苺ミルク 鬆軟士多啤梨牛奶 幾香
爽やかトマト 清爽蕃茄 普通
我用MK精工機,普通麵包mode冇減水,開頭都覺得佢發得太勁,個頂會榻,包友教減水10-20ml,可以用快速麵包mode.嚟緊都仲會試芝士同朱古力味.近排仲出咗不少新味,咖喱果d都有.
星野酵母就喺荃灣橙買,同白神味唔同,係另一種香甜味.遲d試埋《酵母工業》パネトーネマザーPanettone,有機會希望試埋埃及最古老果隻菌.
MK精工機有養嘔吐物mode,可插電24小時,但香港夏天根本唔使插電都養倒.50g生種 + 100ml水.
一包生種整倒3次包,呢隻係栗子包,質同味都唔錯.當然想試真酵母味整白麵包係最好O既.星野冇白神咁易處理同可放咁耐,發酵能力亦冇咁勁,不過風味就唔同,好難咁比較O既.
立雜post最後用部機整過牛油,過程幾得意,不過曬電兼曬錢,買cream貴過買牛油.不過,試吓ok,但如果為咗呢個function買麵包機就唔建議喇.


text:
就嚟又到農曆新年啦,呢個節日唔少得嘅係去拜訪下親朋戚友,順便逗利是嘛.不過上去人哋屋企無理由兩手空空嘅,想揀個特別啲嘅賀年禮盒?咁就要睇下呢篇介紹啦.
金魚形蘋果羊羹禮盒 city’super
呢一款禮盒送畀鍾意日本嘅朋友仔就啱啦,包裝靈感來自青森睡魔祭嘅傳統金魚燈籠,再加上日本摺紙元素,感覺好日系.而羊羹就係用青森蘋果製成,味道天然香甜.
法式手工曲奇禮盒 PAUL LAFAYET
呢個禮盒包裝以春暖花開為主題,賣相優雅.一盒四十八件共有五款口味,分別係川香胡椒,醇香抹茶,經典牛油,焙香芝麻同燕麥葡萄.開飯仔就最鍾意川香胡椒,帶微辣但又唔會嗆喉.而燕麥葡萄就有粒粒提子乾,好有咬口.
手製朱古力 VERO
當然唔少得大人小朋友都鍾意嘅朱古力.年年有餘禮盒入面有6件錦鯉形狀嘅手繪白朱古力,同16塊70%黑朱古力.造型精緻.而另一款禮盒裡面就有各式乾果同果仁,外層覆上黑朱古力,用嚟放全盒都唔錯.
蒸蒸日上馬福龍 Choco Lab
呢款禮盒造型好盞鬼,以蒸籠裝著印有「福」字嘅焦糖味馬卡龍同紅莓味馬卡龍,中西合璧,又幾創新喎. 蒸籠寓意蒸蒸日上,送畀做生意嘅朋友就夠晒好意頭.
精選甜點禮盒 星巴克
呢款禮盒有三款小食,分別係特濃咖啡果仁曲奇,楓糖蝴蝶酥同海鹽焦糖蛋卷.特濃咖啡果仁曲奇食落好香,粒粒果仁令口感更豐富.而楓糖蝴蝶酥同海鹽焦糖蛋卷就好酥脆,味道香甜.禮盒包裝以紅黑色為主調,低調得嚟又帶點型格.
五彩幸運彩虹糖 Skittles
呢隻牌子嘅彩虹糖平時就食得多,不過佢新出嘅五彩幸運口味就夠晒應節.五款全新口味包括綠豆,蜜瓜,芋頭,荔枝同桔子.包裝上仲印有唔同嘅祝賀語,好似「笑JOKE成世」同「GO!別單身」等,玩味十足.喺2月23日前,於指定商戶以單一收據購買任何彩虹糖或瑞士糖產品滿$288,仲可以加錢換一副麻雀添,啱晒新年同親朋戚友大戰四方城,不過數量有限,換晒就冇!
文:Crystal


text:
終於嚟到 2017年最後一個月嘅十強喇,總結今年真係有好多唔同類型嘅餐廳上過榜,百花齊放對係香港飲食界嘅好事嚟嘅!講返12月嘅走勢先,有餐廳都回勇重返十強榜喎,亦有今年流行嘅食品上位.唔講咁多即睇結果!
第10位 2DP
呢間素食餐廳連續三個月上榜,位於尖沙咀最多嘢食嘅厚福街,而且集合年輕人鍾意嘅素食,西餐同甜品幾款當紅元素,難怪一直人氣高企!就算天氣凍都仍然有人食茶味雪糕,刨冰,好似加咗食用花嘅秘密花園,賣相靚,係店內招牌菜之一.
第9位 有囍
火鍋食得多,肉骨茶湯底又試過未?呢間星馬菜館繼續上榜,除咗有特色火鍋湯底,今次推介吓小菜啦,大廚曾經憑海南雞獲米芝蓮推介,雞肉慢慢浸熟,嫩滑有油香,雞皮又爽滑,其他推介包括堂弄火焰胡椒蟹同麥皮虎蝦等.
第8位 餃子縣餃子專門店 (*新上榜)
餃子喺今年算係長開長hit,今次呢一間位於旺角,已經有好幾間分店.餃子樂園有8隻唔同口味水餃,包括椰菜木耳豬肉,韭菜豬肉,香菇粟米雞肉,素餃等,亦可以揀重慶酸辣湯或蕃茄湯底.新派口味就有芝士系列或者冰花煎餃,係平靚正之選!
第7位 和氣食堂 (*新上榜)
好多人都話黃大仙係美食沙漠,但上年都多咗新餐廳進駐呀,好似呢間日式居酒屋,食物質素唔錯而且選擇豐富,芝士厚燒玉子,廣島蠔寄世鍋,燒三文魚皮同千回火鳥都好受歡迎,仲有大熱嘅海鮮丼同黑豚肩燒丼.難得價錢親民抵食,好多街坊客捧場.
第6位 羲和雅苑 (*新上榜)
年尾突然有多間北京烤鴨店輪流開業,呢一間真係來自北京嘅名店!用當地烤鴨,即席片成鴨皮,鴨胸同鴨髀,配上爆炸糖,藍莓醬同哈蜜瓜,更自稱「跳舞的烤鴨」夠晒破格!餐廳開喺海港城最靚海景位,價位唔平,不過仍然有唔少人慕名幫襯.
圖:apuruw
第5位 FLIPPER’S
今年其中一間最矚目嘅過江龍,憑「奇蹟之班戟」令一眾食客甘心排隊都要食!雖然熱潮稍過,但不時推出期間限定口味及鹹食,所以今次再度上榜都唔驚訝.鹹班戟有牛油果三文魚,粟米牛油果及煙肉煎蛋,可以揀全麥或熱香餅,甜點就可以揀適合冬日食嘅南瓜焦糖.
第4位 金記冰室 (*新上榜)
金記冰室喺筲箕灣自1967年開業,2013年易手後以懷舊冰室姿態開枝散葉,食物有傳統茶記嘅常餐,乾炒牛河,焗豬扒飯同鐵板什扒等,亦有新派嘅煎烏冬,鮮蝦忌廉藜麥炒意粉,價錢都算貼地嘅.開喺人流極多嘅商場入面,想食就梗係少不免要排隊啦.
第3位 越滿 (*新上榜)
今年東南亞菜慢慢回勇,呢一間新開無耐嘅越南菜館走親民路線,感覺年輕又夠潮.食物就大路啲,小食有牛油雞翼,軟殼蟹米紙卷等,比較特色嘅有和牛舌湯河同海防蕃茄大頭蝦蟹肉湯河,價錢唔貴兼冇加一係抵食嘅!
第2位 青花
繼續係旺角嘅東南亞菜!青花已經係第二次上榜,難得旺角有間坐得舒服嘅餐廳,梗係多人捧場啦!食物環境都走小清新路線,食嘢同打卡都一流,必吃菜式有生蝦刺身,芒果蟹肉沙律配柑桔汁,原隻龍蝦冬蔭芝士燴飯等.相信新年前後多人去旺角行街買波鞋,人氣繼續高企.
第1位 火水爐冰室火鍋 (*新上榜)
2017年最後冠軍寶座係你喇!雖然今年未算好凍,但火鍋始終係冬天必吃之選,呢一間仲有懷舊戲院裝修,加上好受歡迎嘅冰室食品,潮人實鍾意呀.食物貴精不貴多,湯底有招牌特濃沙嗲,蕃茄海鮮蟹鍋等6款,除咗部份配料之外,一個價任食30幾款配料,訂座仲送鮑魚雞煲添!
文:Perrins


text:
大個咗之後就知道有啲性格對人生唔單止冇幫助,反而會改咗自己.成日都話三歲定八十,性格絕對係由細慢慢形成~ 家長唔想小朋友喺長大嘅過程中畀人欺負或排擠嘅話,就唔好再縱容佢哋.如果佢哋中咗以下4種性格嘅其中一個,最好快啲諗辦法幫佢哋改變下啦!
1. 害羞/慢熱
仔女喺屋企成個小霸王咁,但係見到陌生人就好怕醜,聲都唔敢出嘅話就要注意了.性格害羞嘅小朋友一般離開comfort zone就變得好安靜,見到其他小朋友就算想一齊玩都唔敢,對未去嘅地方,未見過嘅事物都會感到好緊張,原因係佢哋容易缺乏安全感,或者有啲自卑.呢種性格對未來嘅影響頗大,對交友,自信心,甚至工作都有壞處.
2. 怕事細膽
有啲小朋友對一啲未做過嘅事情好抗拒,或者要用好長時間先會接受一件事.怕事細膽對小朋友嚟講,絕對有需要幫佢哋發展勇氣呢種性格!唔係嘅話,喺佢哋嘅成長過程中,會錯過好多機會,原因係佢哋唔敢主動去爭取.
3. 固執
小朋友堅持己見唔肯同其他人商量嘅話,唔好話對日後成長有影響,剩係父母都好難照顧佢哋!固執嘅人一般情緒不穩定,好容易發嬲,咁樣會令到其他人遠離佢!加上佢哋自尊心較高,只相信自己而唔信其他人,好易同其他人發生磨擦!最大影響一定係人際關係~
4. 自私
如果小朋友好多玩具,食物都唔肯同其他人分享,家長就要諗諗計啦!自我中心嘅人絕對只顧自己利益,咩都要人哋遷就佢,再衰啲嘅就可能成日講啲無理嘅要求要人成全佢!家長真係要重視,最好馬上引導佢改變!父母都唔想自己嘅小朋友變成神憎鬼厭嘅人㗎~
Text:Mami Editorial


text:
最近因為武漢肺炎,真係令到人心惶惶!特別係小恩恩有陣時有少少流鼻水/ 打乞嗤,真心好驚!依加無咩事都唔會帶佢去醫院,診所呢啲咁多菌嘅地方,避得就避……
除左日常保暖做好啲,要佢飲返多啲暖水之外,臨訓前我都會用珮夫人鼻爽貼,(無錯!你無睇錯牌子,珮夫人除左止咳露,都有出鼻塞人士用嘅產品架)
小恩恩早兩星期有小小作感冒,佢瞓覺都會有鼻塞問題,,所以都試用左鼻爽貼.珮夫人鼻爽貼有好香天然草本精油嘅味,可以做到解除鼻塞嘅效果,小恩恩好幾晚用左呼吸都暢順左!唔會半夜就聽到佢啲鼻寒聲Haha
每次只需要貼係衫嘅心口位置就ok(唔係貼係鼻架!)!
基本上全晚八個鐘,都keep到有味,效果好持久好快解除鼻塞又唔會話好快揮發走晒啲味!同埋係易撕易貼,唔會有膠水漬~
珮夫人鼻爽貼有樣令我好欣賞佢嘅地方,就係一盒岩晒一家大細用!即使係6月個月嘅bb都已經可以使用,而且不含樟腦同水楊酸,唔會有不良副作用,純天然無藥性,真係岩晒我呢啲咁緊張bb嘅媽媽XD!如果係蠶豆BB都一樣啱用!
除咗解除鼻塞,平時有鼻敏感嘅人都岩用架!我返工地方有塵個陣,都會係咁打乞嗤.加上我無得home office,返工戴足咁多個鐘口罩,又焗,到下午又覺得口罩有啲異味,所以一返工都會貼一塊鼻爽貼,有時貼住佢做野,感覺個人都會零舍醒神咁!
依加萬寧5片裝做緊買2件75折,平均都只係$36.6/盒!大家出開去記得買定盒返屋企傍身啊!


text:
冷血修定139b住宅繁殖合法化
繁殖動物的惡劣環境
尋日政府通過左139b嘅修訂通過左住宅繁殖合法化.再一次將繁殖動物門檻降低,令何人都可以係屋企合法咁樣不停繁殖動物來賺取金錢.香港作為一個國際大都會,竟然會如此冷血將動物嘅生命視為商品.每日喺漁農處,愛護動物協會被人道毁滅嘅動物已經多不勝數,點解唔諗下辦法點樣可以幫到呢啲小動物,點解從要加害佢地?多數動物都係俾人遺棄,俾一啲人渣當玩具玩厭左踢出街.點解動物要咁命苦,已經遇人不淑仲要受到逼害.其實政府可以帶頭支持領養,但係呢個政府並無咁做佢反而去支持人做繁殖場.佢哋究竟知唔知俾人捉返嚟繁殖嘅狗仔貓仔佢哋嘅狀況係有幾悽慘.
有這樣的政府我的心真的很累
1400人動保大遊行反對放寬私人繁殖法例
其實香港有好多非牟利團體組織幫助被遺棄嘅小動物,呼籲拒絕購買支持領養.但係有啲咁嘅政府就算有幾多自願組織都冇用啦.由而家開始只會有更加多悲慘嘅個案出現,一直以來啲流浪貓狗佢政府眼中佢哋同過街老鼠冇分別,三日唔埋兩日就會有虐待貓狗嘅新聞,但係好多單最後唔係輕判就不了了之.當年我見到 MiuMiu 個張嘔血相,我喊左好耐.我唔明白點解會有人會虐待啲貓.香港政府從來都冇認真正過任何有關動物嘅權益同問題,無論我地點努力用自己方式發聲佢都唔會聽到,因為香港政府從來冇諗過要聽.
牠們比人類更值得幸福
三隻柴犬
如果你覺得一隻狗只不過係「一隻狗啫」,咁你同意個冷血嘅政府冇分別.任何動物都同人類一樣擁有生命,有思想,有感情,只係溝通語言唔一樣但同我地一樣屬於地球.地球並唔係只屬於人類,但係人類就覺得自己高高在上可以主宰其他動物嘅生命,去搶奪佢哋嘅家園然後了結佢哋嘅生命.人類應該好感恩呢個世界上有動物.如果地球只有人類的話我諗全部人都好暴戾,因為人類實在太恐怖,諗嘅嘢同做嘅嘢係兩回事.如果人類可以學會分享呢個世界根本就唔會有戰爭,如果人類可以好似動物咁率直簡單,世界和平一啲都唔難.如果屋企有小動物嘅一定要好好珍惜佢哋,因為除咗父母可以無私咁愛你地之外,就只有你哋嘅小動物用佢哋嘅一生不求回報咁去愛你一個.人類真係好幸福,只係好多人都未發覺.我衷心希望每一隻小動物都可以得到幸福.
原文鏈接:冷血修定139b住家繁殖合法化,牠們的命你買不起,轉載請註明來源!


text:
Wikipedia:是日正文/2022年5月
建築學,係一門研究建築物要點設計嘅學問,內容包含咗起建築物嘅過程當中嘅規劃同埋施工等嘅工作,再廣義少少仲可以包埋宏觀啲嘅城市規劃(諗一個城市入面啲建築物要點樣互相配合等等)以至微觀啲嘅室內設計(諗吓啲柱要點安排先至方便間屋嘅主人擺傢俬等等).
作為專用詞嘅「建築學」所研究嘅對象唔淨衹係建築物本身,而仲會著重探討人類對建築物嘅要求同埋一棟建築物要點先至滿足到人類嘅需求-建築學嘅專家會運用柱同牆等嘅基本元素砌想要起嘅建築物出嚟,途中會考慮棟建築物企唔企到喺度,能唔能夠做到人類想佢做嘅功能,仲會諗埋棟嘢有冇美感等多方面嘅問題.因為呢啲多方面嘅考量,建築學上嘅重大作品好多時唔淨衹有實用價值,仲會俾起佢哋嘅族群覺得係佢哋文化嘅象徵.例如係廣州西關嘅陳氏書院噉,啲人喺討論粵文化同粵式建築嗰陣成日都會提起佢.
建築學某程度上係一門跨學科領域:要做建築師(粵文又有叫「則師」)要識數學,物理,工程,藝術,以至社會科學等各方面嘅嘢.公元前 1 世紀嘅古羅馬工程師維特魯威(Vitruvius)就講,話建築學係由好多領域嗰度融合誕生出嚟嘅.佢仲主張話建築師應該要識音樂,哲學,同天文學方面嘅知識,而事實係,歷史上好多建築師喺起佢哋嘅大作嗰陣都會參考當代嘅哲學同天文知識. (成篇文章……)


text:
[獻給故友] 念: 第一章
今朝番到公司, 一早就有好多人入黎恭喜住我, 「喂, Roger 哥, 掂哂啦, 你對家件八婆 Annie 尋日 last day, 無左呢件八婆, 咁睇黎你上位應該都好快有望嘞!」
我笑住咁收哂佢地啲祝福, 「唓, 多餘啦, 就算佢真係仲響度我都未曾驚過佢啦, 不過又話時話, 其實點解佢又會無啦啦 resigned 嘅?」
所有人都搖住頭, 就連 Annie 果邊啲人望住我都縮一縮膊, 「好嘞, 唔好再講呢啲嘞, 大家快啲做野先, 今日下晝食 lunch 我嘅!」 所有人聽到都一片歡呼.
話雖如此, 但突然之間無左 Annie 呢個競爭對手, 雖然我響公司嘅升職機會又真係會大左好多, 但響我心入面, 始終都對呢個女人嘅做事魄力又真係有啲佩服.
半個月之後, 果然, 公司真係出左我升職嘅 Memo, 雖然已經係意料中事, 但唔知點解響我心入面硬係仲諗緊究竟點解 Annie 突然之間會話唔做, 就連佢身邊啲人都無一個知道個中原因.
呢一晚, 我收工收得比較夜, 已經接近十點半, 我離開左公司之後, 落到公司大廈停車場攞車, 車已駛離停車場, 而我亦正如常揸住部車向住屋企方向進發.
今晚天氣唔係咁好, 由今朝到而家都不斷落住雨, 車已經行左一半路程左右, 突然……
咦, 點解有個女人會響街度揼住雨咁行嘅, 但我再望真啲, 果個唔係就係 Annie 黎嘅.
我駛左部車埋去路邊, 跟住我再攞住把遮行左落車, 然後就向住 Annie 個背影方向跑到上前, 把遮已經響佢個頭上遮住, Annie 望一望我, 但面上就依然係一臉冷漠咁.
我地企左響街度, 等左一陣, 我同佢講, 「我有好多野想問妳, 而家落咁大雨, 不如妳上我車度先再講吖!」
Annie 依然呆呆咁, 但企多一陣, Annie 佢亦開始同我行左去上車度.
車上, 我摷左條毛巾出黎遞住比佢, 「抺吓啲水先, 咁樣妳會好易病架!」 Annie 接左我條毛巾之後, 但就見佢呆呆咁揸住響手度.
我望住佢, 跟住就再同佢講, 「係咪有啲咩事咁? 妳使唔使我幫吓妳手呀?」 Annie 終於都肯出聲, 見佢搖一搖頭咁, 「唔使, 已經無人再可以幫到我架嘞!」
見佢擰側個面望住窗外, 而我就更加肯定佢一定係有啲事情發生左嘅, 我開始撻著部車, 跟住我就打算車佢番去佢屋企果區度至算.


text:
酒吧難得嘅小滋味 深水埗DW Lounge
真係唔明邊個發明返工㗎?返工真係好攰呀,我好想開個Post求包養呀(一定要畀M佬知)!但現實係未被包養之前,我仍須努力!係努力嘅同時,放工都要鬆一鬆.今日就約埋同事放工去深水埗DW Lounge Happy Hour啦,我哋叫咗Stella同Strawberry Punch,喺邊飲酒嘅同時,仲可以玩飛標,遊戲機,board game或者唱下K!
玩完飲完正想轉場Dinner,原來呢度都有嘢食叫,仲係自設廚房,唔似一般酒吧咁叫外賣,由隔離街行過嚟就算.因為我哋仲想繼續飲,所以都係留喺度食算喇.但又估唔到呢度嘅嘢食又幾唔錯喎!
黑松露薯條
炸到脆卜卜嘅薯條,外脆內軟,好有口感,加埋濃香嘅黑松露,絕對唔錯.
黑椒蒜香牛柳粒
濃烈嘅黑椒同蒜令成碟牛柳粒加晒分!一啖一口牛,係佐酒嘅一流選擇.
Ocean Treats Focaccia Pizza
咩叫Focaccia?聽店員講,原來係一種意大利包,包身較厚,十足厚多士一樣.上枱喇!包身真係好厚,呢個Pizza嘅配料好多,有蝦,三文魚,蕃茄,青瓜,芝士,帶子,蘑菇,洋蔥,食材夠多,食落好有口感之餘,包邊仲好香脆!
忌廉汁蘆筍三文魚長通粉
好香嘅嘅忌廉汁香味,三塊大大片嘅煙三文魚,同埋鮮綠色嘅蘆筍,仲有車厘茄,洋蔥等,賣相好靚.忌廉汁比例啱啱好,夠晒Creamy㗎!
黑松露野菌燴意大利飯
黑松露配野菌真係無敵之選!軟硬適中嘅意大利飯,配合埋黑松露野菌,呢個選擇真係無得輸,好好味呀!
DW Lounge
地址:深水埗長沙灣道42號雙喜大廈地下
營業時間:星期一至日 15:00-04:00
電話:+852 3709 8353
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
報料或合作:aandmdiaryhk@gmail.com


text:
日本仔侵略,英國殖民地統治
我細個讀書果陣時,教中文個老師,咬牙切齒咁樣講日本仔侵略中國,但係佢就從來冇批評過英國侵略同埋統治香港.殖民地統治底下,喺我讀果間學校,英文係學習主要語言,絕大部份科目都用英文學習.唔單止係咁,我哋開學校早會仲要唱英國國歌:上帝保佑女王.
當年就算唔識分析都知道要用英文上堂,要唱God Save the Queen都係因為香港係英國殖民地.當然慢慢先至學識語言同埋權力嘅關係.
澳洲原住民,世界反殖民運動
之後去澳洲讀大學.佢哋當年都係唱God Save the Queen.澳洲係白人同埋英文嘅世界.喺澳洲見到甚至認識咗一啲原著民,讀咗一啲關於佢哋嘅歷史,佢哋俾白人殘害,佢哋嘅土地俾白人侵佔,婦女俾白人強姦……白人用有天花菌嘅被毯令到佢哋惹到天花,啲原住民完全冇抵抗力,死咗唔知幾多人.白人更加夾硬將原住民嘅仔女同佢哋同父母分離,俾一啲由教會主辦嘅機構同埋營舍托管教養,果啲細路要學英文基督教聖經同埋白人嘅文化!呢啲細路大咗之後只會講英文,更加冇咗佢哋原本嘅文化.
當然當年澳洲嘅原住民有零星反抗,佢哋話唔要assimilation(同化),要integration(融入),佢哋開始有爭取原住民擁有祖先領地嘅權利運動.原住民爭取各種權利嘅運動,美國嘅原住民更加積極.
再放眼果陣時亞洲非洲已經進行咗二三十年,而且唔少地方成為咗獨立國家.不過好多前英國殖民地獨立之後,英文繼續成為官方語文.印度,巴基斯坦,馬來西亞,肯亞,烏干達,尼日利亞……殖民地時代英國人係統治者,英文係統治者嘅語言,要喺殖民地社會力爭上游飛黃騰達,無論做生意做英國人嘅買辦你都要識英文,識講英文,識寫英文,你就可以揾到錢同埋掌握權力.喺香港呢個英國殖民地亦都係一樣,你要喺英國殖民地呢個制度往上爬,基本上要識英文學好英文.所以當年許多父母,或者佢哋喺中國大陸逃落嚟香港,又或者佢哋唔鍾意中國大陸嘅制度,都想佢哋啲仔女讀英文學校(即係嗰啲所有科目,除咗中文,都要用英文教,英文學嘅學校!)當然呢啲教育,我哋叫佢做殖民地教育,奴化教育!
香港中文運動
七十年代初我哋攪中文運動要求中文成為法定語文:果陣時好多政府文件冇中譯,法律條文都用英文,政府通知告示,間中有翻譯,但係都以英文為準.一啲老人家要去郵局寄野返大陸救濟親戚都要填張英文表格講清楚郵寄物品係乜野.
中文運動當然係一個有關權力嘅運動.記得中文運動當年吸引咗好多中學生參加:有啲英文中學嘅校長就叫中文老師喺早會度講,叫啲學生千祈唔好参加.
而果陣時有個義大利年青女記者,我已經唔記得佢個名,但佢果張報纸好有名,叫做Lotta Continua繼續鬬爭,係份幾激進嘅報紙.個女記者問我:你哋爭取中文法定,爭取嘅係唔係普通話?我話唔係,我哋係要講廣東話.佢跟住問:咁你哋係唔係要攪香港獨立? 或者廣東省獨立? 佢咁問我覺得有小小奇怪.當然我哋反英反對英殖民主義,實在好明顯,不過香港獨立冇深刻咁考慮過.香港唔似得新加坡,有馬來西亞要踢佢出馬來西亞聯邦.中國唔會踢走香港.兼且對我地嚟講,香港係中國革命嘅飛彈發射台.
中文運動唔算係一個好成功嘅運動.最後爭取到嘅係政府係公事上多啲用中文.
語文運動,孟加拉獨立運動
支持語文運動俾人覺得有搞獨立之嫌,都係難怪嘅.中文運動沉寂咗冇幾耐之後出現咗孟加拉獨立運動,呢個獨立運動,好明顯係同語文有關.孟加拉獨立運動係一九七一年,當期時住喺東巴基斯坦嘅孟加拉人(佔東巴人口百分之九十八)要求脫離巴基斯坦成立孟加拉國.不過孟加拉人嘅獨立意識早在佢哋爭取孟加拉語成為法定語文嘅時候逐漸形成.
喺1947年,巴基斯坦脫離英國統治立國.巴基斯坦國分東西兩邊,相隔18,000里.兩邊嘅民眾,雖然都信奉回教,但係兩地嘅人就有極大嘅文化差異.東巴人講孟加拉話,西巴人講烏都語,西巴人擁有政治權力,將烏都當做國語,迫東巴人用烏都語,又將東巴嘅資源掠奪運返去西巴基斯坦,當正東巴係殖民地.不過東巴嘅孟加拉人爭取運用孟加拉話嘅權利,學生喺1952年2月21日保衛母語遊行, 遭到鎮壓,有七名學生被槍殺.不過喺54年5月9日孟加拉語終於成為東巴基斯坦其中之一個法定語文.但係孟加拉人經過爭取母語運動,仍然繼續遭受殖民主義式嘅統治同埋剝削,民族意識日漸高漲,結果孟加拉人起義,遭到西巴基斯坦極殘酷嘅鎮壓(西巴基斯坦軍隊一共屠殺咗二百多萬孟加拉人),當年中國共產黨害怕孟加拉獨立運動會鼓勵西藏人維吾爾人爭取獨立,所以中共一直為巴基斯坦軍隊提供武器同埋搖旗吶喊.
港獨,保衛釣魚台運動
孟加拉獨立並冇鼓勵港獨.相反差不多同時發生嘅保衛釣魚台運動令到香港不少年青人 / 學生開始認同自己係中國人.美(國)日(本)私相授受我國領土釣魚台係好民族主義,好認同中國嘅口號,而面對日本,面對美國,反對聲音叫得較為響亮嘅當然係共產黨而唔係國民黨,所以大部份參與運動嘅大學生都俾北京政權統咗去.當時有另外一啲人認為保釣係要反對美日帝國主義而在香港保釣亦都要同時反對殖民主義!不過前者在大學校園嘅影響力較大,故此大學啲學生會學生報都大部份認同中國大陸共產黨嘅政權.至於釣魚台係屬於魚,海龜和飛鳥嘅講法都係好多年之後先至聽到.
當年大學生認同中國擁抱共產黨,佢哋認中關社(認識中國關心社會), 讀毛選,唱紅歌,着白恤衫藍長褲白飯魚,當然少唔得學習普通話簡體字.坦白講學普通話簡體字唔係問題,認識中國亦唔係問題,只係佢哋將人民日報紅旗求是呢啲消息同埋資料當做真理就真係大問題.不過最後毛澤東死,之後四人幫倒台,呢班人就跌咗一跤,有人就如夢初醒知道俾人呃咗,但亦有啲人立即轉軚,跟住新嘅領導.當然十幾年之後,89年嘅民主運動,又令到一啲人再跌一跤,不過只要你緊跟當權者與及識得講當權者嘅語言,你就會得到好處.
識字,手語,充權
巴西一個好有名嘅成人教育家Paolo Freire,佢喺巴西開辦成人識字班,開宗明義就係要透過識字班令參加嘅農人工人認識統治者嘅語言達到充權效果.佢嘅識字班唔係教民眾嘅土話,係教葡萄牙文,因為葡萄牙文就係巴西統治階層嘅語言.農人工人掌握葡萄牙文,可以有信心提出佢哋嘅訴求,使用佢哋嘅話語權,對話或者談判.巴西嘅農人工人乃至原住民需要認識統治階層嘅語言,仲有一個重要原因,就係知情權.
如果因為得唔到統治者嘅資料,冇正確嘅資訊,只能夠被蒙在鼓裡面.2014年嘅雨傘運動中,聾人一直投訴資訊唔夠.運動影響住全香港人,但係因為缺乏手語翻譯,令聾人覺得跟唔上發展.冇最新嘅資料同埋消息,令佢哋徬徨無所適從.2019年嘅反送中運動中,聾人同埋佢哋嘅健聽朋友,再唔被動,我哋可以留意到每一次反送中公開集會,每一次民間記者招待會佢哋都有健聽手語翻譯在場,同時有聾人將手語嘅翻譯用手語再傳開去.佢哋更做咗一首手語版嘅 .啱啱相反,無論係林鄭抑或係警隊四點鐘記招或者政府抗疫記招都係冇人做手語翻譯.
Linguistic genocide,Cultural genocide
我哋要知道香港同世界上嘅聾人俾健聽人壓迫,自1880年以來一直唔準用佢哋嘅母語,即係手語,去學習同埋溝通.當年一大班嘅所謂聾人教育專家,係米蘭開大會(佢哋有計劃有預謀咁樣去邀請同聲同氣嘅人去開呢個會),大會決定聾人返學,唔能夠用手語,只可以讀唇學習發聲.呢種做法聾人叫做linguistic genocide,語言上嘅種族滅絕.全世界聾人,包括香港嘅聾人,佢哋嘅母語一直受到壓制直至2010年,當時喺温哥華舉行一次聾人教育會議承認1880年做咗一個非常錯誤對聾人損害非常大嘅決定!
我哋一邊廂見到香港聾人爭取佢哋嘅文化權利(包括對佢哋嘅母語尊重同承認),但另一邊廂我哋就見到中國共產黨點樣將新疆嘅維吾爾族人再教育,漢化,壓制佢哋嘅語言文化宗教,似乎係進行緊一場cultural genocide文化上嘅種族滅絕!與此同時,中國共產黨亦要壓制地方上嘅方言.喺中國大陸嘅廣東省電視台,好似全部都要配普通話.而喺香港,好似又話要用普通話喺學校上堂.
Esperanto,保衛廣東話
老實講一個地方,一個地區乃至全世界嘅人都能用一種語言溝通係一件好事,但係絕對不可以強迫,更不能夠壓制地方嘅語言.(要不要試試Esperanto世界語?一啲曾經充滿理想 / 夢想嘅人發明Esperanto,一種易學嘅人工語言,中國無政府者巴金曾經係Esperanto世界語好積極嘅倡議者,不過就唔係好成功.世界上其他地方亦一樣:一啲都唔成功.幾年前去到波蘭世界語嘅發源地Białystok,發覺果度啲人,小小嘅一個世界語博物館,都保存唔落黎.)
點解要保衛廣東話?點解要保衛所有少數民族嘅語言?其實係擁抱Diversity多元化呢個價值.喺生物世界裡,我哋講biodiversity,擁抱生物嘅多元,一種生物也不能少.喺語言喺文化嘅領域我哋亦都講diversity, 擁抱多元,一種語言也不能少.
舊年2019係五四運動1919嘅100周年,我就諗究竟五四運動對我哋有乜野啟示?五四運動係一個語文運動,我地叫佢做白話文運動.白話文嘅意思好簡單咁講就係「我手寫我口」,2019年「我手寫我口」應該就係用廣東話寫文章,用廣東話創作.我地要尋找三蘇嘅文章,搵翻甚至出版用廣東話寫嘅劇本,小說,廣東歌……我哋要尋找廣東話文章劇本,小說,廣東歌嘅美學,我哋要喺香港同埋大灣區攪一場媲美五四嘅新文化運動!


text:
更多
2019-12-28 83 瀏覽
happy friday呢晚放工約左朋友食個飯傾下計輕鬆下,睇到有人網上介紹話呢間cafe好少女系即刻去試下.上到去的確幾靚,好田園風,同埋望住咁多花花草草食野心情都會開心d🥰呢到仲有個用花砌成既牆壁好靚,無論朋友生日定紀念日拎住個甜品係到影相非常之靚📸因為我同朋友只有兩個人,食物唔係話叫左好多,湯同蒜蓉包set dinner會包埋👍🏻前菜我地叫左呢個水牛城雞翼,即叫即整熱辣辣,而且醬汁好入味,酸酸辣辣好開胃.呢個白酒大蜆意粉煮得好乾身,大蜆去沙亦去得好乾淨,而且隻蜆真係非常之大隻,份量亦都好多.呢個肉眼配鵝肝塊扒好大塊,肉質好嫩,叫左五成熟真係煎到岩岩好👍🏻
上到去的確幾靚,好田園風,同埋望住咁多花花草草食野心情都會開心d🥰
呢到仲有個用花砌成既牆壁好靚,無論朋友生日定紀念日拎住個甜品係到影相非常之靚📸
因為我同朋友只有兩個人,食物唔係話叫左好多,湯同蒜蓉包set dinner會包埋👍🏻前菜我地叫左呢個水牛城雞翼,即叫即整熱辣辣,而且醬汁好入味,酸酸辣辣好開胃.
呢個白酒大蜆意粉煮得好乾身,大蜆去沙亦去得好乾淨,而且隻蜆真係非常之大隻,份量亦都好多.
呢個肉眼配鵝肝塊扒好大塊,肉質好嫩,叫左五成熟真係煎到岩岩好👍🏻
張貼


text:
劉愷威混師奶團 等放學傾湊女經
劉愷威同太太楊冪,雖然不斷有傳感情亮起紅燈,但兩夫妻對佢哋寶貝女小糯米就錫到燶,無論幾忙都好,兩公婆都一定抽出時間照顧囡囡.早前劉凱威就做廿四孝爸爸,親自去到小糯米就讀嘅銅鑼灣一間幼稚園湊女放學,期間劉愷威仲同班家長太太團有講有笑,明顯係熟手「帶子洪郎」.
《東周刊》拍到劉愷威早前親自去到小糯米就讀嘅銅鑼灣一間幼稚園湊女放學.佢一早去到校門口,同成班家長一齊排隊等湊女放學,可能因為佢去湊女去得實在太多太密,見佢同成班家長太太團已經熟到有講有笑,仲一邊排隊一邊猛講湊女經添.雖然劉愷威喺國內係當紅嘅一線小生,仲行開靚仔偶像派路線,但為咗囡囡着想,不惜拋頭露面同啲家長太太打好關係,可謂紓尊降貴,確實好難得,佢嘅愛女之情真係無容置疑!
小糯米精靈又活潑,一放學即似「甩繩馬騮」,用力甩開嫲嫲隻手亂跑,劉愷威即時阻上教導.
親自入埋學校接小糯米嘅劉愷威,一臉慈父樣,果然錫女錫到燶.
劉愷威同其他家長一樣,喺門口排隊等接囡囡放學;期間,佢仲熱到出晒汗要除帽兼狂飲水.
劉愷威一唔使開工就返香港,仲會做「湊女公」,去到小糯米嘅幼稚園接女放學,去到連啲家長太太團都同佢熟晒,大家有傾有講.


text:
睡醒了打開窗,原來我哋o既房間可以望到villa o既游泳池﹗
雖然可以隨意使用,但我哋一來時間唔多,二來個泳池都好細,所以都冇打算要游~原來我哋個窗可以望到爹媽房個露台添~見到媽咪悠閒咁睇緊雜誌呢~早餐時間—-
早餐都冇辜負眾人期望~
除咗有多士,果汁之外,仲可以自由選擇雞蛋o既做法,所以去親講英文o既地方,都要重溫下蛋o既煮法o既英文咯~仲有靚靚又新鮮o既水果拼盤呢~good~我哋今明兩日o既行程,雇用咗尋日個司機個friend,透過佢穿針引線,達成咗行程同埋價錢,開始時佢話要俾啲訂金,我哋都有少少怕佢收完啲訂就消失o架,但後來佢講清楚係我怕佢甩底時佢又怕我哋甩底(確實佢處於比較不利o既狀況,我哋要搭其他司機o既車好易,但佢專登要由第二度開架車嚟Kandy接我哋都已經有成本了~),希望有個保障,我哋都信佢啦~今次個司機我知佢叫咩名了,叫Tiron,佢比起之前個司機更friendly,好多關於Sri Lanka o既嘢講我哋知~今日去o既目的地係位於Kandy北邊o既Sigiriya獅子岩同埋附近o既Dambulla Caves,其實斯里蘭卡o既文化金三角仲包括更加北少少o既Anuradhapura同埋Polonnawura,講o既就係佛牙(tooth relic)係古時俾人搶嚟搶去,移嚟移去o既幾個地點,不過時間有限,我哋取捨之後就決定以day trip形式去參觀Sigiriya同埋Dambulla Caves喇~之前有了解過公共交通,但似乎冇啲bus tour來往Kandy同埋呢兩個地方,我諗local bus就實有o既,但以坐私家車都要三個鐘嚟講,local bus真係唔知要坐幾耐~我哋坐坐下架車,就覺得當初諗住可以搭tuk tuk去太天真,因為車程太長,而且有啲車路仲係爛地,坐tuk tuk一定pat pat都震到碎~
A位置係Kandy,目的地就係B o既Sigiriya了﹗
我哋落車冇耐,就有個好友善o既人同我哋接觸,佢又同我哋傾下計,又帶我哋去買門票,有古怪﹗果然,買好票佢好似想帶我哋入場添,原來係tour guide~我哋發現佢o既動機之後就直接咁樣拒絕咗佢,哎吔吔,真係唔想有個人跟住晒,雖然,有佢可能可以聽到多好多故事,但嗰一刻真係好唔想囉,可能我係憤怒於佢o既approach多於佢o既存在~去印度時啲guide想賺我哋錢,都會講清楚來意,講清楚價錢,啱就啱,唔啱就算,講價就講價,唔會咁樣靜雞雞懶friend咁跟住你,唔鍾意丫~~~~~~~~~~~
好啦,擺脫佢之後,收拾心情,我哋自己去逛~
呢個就係Sigiriya o既平面圖,左邊個「i」字就係買門票同埋遇到個guide o既地方,我經過護城河入場,首先會參觀咗兩旁o既花園,先至攀登上去Sigiriya獅子岩本身~獅子岩就係講嗰舊大石,陣間就會見到了~係公元第四世紀時有個王定佢o既首都係Sigiriya,將城堡起係200米高o既大石上面,四周就以花園裝飾,話說個王死咗之後,個城堡就變成咗修道院o既用途,直至第十四世紀~我哋而家係獅子岩上面都仲可以睇到當時o既遺跡o架~
有三組garden,分別為Water Gardens,Boulder Gardens同埋Terraced Gardens~
全部都一對對,好工整,一大條直路直通過去獅子岩~
有個位置可以俾「自拍王」施展實力﹗
因為拒絕咗個導遊,我哋只好自己睇下文字介紹了,不過太多專有名詞,都係明得啲啲,而家直情冇晒記憶添lu~
影乜?仔細留意其實係啲壁畫o既遺跡﹗不過呢個大概係因為係室外吧,所以保存得麻麻地,絕大多都甩光光lu,之後有啲係室內的就清楚啲~不過我相信中間都肯定有修補過啦~
去到登山o既部份都唔輕易,有好多好多石級~而且天氣好熱又好曬~見到我嘛?睇清楚冇咗邊個…
冇錯,家姐捱義氣行慢啲啲幫我哋影嗰張相,呢度幫你影番張單人啦,隨便可以睇到啲樓梯o既氣勢﹗
上到嚟,呢度啲壁畫就保存得好啲了~
呢個位置要行螺旋樓梯,再登上~
呢度係出名o既Mirror Wall,我都唔知係邊一邊?係咪應該係封住咗個邊?相傳之前閃令令o既鏡岩可以清晰反射到影像,但千幾年間俾唔同人o既塗鴉破壞了,我而家都唔知講緊左邊定右邊,保護住o既好似係左邊,但左邊o既又好似係好人工化o既牆喎,果然冇tour guide係有啲問題…:p
我哋上到獅子岩氐個平台了~爹爹出發時腸胃都麻麻地舒服,去到呢個位置佢話休息下了,所以得我哋四個繼續上到獅子岩o既頂部~係呢度我哋見到獅子o既前爪~行上去o既過程我完全影唔到相,因為係一級級睇到底o既鐵樓梯,望住啲樓梯級就見到離地越嚟越高,我兩隻手自然要緊緊握住扶手啦,怕怕~特別鳴謝家姐o既照片~
我哋行到中途有個貌似想兜客o既tour guide無啦啦同我哋講解,佢話呢啲坑係古時o既樓梯級~因為怕怕呢啲不請自來o既tour guide,我哋迴避佢o既眼神,唔回應佢同我哋講o既嘢,繼續急急腳行上去了~
哇,到頂啦~認唔認到邊個係爹爹?咪就係左邊個「係角角位著住白色tee嗰個人囉~
講到上面個城堡o既遺跡,其實得番啲好矮o既磚牆,但視野就非常好喇~
可以望到一望無際o既樹林,叮噹嗰啲大冒險o既故事就係係啲咁o既森林入面發生o架啦~
望番落去入口嗰個方向,更加覺得三個花園o既工整性~
待續
Comments
comments


text:
大學迎新營嘅幾點備忘異彩
2018/8/23 — 18:57
時值 O camp 季節,一街都係揹住索繩袋嘅大專新生.嚟緊係筆者喺大學阻住地球轉嘅最後幾個月,感覺係個講下 O camp 嘅好時機.因為 Year 1-3 時難免太沉醉係個種氛圍裡面,再過兩年講又嫌太脫節無資格.(今年嘅 freshman 已經係 00 年,係難以置信,唔認老唔得)老土嘅擴闊圈子識人抄功課就唔特別講喇,講咗都無人睇,反而想講下關於 O camp 嘅幾件事:
(一)
年年網上都好多人話「一生人一次」嘅答案係「除眼罩」,中四嗰時開始聽人講聽到就嚟 U grad.實際上咁耐以嚟都無聽過真係有人玩呢個遊戲,我強烈懷疑呢個只不過係一個都市傳說.有個講法係個 game 係又一城嗰邊嘅特產,我都冇辦法考究,不過「一生人一次」個 Game嘅玩法(根據描述),真係當 black magic 玩又戇居,當 mass game 玩就更加係 lame 到無倫,所以我真係唔係好信.
(二)
又,真正一生人一次嘅事真係莫過於去 O camp,我堅決認為,呢種戰戰兢兢但又好期待嘅 Year 1 心情,係人生其中一樣好美好嘅經歷.呢種好後生,咩都唔知道又十分好奇嘅刺激太難得,因為一兩年之後咩都見慣嘅你已經對迎新營嘅前世今生瞭如指掌,個種老練都已經令你番唔到轉頭.
(三)
師弟臨近入營,WhatsApp 我,好擔心咁話:「成日聽聞 O camp 會好淫亂玩得好癲,我驚我唔係太習慣.」
其實以我所知,八大嘅 O camp 應該都係相對正氣,尤其唔係由 Hall(咳咳… Kong U 舍堂文化… 咳咳)搞嘅 O camp 都應該係健康同唔會過界嘅,因為有學生會睇著.
真係比較參差嘅應該係 Asso/HD 課程嘅 O camp,呢方面實際係點就唔係太清楚喇.其實驚蝕底都輪唔到你驚,莘莘男學子其實應該失望 O camp 太正氣至真.
(四)
有兩個唔同朋友都讀男女比例一比九嘅科 — 九個女先一個男.朋友 A 嘅 O camp 分組係每組都維持九女一男嘅比例,合理吖,其他科嘅朋友聽到都只可以流口水(我可能,或者,有機會,都有少少同感).
朋友 B 個學系支莊,用佢嘅講法係「由一群尼姑」控制,佢地 O camp 係將新生分開十組,九組係每組都係全女仔,剩底個一組全部人 — 連埋組爸 — 都係有棍嘅.我唔可以透露呢個朋友讀嘅科系,不過佢有機會上堂嗰時主要係學點樣照顧病人嘅.
(五)
係中大,每年迎新營營期都有個好有趣嘅現象:俗稱細 O 嘅學系迎新營按學系有唔同營期,唔知點解每一年商科生迎新營營期個時都一定係落雨咁滯,上年仲直頭打大風添.根據天文台既推測,睇怕今年(八月二十至二十三日)都唔例外,唔知係傾數嘅時候有無考慮過呢個問題呢?唔怕提埋,年年商科生完 camp 之後第二日都要一早起身 reg 科,九成人完 camp 後都再收多一份紀念品:黑眼圈一對.又話說年年中大 BBA 係風光背後都例牌有啲莊同莊之間嘅亂局,圈子政治林林亂咁,聽聞今年開始有唔同?
(六)
當年喺營入面一齊最長時間個幾個人,對咗三四日時間,出 camp 之後就無咩半句.有一日喺 campus 度行嘅時候有個人好熱情咁同我講咗好多句嘢,我有少少呆咗 — 認唔出呢個人,跟著落嚟佢講嘅嘢都已經聽得唔太清楚,嗰時其實都覺得幾慚愧.
反而最傾得埋 keep 得最耐嘅係 camp 入面對咗四五個鐘嗰幾個人.好似大個咗之後,識朋友再唔係咁易,好似以前咁同班日日對著就 friend 得起嚟,人夾人原來唔係講講下.
人來人往,係大學教識我嘅第一樣嘢.
後記:其實應該可以寫嘅仲有好多,依度只係好快咁將腦海入面嘅嘢直接寫出嚟,有機會再寫多啲.唔同學校嘅新生同嚟緊考 DSE 嘅學生都可以 follow 筆者個 Facebook Page,嚟緊仲會寫下關於大學生活同唔同方面嘅嘢,而中大嘅師弟師妹記得一定要 like 中大資訊 Page 同 bookmark 佢個網,好有用 — 我申報自己除咗當年自己用過之外同呢個 Page 無任何關聯,只係佢哋嘅資訊真係好有用,亦都係一班好有心幫新生update 資訊嘅人.


text:
之前應承過
自己要試下整Vue嘅教學,咁就由簡介吓佢開始啦 ,順便鞏固我對呢款JS framework嘅認知.
如果仲有後續教學嘅話請注意呢一系列嘅教學並唔包括vue-router.
Vue係由Google嘅前員工尤雨溪開發.當時佢嘅諗法係覺得Angular太過龐大而且太過缺乏編程嘅彈性,於是佢就將Angular裡面覺得實用性高嘅部份抽出黎重寫並放上Github,呢個就係Vue嘅雛型.時至今日,Vue已經去到2.x版本,喺Github嘅星數已經可以同React爭一日之長短.
對我黎講,Vue點解會咁特別嘅原因有以下幾點:
1. Data-driven.其實而家普遍嘅JS framework都係以資料作主導,而唔再好似係以前jQuery之類嘅framework咁以操作DOM黎達成目的.由於我本身都係由jQuery開始學起,所以一開始上手其實唔係咁容易轉到諗法...不過上咗手之後就發現真心好好多.
2. 輕量化.同Angular嗰種以嘗試用一個framework解決絕大部份問題唔同,Vue本身剩係保持core code以及做data-binding嘅工作,其他嘢就一律以module嘅形式去整,用嘅時候先加載.如果問我嘅話,我會覺得Vue其實同React相似.
其實我會接觸Vue主要係因為Laravel...係,又係關佢事.Laravel 5.3嘅時候(亦即係我啱啱開始學Laravel嗰陣),Laravel嘅default JS framework就係用咗Vue.本住Vue喺當時已經係如日中天(?)JS framework,我就開始學習點樣去寫......而家CMS入面有一部份都已經由jQuery轉成用Vue,仲好方便添.
如果仲有下次的話(?)我就開始寫下基本嘅coding吧?


text:
早前暑假尾,終於可以一家五口一齊去旅行啦!Billy Cool就帶埋老婆同細囡由香港出發,另外兩個喺外國讀書嘅小朋友就直接飛到法國巴黎會合.已經好多年無去巴黎啦,應該有十幾年了,今次嚟到,感覺同十幾年前好唔同.回想以前,Billy Cool記憶中嘅巴黎係安全啲,無咁多人.
以前去巴黎,比較多人會提醒你要小心聖心堂外嘅「手繩黨」,驚你俾人綁住,就即刻要俾啲錢佢哋.但係今次,出發前不斷有朋友叫我小心小偷.就算到法國,我哋成日收到whatsapp溫馨提示.
今次旅程中,為咗一解兩個喺外國讀書嘅小朋友嘅思鄉情緒,特別安排一餐遷就佢哋去食唐餐.餐館係由內地人開,一入去坐低,佢哋就不斷叫我哋要小心,財不可露眼.佢哋仲話,如果係18歲以下嘅小偷,基本上俾人捉到之後都好快放返出嚟,所以見到啲小朋友都唔好鬆懈.於是,Billy Cool真係金睛火眼留意四周環境,保護一家人財物.大概係因為我哋真係非常小心,全程都無俾人偷嘢.
不過,Billy Cool就留意到法國貧富懸殊情況原來真係幾勁.我哋有一日喺香榭麗舍大道遊覽,去遊客必去嘅凱旋門,睇吓宏偉嘅建築物.當然,都有去啲名店,Billy Cool本來諗過買個手袋氹吓老婆,點知一去到間L字頭嘅專門店,老早就有好多人排隊,好多係同胞嚟嘅,睇落好似個個都想入去買番十個八個袋咁,佢哋買袋嘅金額,誇張啲講句,真係隨時喺當地買間屋都仲得.老婆一見咁多人排就耍手擰頭,結果我哋喺外面望吓入去,真係好金碧輝煌,不愧係總店呀.
去唔成L店,Billy Cool提議不如望吓H店啦,平日喺香港見到,一個袋都等於半份首期,呢度個價錢比香港平好多,老婆聽到雙眼即刻發光,點知店員問我哋有無預先register,一望,個個袋都mark住「reserved」,咁大牌,老婆都話唔好再嘥時間睇啲香港都有嘅嘢了.
於是,我哋行吓香榭麗舍大道,睇吓有咩景點,沿途行唔夠一個街口,就至少會見到一個乞兒.後嚟,我哋去餐廳食飯,坐喺外面睇吓街景.一餐飯啫,就已經有幾個衣衫襤褸嘅人走過嚟,唔知講咩,大概係想要錢.因為我哋驚俾咗一個就會有二三四五六多個走過嚟,所以都係耍手擰頭.通常佢哋一見侍應就會行開,到我哋食得七七八八,有個連鞋都無著嘅貌似中東裔男人走過來,手指指桌上一小包薯條,我就表示佢可以拎,佢即刻拎起邊走邊食.坐多一陣,有個著得好單薄嘅小朋友用眼神問我哋有無食物,我就叫阿囡入去餐廳買條法包,交俾嗰個小朋友.阿囡之後嚟忍唔住話:「原本法國都有啲咁窮嘅人.」
明明香榭麗舍大道係一條好風光嘅街道,而且有好多名店,但一街之內,我哋可又會見到巴黎嘅另一端景象,貧富懸殊真係無處不在.其實都無辦法,每個地方都有唔同嘅問題,法國會有難民問題,好多人都解決唔到貧窮,找唔到工作嘅困難,自然就會產生治安問題.就好似香港,有啲人係好有錢,但同一時間,有啲人窮到瞓街.一到深夜,就會發現有啲地方其實有好多露宿者,睇返數據,香港社區組織協會「廿四小時快餐店無家者研究2018」,就發現有384名無家者棲身於24小時營業快餐店,有人稱佢哋為「麥難民」,佢哋俾呢個社會忽略,政府總係鍾意粉飾太平,唔諗辦法去解決深層問題.
Billy Cool趁呢個機會同三個仔女傾吓,希望佢哋會關心社會,要知道社會上有一班基層唔似我哋咁幸運,有屋有車衣食無憂,仲可以去旅行,甚至去外國留學.將來,有能力就要幫吓人,就算好似幫唔到啲咩,都千祈唔好成為欺壓佢哋嘅一份子.雖然個人力量有限,不過如果人人都肯思考多少少做多少少,諗吓點樣幫到基層,情況可能會有所改善呢.
作者:長腿爸爸Billy Cool
人稱工廈界Cool魔,十幾年前買入第一個工廈單位,賺到第一桶金,從此改變對財富嘅睇法:有生意當然要繼續做,但想賺大錢就要有準確嘅投資角度!


text:
尋晚又整饅頭.
屋企有蕃薯,本來想試吓整蕃薯饅頭,但都係下次先,因為開始整果時已經10點幾.
呢啲時間兩個小朋友都瞓咗,我先可以安安靜靜地做呢件事!如果佢哋未瞓,我絕對會忍唔住去攪吓佢哋!完全唔可以整.咁點解日頭哥哥返緊學細佬瞓緊覺果陣唔整呢?因為太多嘢要攪啦!又成日都覺得好攰,反而夜晚冇咁嘅感覺!?
今次用多咗一倍份量,但同上次一樣,點都搓唔到個麵團光滑,我諗係因為牛奶嘅比例多咗少少?下次試吓落少啲先.
上次哥哥食到一個唔夠,要食埋人哋果個.今次夠喇掛!點知佢又唔想拎返學校當snack咁食,我都明,緊係想食啲「好味又冇益」嘅零食啦!但係間唔中一兩日食返啲健康啲都要!所以最後佢都帶咗一個饅頭返學校.
咁細佬又點呢?
睇吓佢食到!
我將一個饅頭切開3份,佢幾乎全部食哂,只係掉咗半舊落地,睇嚟都OK鍾意喎!其實都係因為之前見佢食得幾好,我先有動力繼續整,當然哥哥又肯食就更加要整啦!
另外,午餐仲有早幾日整好嘅「焗洋蔥紅蘿蔔雞肉雞肉丸」,因為屋企冇哂蔬菜了!唯有加埋士多啤梨同梨.
今次食到兩個左右嘅雞肉丸,士多啤梨幾乎食哂,梨就食一兩舊就吐同喊 (哈哈!),其實BLW嘅小朋友唔係更加揀飲擇食咩?我覺得好好好明顯噃!!


text:
❤❤❤
呢位上唇有粒墨嘅姨姨,由我喺新城電台做sales朝朝一齊cold call,同客傾電話傾到好似鬼上身咁,因為我同佢都係chur到爆而且晚晚打proposal打到三更半夜兼且第二朝好多時都係最早嗰一兩個返到公司嗰d,所以就算老細日日俾人捽數,作為新人我同佢都算做到有d成績,屬於唔駛俾老細X到屎忽開花嗰批.
基於種種原因,大家喺唔同範籌繼續拼搏,佢去咗做保險,我去咗做DJ,十二三年前嘅有一日,我覺得我需要開始買保險,我第一個諗起佢,因為一齊做sales嘅時候我見識過佢follow up嘅能力同埋最重要嘅 - 交帶.
一個人嘅成功,係冇偶然嘅,佢上年做到保險業界COT嘅成績,恭喜你,亦要好多謝你,係我最需要嘅時候,幫我跟進晒所有嘢,搵醫生,安排身體檢查,入院,搞索償,全程令我安枕無憂,所以有一份好嘅保險同一個好嘅agent真係好重要!
朋友們,認真嘅,搵佢幫你睇一睇份保險,我都幾肯定佢可以令你而家嘅生活更加舒適同令你嘅將來更有保障.
利申,我冇收佢錢幫佢賣廣告,
不過有需要我可以PM你佢嘅contact.
信我,she’s one of the best in town!
P.S. 唔好意思,啱啱瞓醒個樣係衰d,已經美圖咗


text:
日本 11 大美食佳餚
日本美食指南
日本料理出名風味細緻,時令菜餚變化多樣,而且非常健康!典型嘅日本料理著重主食,米飯或麵條幾乎一概會配上濃湯,泡菜以及至少一種 Okazu 配菜,肉類蔬菜或豆腐.
作為一個島國,日本嘅飲食深受海鮮影響,所以會使用時令食材為大家提供多種多樣嘅飲食.日本料理每每精緻上碟,承傳幾個世紀的歷史,既餵飽你的胃腸,也奉上一頓視覺盛宴.望著呢啲日本經典餐飲選擇,肚子開始打鼓未呢? Itadakimasu!
定食套餐
定食好受歡迎,尤其喺午餐時間,大多數餐廳都有個別種類嘅定食套餐.一般嚟講,定食會包括米飯,漬物,湯,同埋魚,海鮮,蔬菜或者肉類等主菜.有好多食物同好平嘅價格,teishoku 餐飲選擇喺日常日本料理嘅絕佳推介.
一 D 更好嘅餐廳就有懷石料理 - 傳統嘅日式料理菜單.炮製懷石料理嘅過程好比藝術,廚師須要仔細平衡味道,質感,外觀同顏色,又只喺會用新鮮嘅時令食材,精美擺盤真喺令人期待,當然價格亦會比普通菜式貴.
- 品嚐美食
天婦羅
天婦羅香脆可口,都算健康同埋價錢又平,喺日本最受歡迎嘅食品之一.您可以選擇蝦,魚,魷魚,蔬菜或豆腐,而廚師就會將食材輕輕沾上麵粉,快速油炸,防止營養豐富的維他命和礦物質流失.天婦羅可以單獨做餐,但通常會放喺麵條或者米飯上面,配搭各種蘸醬嚟到享用.
- 拍照
麵條:蕎麥麵,烏冬和拉麵
麵條價廉味美,絕對可以取代米飯.蕎麥麵是由蕎麥麵粉製成的灰色麵條,配肉湯熱上或蘸醬冷上;烏冬麵喺厚厚嘅小麥麵條,可以配搭熱或者凍嘅大豆或魚湯.
拉麵係全國擁有超過 10,000 家專賣店,或者喺日本最平又最受歡迎嘅麵條 (雖然最初嚟自中國).拉麵可粗可幼,最常見喺放喺用魚肉,豬肉,味噌或醬油熬成的熱湯裡面,配搭天婦羅,吉列豬扒或者肉片享用.好多麵檔都有自動售貨系統,
好多麵館經營自動售貨機系統.走入去麵檔後只須到自動售貨機買票,選擇您對麵條的喜好即可,舉凡熱食或冷食,粗麵或幼麵,份量大小,以至心儀醬汁皆可任選!然後,你可以將收據交給廚師或職員,他們便會即場炮製.點解唔搵個位置坐低或企係度,同其他人一齊享受啜麵條嘅樂趣?
- 品嚐美食
大阪燒
大阪燒嘅製作過程有趣互動,非常適合一班人邊食邊玩.基本上,大阪燒由一團麵槳混合您喜歡的各式食材拌成,放在您面前的烤架上香煎,做法就像煎薄餅一樣.Okonomiyaki 翻譯為「燒烤你最鐘意嘅」,所以有好多種成分可以揀 - 由海鮮,牛肉,雞肉同煙肉到豆腐,芝士,粟米,洋蔥同其他蔬菜.
麵糊煮熟咗之後,禦好燒就配上濃郁嘅棕色醬汁,蛋黃醬同乾鰹魚片.通常嚟講,一班人去食大阪燒嘅話,每人都會點自己鐘意食嘅配料,而好多餐廳都可以比您自己燒製大阪燒,食野又可以好好玩.
- 品嚐美食
鐵板燒
鐵板燒為食野帶嚟歡樂,食客會圍係廚師同大烤盤旁邊坐低,靜靜咁睇住大廚係面前巧手烹製美食,以戲劇化手法展示烹飪技巧—這正是鐵板燒最精彩的一環!係好多較大嘅酒店裡面,鐵板燒廚師實際上表現出驚人嘅特技,用佢地嘅鋒利刀具雜耍,用筷子捕捉細小嘅小塊,通常佢地嘅觀眾都會驚嘆不已.
鐵板鋪菜單通常以牛肉為主,由非常受歡迎同貴嘅神戶牛肉到比較低級嘅都有.另配蔬菜,米飯同漬物同吃.
- 品嚐美食
壽司
壽司喺日本係全世界最出名嘅菜式,係海外經常被人誤解—大多數人都誤以為壽司就只是生吃魚片;相反,好嘅壽司喺醋飯,生魚同蔬菜嘅精心組合,有好多唔同嘅款式.
Sushi nigiri 喺最出名嘅品種,係一小束米飯上面放一片生魚或雞蛋或蔬菜.細卷壽司是用紫菜卷著的壽司;手卷壽司呈錐形,內有不同食材;腐皮壽司則是以炸豆腐皮包著米飯製作而成.東京嘅壽司店成千上萬,您定會搵到合您心水嘅一間.
- 品嚐美食
烤肉
呢樣就喺日本另一種有趣互動嘅飲食方式!烤肉源自韓國,基本上同「DIY」動手燒烤無分別,由食客係前面嘅烤架上自己燒製一口大小嘅牛肉丁,豬肉同蔬菜.將薄薄嘅肉同蔬菜好快咁煮熟,然後將佢地倒入用芝麻,大蒜同清酒調味嘅大豆蘸醬裡面.
菜單通常有唔同成分嘅款式,一張枱可以訂兩到三個唔同嘅款式,而且可以花幾個鐘慢慢咁煮同食.一般嚟講,燒肉仲會配搭米飯同漬物,帶嚟另一重口感.
- 品嚐美食
日式烤雞串
日本人認為烤雞串同啤酒喺完美拍檔!到咗深夜,烤雞串檔攤都喺人頭湧湧.日式烤雞串「Yakitori」可以翻譯為烤雞,部分餐廳有 20 種咁多嘅串燒選擇,每串都由雞嘅唔同部位組成,其中包括雞胸肉,雞翼,雞心,雞尾同雞皮,可以用「shio (鹽)」或「tare」(咸甜醬汁)」調味配搭食用.烤雞串喺大受歡迎而又好平嘅小食,通常每串只喺 100 到 200 円.
- 品嚐美食
涮涮鍋同壽喜燒
涮涮鍋喺親朋好友聚首一堂嘅另一美妙餐飲選擇.揀好咗薄切肉片同蔬菜拼盤後,你即刻可以落單,由侍應係枱上面放好熱氣騰騰既湯鍋.每個用餐嘅人都用筷子挾起一片肉
然後將肉放係湯裡面,直到煮熟為止.之後就可以蘸一 D 涮涮鍋專用嘅咸味醬料,一片涮完再一片,滋味無窮!主要以牛肉為主,涮涮鍋仲包括海鮮同豬肉.
仲有,壽喜燒係一鍋甜鹹嘅大豆湯,裡面有肉類,海鮮同蔬菜.不同嘅地方喺食材會一直放係咕嚕滾燙嘅熱鍋裡面,由食客自己將鐘意嘅食物撈起嚟,有時又可以點 D 生雞蛋配搭咁食.
- 品嚐美食
河豚 (雞泡魚)
日本周圍嘅海域喺數百種河豚嘅家園,據講日本人已經吃咗呢種有毒魚類 15,000 年咁長.
係日本一定要試下河豚,如果唔喺因為佢嘅味道絕頂,咁就喺為咗可以用來吹水,但就一定要幫親有牌既廚師.主理雞泡魚的廚師必須受訓多年,學習如何處理這些具有潛在危險的海洋生物.處理好雞泡魚就可以有好多種方法嚟食,例如新鮮魚生,火鍋煲煮或伴蔬菜烤熟等等.
- 品嚐美食
相片由 Peter Kaminski 提供 (CC BY 2.0) 經修改
鰻魚
鰻魚富含維他命同蛋白質,喺日本係很受歡迎嘅暖心食品,通常配搭甜米醬紅燒米飯一齊食,而日本人認為喺最熱嘅月份食鰻魚有助抵抗疲勞.
全國各地都有美味嘅鰻魚餐廳,特別係喺Hamanako地區,呢度有完整嘅文化,以滑溜溜嘅魚為主.
- 品嚐美食


text:
哈哈...今日我地著住上次係迪迪尼買左嘅史迪仔情侶裝,向迪迪尼出發啦!
不過,今日真係比上幾次去多左人,係應該話多左好多內地人.
我地都成差唔多十一點幾先入場,都要排隊,真係都未試過.嗰時先醒起係五一勞動節,當然多內地人啦!不過...唔緊要,最緊要係去玩嘛!
我地第一個目的地當然就係新GAME~~小小世界!
可能係新關係,都真係幾多人,我地都排左成四十分鐘左右先上到船仔呀!
為左可以睇得全面D同影多D相,我地要求左坐第一行.開頭都唔知得唔得,點知個職員好好咁叫我地行埋一面等上第二班船仔嘅第一行~~正呀!(真係要讚賞佢地嘅服務態度呀!)
坐前D真係唔同D,可以全面睇晒左右兩邊嘅公仔.成個佈置真係好靚,D公仔真係好得意呀!不過唯一覺得美中不足嘅就係香港個景真係好普通,唔多靚呀!
我地影左唔少相添,所以..各位準備去小小世界嘅朋友,記得坐第一行啦!
去完小小世界,我地就去左搵公仔影相啦!今次雖然唔係同好多公仔影,不過終於可以同DONALD & DAISY一齊影啦!
之後就去左花園影公仔啦..
我地仲同左『伊哦』影,係第一次同佢影呀!
唔知點解今日唔係咁多公仔出嚟,同唔到史迪仔影呀!不過,最唔開心都係...我又再一次搵唔MARIE影相啦,真係...MARIE幾時先出嚟呀!
影完相就先去拎SPACE MOUNTAIN嘅FASTPASS,之後就去左大街睇精品啦!
原本都唔打算買野,不過唔知仲乜今次竟然多左好多MARIE精品,所以都心思思想買.最後大肥豬見我咁鐘意,就送左依兩個電話繩俾我啦!哈哈~~真係開心呀!
夠鐘去玩SPACE MOUNTAIN啦!今次玩真係完全唔驚,仲一邊大叫又大笑,真係成個人都傻左咁呀!反而大肥豬話有少少驚呀.睇下我個樣幾攪笑~~
其他GAME都真係太多人,所以都冇去玩其他.
加上又有少少雨毛毛,所以係門口影埋張相就走啦!
不過...我知道我好快又會再去迪迪尼呀!希望下次可以搵到MARIE影相啦!各位朋友仔如果知道MARIE蹤影記得話我知呀!


text:
拎住軟尺當令箭,以公眾健康之名行戒嚴之實徐然
2020/3/29 — 13:21
三月二十八號實施為期十四日嘅新一輪「防疫」措施,本來會為防止更親密行為嘅「禁酒令」係向太怒哮之下告終,但係迎來嘅係更加奇怪嘅限制,包括所有食肆嘅座位不可以超過原有嘅 50%,每枱客人唔可以超過四人,每張枱嘅距離要係 1.5 米以上,但係並無禁止堂食或者營業時間,即係繼續容許食肆經營,唔會好似英國咁強制關門然後幫老闆俾八成人工.
喺法律生效後嘅幾個鐘,警方喺各區嘅食肆同酒吧高調執法,大舉掃場,喺直播下見到一班 green objects 喺到度枱同枱中間嘅距離,根本就係反智到不堪,本末倒置嘅行為.林奠自己親口承認佢哋嘅法例並無科學根據,世界上係無任何權威證據去證明或反證 4 人以下同 1.5 米以外就安全,規則目的只在於減低餐應嘅密度,盡量減少人流同傳播機會.既然 1.5 米係無科學根據嘅粗略 arbitrary 數字,咁用尺去度有無 1.5 米有咩意義?唔通得 1.49 米就拘捕個東主,警方係「嚴正執法」,「有人犯法就要執法」.講嚴謹,咁條法例有無定義到 1.5 米係用枱嘅中心點嚟度定係用枱係圓周嚟度呀?圓枱同方枱又點計?長條形嘅 bar 枱又由邊點計 1.5 米?
一條執行唔到嘅法例由一班唔知自己做緊乜嘅執法部隊去執行,根本就係「拎住軟尺當令箭」.係咪肯定每個執法人員度每一張唔同形狀嘅枱都用緊同一個準則?如果唔係嘅話,又點能夠有合理嘅定罪機會?Prescribed by law test 其中一個要求就係法例上嘅確定性 legal certainty,一條唔清晰限制自由嘅法律係好可能會受到法律嘅挑戰,尤其係一啲無科學根據嘅數字,淨係 1.5 米同限制 4 人呢兩個數字已經可以成為他日司法覆核嘅爭拗點:政府一方點樣證明 1.5 米能夠有效防止肺漢肺炎傳播而 1.49 米唔得?點樣證明四人以上嘅食客會帶嚟健康風險,但係成群結隊衝入食肆嘅執法人員就唔會傳播病毒?
呢啲模棱兩可嘅政策比起「一刀切」限制營業時間或者禁止堂食更加具爭議性,越清晰嘅法律執行越容易,比如話六點後禁止堂食,總之見到六點夠鐘仲有客坐喺度堂食就可以勸籲或者檢控,無論係食肆東主定係客人,都清𥇦了解自己嘅做法有無違反到法例.
相反宜家呢種表面上有數字嚴謹嘅做法,先存在最大嘅空間去俾前線執法人員去自行詮譯法例,以公眾健康為名,行打壓異己之實.會唔會張貼咗宣傳文宣嘅黃店會引嚟更多嘅巡邏同刻意刁難?會唔會引嚟更多嘅惡意舉報?執法人員會唔會用最嚴謹嘅方法去量度枱同枱中間嘅距離?相反,一啲表明支持警方嘅藍店待遇會唔會有所不同?度尺嘅方法採取最寛鬆嘅態度?唔講最終有無檢控定拘捕,只係一大班 green objects 喺間舖入面逐張枱度尺,間舖頭已經做唔到生意,連外賣客都無埋,呢個已經係對黃店嘅極大懲罰同暴政行使嘅「私刑」.因此,如果條法例係越多 discretion 俾前線嘅執法人員,佢哋手握嘅權力就越大,當中落地嘅執法細節,往往就係腐敗嘅溫床.
第一階段呢禁令維持 14 日,但係唔好期望 14 日就會完結.「規則」本身嘅限期係三個月,14 日後如果疫情未見改善,食衛局局長係有權可以延續或者推行更辣嘅措施去限制人身自由.下放咗落去俾警謊嘅權,係咪咁容易收得番,呢個亦係疑問.會唔會係借公眾健康之名行戒嚴之實?早前經已提醒大家不要因為對疫情嘅恐慌而自我閹割人權與自由,從來「暴政」比「疫症」殺人更多更可怕.


text:
嚟緊一個禮拜係國際賽事日,世界各地嘅聯賽統統停晒,讓路畀國家隊比賽,以往呢啲日子,我哋波總都冇乜反應,今季開始就唔同嘞,大港腳遠征印度,而即將出戰亞運會嘅小港腳,亦準備去寶島打四角賽,一試身手.
,將會連踢三場,對手分別係中華台北,菲律賓同澳門,喺唔少識波之士眼中,佢哋合稱「魚腩三寶」,以港隊嘅能力,此行要橫掃捧盃易如反掌,心態上唔多唔少都會稍為輕敵.
不過,我哋香港隊又有幾多料?香港足球資源貧乏,大港腳甚少比賽,一踢世盃同亞洲盃等大賽,莫講話出線,想攞分都好困難,至於班小港腳,佢哋國際賽經驗少得可憐,一年只得三幾場比賽,一踢亞運同奧運至知自己唔夠班,已經恨錯難返.
睇番上屆多哈亞運,小港腳喺缺乏準備下,只能逼和印度,輸畀伊朗,小勝馬爾代夫一粒,結果首圈出局,至於奧運外圍賽就更令人失望,不敵日本都算正路,但主場輸畀孟加拉同馬來西亞,就可能同國際賽經驗不足有關.
今次波總跟番國際賽事檔期,為大,小港腳安排比賽,算係一個唔錯嘅起步,港隊嘅技術同經驗,係要慢慢累積返嚟,之後再提高要求爭取成績.小港腳今次征戰寶島,最終目標係踢好亞運,比起以往出席大賽前打「天才波」,今次肯花時間熱身,已經係一大進步啦!


text:
最近都幫好多 family 影 family photo,想同大家分享下點樣同你 d 小朋友可以影 family photo 影得靚d,點樣可以捕捉到小朋友最開心嘅一面.
我都有兩個小朋友,知道一般小朋友都唔鐘意影相嘅,所以叫佢地出來影相,佢地就話:『又影相呀?』.所以要令到佢地有興趣,真係要話比佢地聽,係去玩嘅,唔係去影相嘅,有乜野最好嘅方法呢?
就係帶一d 佢地平時鐘意玩嘅野,同佢地一齊出去影相,例如可以帶:吹 bubble,有家長會帶足球,有家長就帶跳繩,或者 scooter ,單車之類,
呢D 都好受歡迎.等佢地一邊玩,就唔會諗住影緊相.
但要留意部份小朋友,就係太喜歡,例如踏單車.我都試過,有個小朋友好鐘意單車,要叫佢落車去影相,佢死都唔肯,好唔開心.所以最清楚小朋友就係家長自已,有乜野適合影相,同時有乜野係你可以同佢一齊玩嘅,唔係佢自已玩.
所以最清楚小朋友就係家長自已,有乜野適合影相,
同時有乜野係你可以同佢一齊玩嘅,唔係佢自已玩.
大家要明白,雖然大家都想影靚相,爸爸媽媽唔好不停諗住影緊相.我見有 d 爸爸媽媽,一影相,就會不停叫小朋友做好多野:『唔好掂呢d,唔好咁樣企呀』……比好多 指示比小朋友,或者不停叫小朋友望鏡頭.
我都好明白,大家都好想影到大家望住鏡頭嘅相,但如果爸爸媽媽,不停咁叫,其實 小朋都知道,你唔係同佢玩,而係逼佢地影相.通常佢地都第一可能唔鐘意,第二可能更加會作對,更加唔望鏡頭,第三就係就算你真係叫到小朋友望鏡頭,通常我發覺就輪到爸爸媽媽,個樣就配合唔到.因為不停咁叫小朋友,有可能個樣就好紋,所以影出來,效果都唔好.其實大家唔好浪費左時間,真係要信攝影師,交比攝影師,去影一d最好嘅 moment,同埋係合適嘅時間叫大家望鏡頭,唔需要每一刻都不停叫住望鏡頭.因為要相信我,你不停叫,反而影出來就唔係最靚.
真係要信攝影師,交比攝影師,去影一d最好嘅 moment,
同埋係合適嘅時間叫大家望鏡頭,唔需要每一刻都不停叫住望鏡頭.
一般小朋友嘅耐性好低,你唔好期望會影好耐,通常影一個鐘至個半鐘,包括 warm up 嘅時間,已經差唔多.另外你好難叫小朋友重複做同一件事,可能踢一陣足球,又要走去跑步,跟住又要玩其他野.所以當d小朋友好投入,肯去影相嘅時候,通常我都會盡快影好多嘅相.唔好花時間去,叫小朋友換衫,或者去做其他野,要把握好小朋友投入嘅時間,盡快去影
第二就係,去郊外地方,可能無洗手間.所以影之前,盡量帶小朋友去左洗手間,避免影相途中,又要去洗手間.當然爸爸媽媽都要關掉手機,唔好突然又要接聽電話.另外如果有比較細的小朋友,可能有習慣需要午睡,或者用餐後就好眼訓,你就要避免係呢段時間去影相,不用影相中途,突然好眼訓.
所以當d小朋友好投入,肯去影相嘅時候,通常我都會盡快影好多嘅相.
我都會叫家長可以預備一張大的檯布去到郊外地方影相.香港好多草地都好乾淨,但係可能有時落完雨,又或者公園,早上都會澆水,草地都比較濕.
如果你坐上去,就會弄濕你的褲.帶塊布,墊住坐,就可以避免弄濕.
第二,如果你的小朋友比較細,因為高度問題,爸爸媽媽都要坐低跟小朋友影相.如果企係度影,就影出來不太靚.所以我都同爸爸媽媽,不要擔心坐在地上.我都試過有爸爸,可能條褲好靚,點都唔肯坐低.當然無坐低影咁靚.
另外你帶塊好靚嘅檯布,如果有小朋友唔鐘意玩,鐘意食野,你可以帶d零食.可以野餐,一路都可以影,所以塊檯布好有用.
你帶塊好靚嘅檯布,如果有小朋友唔鐘意玩,鐘意食野,
你可以帶d零食.可以野餐,一路都可以影,所以塊檯布好有用.
最後就係,去郊外地方,最近都發覺唔多蚊.但係,好多公園,都有d 蚊滋,黑色一粒粒,叫做蠓.雖然就無咬我,可能我d皮比較厚,但就專咬小朋友同妹妹.所以記住幫小朋友噴,防蚊,防蠓嘅蚊怕水.
另外如果好好天,好猛太陽.戶外影相,最好找一些地方,有好多樹,有遮陰嘅地方.第一無咁曬,第二,有時太猛太陽,眼睛會感到好辛苦.係樹陰底下影就好好多,小朋友都唔會大熱.記得帶水,好熱嘅時候可以飲水.
記住幫小朋友噴,防蚊,防蠓嘅蚊怕水.
呢五個小貼士,希望幫到大家.之後仲有好長時間不用上課,小朋友星期一至五都留係屋企,如果有機會疫情無咁嚴重,大家可以帶小朋友出去跑跑,放下電,都係一件好開心嘅事.
Last Updated on


text:
#寫出你遊歷 #hutchgo資助旅費1000蚊
卡塔爾係每個人都用實力係吸睛嘅.作為全球人類平均GDP最高嘅國家,我哋一齊到卡塔爾,石油同埋土豪呢兩個字就一定會跳出來,唔信?問喺周邊嘅人啦!
第一日
飛咗10幾個鐘終於落到地下.體驗下接機服務先!喺入境通道嘅出門口,有舉牌嘅服務人帶我地去接待室!好我哋嚟到多哈說吉酒店,話呢度真係好靚呀!唔講咁多俾大家睇吓我間房啲相先!
酒店嘅門口都係參觀嘅景點之一,哈哈!好啦咁我哋嘅午餐就喺酒店裏面搞掂,食得好自然心情好!呢度簡直係食貨嘅天堂,主要係融合菜係,食物種類唔單止豐富,呢個位置都非常之讚架!
好好食,但係好貴
好我哋就嚟到第一站,酋長博物館!呢個博物館位於卡塔爾嘅中央龍翔,係一個私人非營利嘅一個博物館嚟㗎 !呢個真係不得了啦,返覆咗我對私人博物館嘅概念.呢度有15,000幾件珍品,包括伊斯蘭手稿,金屬物件,同埋重要文物歷史.哇!你睇吓呢啲,佢哋真係好鍾意收藏以前嘅嘢架!
鍾意車嘅人一定唔會放過呢啲!
以私人來算,都算係過分有錢了...
夜晚果餐我哋就嚟到呢個巴勒斯坦風格嘅餐廳,呢度距離我哋嘅酒店之後1公里咁遠,想試吓出邊嘅美食記得要嚟到喇
呢度啲嘢食好友中東嘅風味,用親個環境都好有意思,餐廳呢就係音樂食物,香料,製造出嚟嘅一個巴勒斯坦文化.
STAFF都非常好人,會主動幫你,有問題的話,唔好怕醜!!
係呢個!!呢個有好食,又得意!
我下次再去一定會再試!!
第二日
第二日嘅我哋即刻就嚟到2022年世界盃籌委會嘅辦公室,因為呢度天氣太熱,所以呢度嘅世界盃會喺冬天舉辦.冬天嘅世界盃,可以話係世界盃歷史上嘅第一次呀!
作為土豪國家,當然唔缺錢啦!首都多哈,仲被譽為海灣地區嘅體育城,單單係體育場就有七座!為咗世界盃,卡塔爾仲發明咗一項新嘅技術,就可拆除式嘅體育館!
好啦跟住我哋嚟到香蕉到渡假村.稍微遠離一下世界盃先,我哋嚟睇吓多哈嘅馬爾代夫!呢個人工島喺多哈半島東岸嘅11公里之外,係空中望落去好似香蕉,所以就叫香蕉島啦!
呢個到其實就係一間酒店,其實我哋係專用嘅碼頭,搭渡輪用20分鐘就可以睇到成個香蕉島.
我哋中午食咗一餐好混合風格嘅午餐,果然多呀係出名食呢啲fusion菜.
第三日
第三日驚我哋嚟到卡塔拉文化村,睇吓呢個文化藝術基地,歌劇院,博物館,創意市集等等,但係同藝術沾邊嘅嘢,呢度都幾乎可以搵到!其實呢度可以叫係文化集市村更加適合,從手工藝市集到現代十足嘅國際咖啡館,呢度都係一應俱全!
稍移玉步到珍珠島,亦都係卡塔爾明珠.佢係一個人工島號至90億美元嘅人工產物,係呢個國家嘅半島地區.呢度亦都成為卡塔爾最貴嘅黃金地段之一.
到上面最常見嘅都係別墅,奢侈品購物中心.其實呢度係唯一允許外國人置業嘅地方,好多有錢人同埋明星都喺呢度住架!
好今日先講到咁多先,我都要返酒店準備下我之後嘅工作.
第四日
我哋嚟到阿拉伯內海,玩得充實下先!雖然卡塔爾而家好現代化,但係亦都保留着沖沙呢個八年來嘅歷史傳統.
既然係卡塔爾人嘅傳統,我哋都有幸體驗左一次!我哋前往沙漠啦!其實呢度唔單止搵一樣野㗎,仲有得騎駱駝,野外露營等等嘅睇厭項目.騎咗駱駝10分鐘左右啦,就可以開始玩沖沙啦.
係玩完刺激嘅沖沙之後,我哋嚟到內海,欣賞左獨特嘅沙漠景觀.好多人都鍾意喺呢度紮營,亦都有五星級配置嘅帳篷套房比大家選擇.
好啦今日玩左一整日啦,我哋黎食咗少少沙漠燒烤,就開始望住個天空傾吓計.
野食就唔係很特別,但呢個風景真系世上難求!!
第五日
我得返最後一個朝頭早可以喺呢度,就嚟到卡塔爾國家圖書館.
呢度嘅圖書館真係比我想像中要大好多好多好多倍.
真系聞聞都感受到各種書卷味,文化水平都上升左一個檔次~哈哈!!
好在行過隔離啲就嚟隊個冇迷人嘅清真寺,佢已經成為多哈好多人注目嘅地方之一.佢每逢星期五都會講一次演講,可以嚟睇吓呢度嘅景觀.
我幾欣賞呢個設計風格!!
好啦俾大家睇吓最後嗰啲相之後,我就要準備離開去其他城市工作啦.之後如果再有機會黎呢個城市轉機,短暫逗留,我一定會再嘗試下其他新嘅嘢食同埋娛樂!


text:
我超長嘅introduction可以click去上一篇blog,呢度就直接講今日嘅事情啦﹗始終一個人去六日,要同老公好好道別,一齊出街食個大早餐我再返屋企執行李﹗出發當日先執行李,我越來越變成個佬了⋯不過執行李都顯現出我女性嘅一面嘅⋯就係,呢樣又想帶嗰樣又想帶﹗:p好在有大大粉紅喼俾我任塞﹗
下晝兩點九嘅班機,我十一點幾搭E33出發機場了,check in手續非常迅速,我一點左右已經入到禁區~
諗過都係食麥當奴啦,平時出面啲麥當奴有冇得食雞扒沙律?我估應該好快再食飛機餐,所以食得light啲﹗ 閱讀全文 →
今次旅程拋低老公出行,本來就打算(希望)real time發放blog blog,等係香港嘅家人可以知道我發生咩事,放心啲,但估唔到第一日都未結束我就開始打blog了,而家我仲係香港飛往吉隆坡嘅班機,進入只係第二小時嘅飛行旅程之中,就係因為「人真係返唔到轉頭」,咩事咁嚴重?冇,只係飛機上嘅電視實在太「低清」,我粒眼瘡都未完全好番,如果仲瞇住眼睇一套兩小時嘅電影應該唔太ok囉~當然我都有帶書上飛機啦,又拎咗份明報,呢啲可以留番慢慢睇,始終今次陪伴我嘅新屎坑Mac Book Air都係比較吸引﹗:p趁清閒打打blog,好過返到嚟趕功課啦﹗六日旅程希望日日清blog,除咗要real time發放之外,返嚟之後五日又出發去北京了,我想blog blog見大家時都係我所見所聞嘅原貌﹗(之前的斐濟蜜月拖咗兩年真係好唔好意思,釜山,西班牙嗰兩個trip都隔咗幾個月至完成,感覺都唔太好~)
既然有Mac Book Air,就試用下佢個photo booth啦,呢張相係我今個trip第一張有我個嘜頭嘅相﹗:p 閱讀全文 →


text:
更多
2019-04-17 2873 瀏覽
今日同朋友去咗一間銅鑼灣樓上Cafe食飯,今次呢間餐廳係佢揀,佢見到覺得幾得意所以我哋就嚟左.Cafe位於銅鑼灣灣仔中間嘅樓上鋪,Time Square行大約5分鐘左右,都幾方便.門面嘅裝修幾chill幾特別,入面嘅裝修令人有一種好舒服好悠閒嘅感覺.餐牌嘅設計好特別,而且店主為菜式起咗好特別嘅名,好有趣. 呢個名真係好抵死,因為普遍黑松露意大利粉都係同一樣嘅味其實好多時候都係無驚喜嘅.不過今次呢一個反而令我哋有少少驚喜,佢個賣相好靚.店主用金菇炸左作一個裝飾,好似珊瑚咁插喺意粉上面,令到成碟意粉好靚.至於味道其實有冇乜特別嘅同普通黑松露意大利粉差不多,扁麵嘅麵質略嫌腍左少少. 我哋問咗店員,呢個有炸薯條,炸魷魚圈,炸洋蔥圈同埋炸蝦.炸薯條同炸洋蔥圈略嫌炸得乾身同埋硬左少少,炸魷魚圈同炸蝦反而炸得幾好,整體都算唔錯. 呢個係令到我哋最有驚喜嘅,因為我哋本身都預計炸雞翼配芝士粉,多數都係灑少少芝士粉上面,點知呢一個係將隻雞翼炸完之後再鋪滿芝士粉!係每一
Cafe位於銅鑼灣灣仔中間嘅樓上鋪,Time Square行大約5分鐘左右,都幾方便.
門面嘅裝修幾chill幾特別,入面嘅裝修令人有一種好舒服好悠閒嘅感覺.
餐牌嘅設計好特別,而且店主為菜式起咗好特別嘅名,好有趣.
$96
56 瀏覽
1 讚好
0 留言
呢個名真係好抵死,因為普遍黑松露意大利粉都係同一樣嘅味其實好多時候都係無驚喜嘅.不過今次呢一個反而令我哋有少少驚喜,佢個賣相好靚.店主用金菇炸左作一個裝飾,好似珊瑚咁插喺意粉上面,令到成碟意粉好靚.至於味道其實有冇乜特別嘅同普通黑松露意大利粉差不多,扁麵嘅麵質略嫌腍左少少.
$89
37 瀏覽
0 讚好
0 留言
我哋問咗店員,呢個有炸薯條,炸魷魚圈,炸洋蔥圈同埋炸蝦.炸薯條同炸洋蔥圈略嫌炸得乾身同埋硬左少少,炸魷魚圈同炸蝦反而炸得幾好,整體都算唔錯.
$68
40 瀏覽
0 讚好
0 留言
呢個係令到我哋最有驚喜嘅,因為我哋本身都預計炸雞翼配芝士粉,多數都係灑少少芝士粉上面,點知呢一個係將隻雞翼炸完之後再鋪滿芝士粉!係每一隻都會鋪滿芝士粉,啱晒我哋兩個芝士控.而且本身嘅調味有少少辣,好輕量嘅辣配上呢個芝士粉原來都幾夾,同埋雞翼炸得好嫩滑,外脆內軟.
$46
37 瀏覽
0 讚好
0 留言
呢杯黃金蘋果沙冰係朋友點嘅,朋友覺微不太酸不太甜,微薄荷味,幾清新,而且有蘋果蓉同幾重蘋果味,幾好飲.
$48
47 瀏覽
0 讚好
0 留言
我就點左杯朱古力,呢個反而比較普通,而且朱古力唔算好滑.
整體而言,我哋都覺得呢間Cafe幾好,環境同食物都唔錯,大家去開銅鑼灣都可以試吓呢間,價錢又唔算太貴.
張貼


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等等,各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源改
中文嘅「宗教」,「宗」即係尊崇,「教」即係解釋點做,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義改
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象改
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體改
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會改
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化改
世界宗教分佈改
爭議改
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思改
- 內文: 馬克思評宗教
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采改
- 內文: 尼采
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德改
- 內文: 弗洛伊德
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考改
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
程美段Kiwi惹火黑歷史 巴打:點解可以大得咁誇!
Kiwi事件簿
美女學徒Kiwi個樣好清純,但身材都勁好!
睇佢啲IG相就知,TVB幫佢做造形,突出咗佢清純嘅特質!真係有幾分似大馬嘅林明禎!
但係程美段KIWI自己影嘅相,去年七月嗰陣,真係完全唔同樣喎!Sorry,你係邊位?
所以化啱個妝都好重要!!!
Cap By:Kiwi IG
低調中的高調
無綫早前下令,一眾美女學徒不得性感,不得接Job,以保形象.但Kiwi高調的作風一於少理.之後佢更聲稱純粹自己去行下動漫展,唔係做嘢.又喺Instagram上傳自拍,懶理無綫指令,唔怕會入雪櫃!佢話自己係著得特別啲,但又唔係唔健康,覺得幾可愛吖,而件衫都唔係露胸,只係件露腰嘅平頭一字膊咋嘛!係囉,有道理啊,又冇Deep V又冇透視,係少布啲環保啲!
但講真,比著其他人著同一件衫就未必可以有呢個效果喇⋯⋯Kiwi有睇頭得嚟又係幾有諗頭嘅~怪唔得之龍友們咁興奮啦!
Kiwi雖然喺香港土生土長,不過原來本身係中菲混血兒!爸爸係香港人,而媽媽就係菲律賓人.N
美女學徒之一嘅程美段係中菲混血兒,其爸爸係香港人,而媽媽就係菲律賓人.
土生土長嘅佢依家仲係求學階段就讀醫科.熱愛做運動嘅程美段最鍾意打羽毛球,游水同行山,閒時仲會落 gym room做gym.
程美段亦經常會去旅行影下相,去荒山野嶺體驗大自然,特別係鍾意難去嘅地方而又靚嘅地方.
程美段係中菲混血兒,而且到目前仍然係單身,相信會吸引唔少巴打?
唔講唔知,除咗會去荒山野嶺影相,程美段原來曾經做過全祼模特兒,仲影過全祼相.
佢表示啲相係由佢一位好朋友操刀,而佢朋友本身係一位專業嘅攝影師,所以先會接拍.
全「相」- 背面
全「相」- 正面
Cap by::東方新地


text:
近年來,著名嘅山陰景點不外乎米子,鳥取兩大城市.今次有幸參加「國寶松江城馬拉松」,就一於順路發掘島根縣較少人熟悉嘅「松江市」及「出雲市」.松江市位處日本中西部地區,亦都因為臨近海邊關係,蟹產獲豐富,今次嚟到點都一定要食一餐蟹宴.
第一日到埗,島根縣接待 Ayako 小姐已經準時喺抵達大堂等候我地.經過一輪簡單認識後,Ayako 就隨即駕車45分鐘到松江市內酒店讓我們休息.咁啱抵達酒店時間接近黃昏,入住嘅酒店鄰近穴道湖,站在180度湖邊的一角,凝望住夕陽慢慢下沉,更感受到松江市寧靜嘅一面.隨著夕陽的落下,眼前有幾位穿著運動裝扮的市民跑過,相信佢地都係為聽日嘅馬拉松比賽作最後熱身.呢個時候,我嘅靈魂同集中力已經被 FamilyMart 嘅熱辣辣小食吸引左去.相信大家無論去幾多次日本都好,日本嘅便利店總係有一種無法抵擋嘅吸引力,就算餐餐都係便利店,想食嘅食物都係會食唔完.
每去一個日本城市,都一定會去探訪當地城內嘅天守,因為每座天守都各有特色.然而嚟到松江市,就一定要探訪「松江城」.原因係松江城天守係現存日本國寶之一,亦係山陰地區唯一現存天守.由停車場步上天守入口大約需要15分鐘,沿路經過興雲閣,係一座較為歐陸風嘅茶室,再經過一小段紅葉樹路後,踏上數十級石路,就見到松江城真身.
由松江市駕車向西出發,大約45分鐘就會到達出雲市嘅「出雲大社」.黎到山陰地區就一定要嚟出雲大社.此社素以「結良緣」聞名,而且建築風格都較其他大社特別.大社最吸睛莫過於在神樂殿正門前的注連縄,仲聽講喺到求「結良緣」嘅成功機會率都幾高,有心人士必定要黎探訪.
另外值得一提,日本跑界耳熟能詳嘅 Ekiden 大學驛站接力賽其中一站就係「出雲大社」正門前出發.每年嘅10月,都吸引左一班黎自日本各地嘅大學跑手,嚟到一較高下.
出雲市除咗「出雲大社」外,我覺得出雲日御燈塔都係一個好值得去嘅景點,由大社駕車大約15分鐘,就會去到近海嘅燈塔.如果行程許可,建議大家可以安排日落時間前往.出雲日御燈塔嘅其中一個賣點就一係,可以係一望無際嘅水平線上,慢慢睇住夕陽落下,而萬里星空會緊隨出現,同一個地方,兩種享受.可惜今次嚟到天氣不似預期,無緣欣賞到這份美景.
嚟到三日兩夜島根縣最後行程,就一定要試埋最出名嘅蟹宴.係市內嘅大街小巷,總有一間蟹嘅食店在左近,而且價錢一定比起係香港更平.於是就隨便行入一間食蟹嘅店,留意到大部份食店都會將蟹宴分為三款套餐價,大約為HKD$600,$900及$1200,分別在於吃蟹的份量多與少.最後我地食左$900嘅套餐,對於食蟹嘅份量十分滿意,大概有10道不同款式嘅蟹食,而且所有款式都超級新鮮和鮮甜,呢個價錢,呢個質素,簡直物超所值.
分享連結:


text:
嶺南建築
嶺南建築(粵拼:Ling5 naam4 gin3 zuk1)係嶺南主要族群-粵人-嘅建築風格.
未漢化之前:南越建築[編輯]
- 內文: 南越建築
南越建築(粵拼:Naam4 jyut6 gin3 zuk1)係嶺南未漢化之前(公元 7 世紀之前)嘅原住民南越族嘅建築[1].對於南越族嘅建築學界而家都重未係好清楚,但係廣東廣西有幾座南越國嘅遺址,令到現代人可以睇到少少南越建築嘅特色.
南越國水閘嘅模型
唐朝建築[編輯]
- 內文: 唐朝建築
嶺南文化受大唐同大宋嘅漢文化影響得好犀利.喺 4 至 10 世紀(隋唐時期),有好多中原嘅高僧都會走嚟嶺南度傳佛教,所以令到嶺南有啲有唐朝建築(粵拼:Tong4 ciu4 gin3 zuk1)元素嘅佛寺,好似係廣州嘅光孝寺就係咁.而且自從 19 世紀以嚟,粵港地區重起咗唔少新嘅唐朝建築.呢種建築風格出咗名規模宏大,規劃嚴謹,色調簡潔,主要用木頭做料,又會將藝術性同結構性嘅設計融合埋一齊.例如係香港喺廿世紀初嗰陣時起嘅志蓮淨院,就係攞咗唐朝嘅建築做板起嘅.佢同古典嶺南建築好明顯唔同:佢規模好宏大-會有好多向外揚嘅造型,又會用金同紅呢啲鮮艷嘅顏色(古典嶺南建築係四四方方兼且色水淡嘅)-而且大半都係用木整嘅.呢柞特徵令到成棟嘢望落同日本京都嘅佛寺群(都係用唐朝建築做板嘅)好似[2].而中國大陸嘅粵廣地區由 1980 年代都開始起呢類建築物,例如係深圳文博館.
志蓮淨院嘅萬佛塔;望落同京都法隆寺嘅五重塔好似.
古典嶺南建築[編輯]
古典嶺南建築(粵拼:Gu2 din2 ling5 naam4 gin3 zuk1)係 14 世紀嶺南開始有咗嘅一種風格.嗰時嶺南漢化得七七八八,形成咗一種新風格.古典嶺南建築好有地方特色:同中原核心地帶(即係北方)比起上嚟,嶺南氣候又熱又濕立立,如果將中原嗰套建築風格直接搬落嚟嘅話,會好容易有温度唔舒服或者發霉呢類濕滯嘢.所以粵人整咗一套同中原人唔同嘅建築風格.古典嶺南建築通常比較輕,而且會用通透同冇咁易發霉嘅材料起,色水會偏好灰白或者係綠呢啲柔和嘅色調.喺結構方面,呢啲建築通常有多層嘅斜坡頂同方形柱,而且因為氣候冇中原地方咁凍,令到嗰度啲人鍾意向外面行,所以嶺南民居建築就發展咗好多露台呢類嘅開放式結構,等人有得唞涼.總體嚟講,呢柞特徵令到古典嶺南風格嘅建築物望落都比較輕同涼爽[3].
就算到咗今日,古典嶺南式建築物喺廣州呢啲大城市嘅商店街成日都會見到,而且香港同澳門都有唔少咁嘅建築物,例如係新田大夫第.
方位同門[編輯]
粵人喺起屋嗰陣好講究方位,主要係畀強烈嘅風水文化形響咗.粵人起屋嗰陣好多都會請返個風水師去搞佈局.佢哋喺門方面零舍執着-佢哋重有句俗語話「大門朝南,子孫不寒,大門朝北,子孫受罪」:間屋嘅門面向南會畀人覺得係象徵住權力同威嚴,所以一般起屋(尤其係比較有錢嘅人家)都會特登將道門向住南面,而祠堂基本上一定會咁做.大啲嘅屋企建築重會有好幾種唔同嘅門,好似係中門,側門,同儀門呀咁.「中門」響舊時通常都淨係會畀身分地位比較高嘅人-即係屋企嘅男主人,高官,或者抱住男丁嘅女人-行過,而其他人就淨係准用「側門」.「儀門」就係祠堂好多都會有嘅;喺大門之後重有第二道門.呢種門嘅存在主要係因為粵人好多都覺得一入大門就直衝祖先會好肉酸.
雕塑裝飾[編輯]
傳統上,粵人好鍾意用雕塑同浮雕嚟裝飾建築物.同其他唐人起嘅祠堂比起上嚟,粵人嘅祠堂就鍾意擺好多用木頭同石頭整嘅人物靈獸雕塑去做裝飾,嚟達到「光宗耀祖」嘅效果.嶺南建築雕刻主題好多樣,有歷史故事,神話傳說,吉祥圖案,飛禽走獸,奇花異草呀咁.亦都有啲比較有本地特色嘅景物,好似係洋桃,番石榴,香蕉樹,木棉,同榕樹呢啲嶺南地區成日都見到嘅生果同植物.
青磚[編輯]
- 內文: 青磚
青磚(粵拼:Ceng1 zyun1)係喺嶺南地區好多人用嘅建築材料.佢呈青黑色,密度高,透氣,吸水,抗氧化,淨化空氣,又唔容易變色變形,重好恆温.因為佢呢啲特性,用青磚起嘅屋好捱得到濕氣,夏天嗰陣又會好涼爽-最啱用嚟喺又熱又潮濕嘅嶺南地區起屋.
隘門[編輯]
- 內文: 隘門
冷巷[編輯]
- 內文: 冷巷
兩進三間[編輯]
兩進三間用喺中式廟嘅建築,「三間」就喺正面睇一分為三,有三間唔同用途嘅地方,好似香港文武廟,列聖宮同公所三間,「兩進」係間廟有前後,中間有天井,「後進」高幾級,攞嚟擺神像[4].
三間兩廊[編輯]
- 內文: 三間兩廊
圖庫[編輯]
香港人祖先多數係粵人,所以粵式建築香港有好多.
香港愈喬二公祠
澳門嘅三街會館;成棟嘢都係用青磚砌出嚟嘅.
廣州華林寺嘅嶺南風格石獅
廣州黃花崗七十二烈士墓嘅嶺南風格石獅-佢修長嘅身體係嶺南特徵.
番禺練溪嘅蕭氏宗祠
廣州鄧氏宗祠
鑊耳屋[編輯]
- 內文: 鑊耳屋
鑊耳屋(粵拼:Wok6 ji5 uk1)係嶺南建築好樣眼嘅特徵[5].好似係下面個圖集入面嘅曾大屋咁,佢哋嘅屋頂兩邊度有對形狀好似鍋嘅手柄嘅牆凸咗出嚟-所以嗌做鑊耳屋.響 15 世紀左右(大明時期)開始,鑊耳形嘅牆係有功名嘅人先有得喺屋企度起嘅嘢,而佢哋嘅高低表明咗嗰個人嘅官位.後嚟民間粵人重有咗喺間屋度起鑊耳形嘅封火牆可以幫自己啲仔同孫做官嘅諗法.但係嗰對鑊耳重有實際嘅功用,例如係起到防火燭同遮太陽嘅作用;後者可以令太陽冇咁容易直接曬住間屋嘅表面,幫手令間屋冇咁熱-呢點喺熱辣辣嘅嶺南地區特別有用.
廣州錦綸會館又係有對鑊耳.
蠔殼屋[編輯]
- 內文: 蠔殼屋
唐樓[編輯]
- 內文: 唐樓
除咗呢啲古色古香嘅建築,有西歐風味嘅多層式建築物唐樓(粵拼:Tong4 lau4)亦都係嶺南地區響 19 世紀開始出現嘅建築類型.佢哋主要係起嚟畀平民下舖上居咁樣住,喺好似係香港同埋澳門呢啲畀西歐文化影響得犀利啲嘅地方周圍都見得到.香港啲唐樓多數都有三到四層,每層大約係四米高左右.佢哋初頭多數係用青磚起,而後嚟喺 1930 年代開始變成主要用混凝土.第二次世界大戰之後,香港嘅人口升得好勁,嗰時啲人唔夠屋住,於是乎好多唐樓都畀人攞咗嚟整板間房.通常喺一座唐樓嘅住戶度都會有一戶負責做「包租」,令到港式廣東話入面多咗「包租公」同「包租婆」呢兩個詞語.
唐樓住戶嘅生活喺啲有港澳特色嘅戲同電視劇入面成日都會睇到.
嶺南園林[編輯]
- 內文: 嶺南園林
嶺南園林(粵拼:Ling5 naam4 jyun4 lam4)係嶺南獨具一格嘅園林設計[6],當中最有代表性嘅要數廣東嘅粵中四大名園.
傳統嚟講,嶺南地區山水靚又臨海,有五嶺阻住,環境同北面嘅中原核心地帶好唔同,所以發展咗一套自己嘅風格唔出奇.嶺南地區又熱又成日打風落大雨,所以粵人起園林嗰陣多數會用庭院式佈局-用建築物將個庭園圍住嗮,令到園林入面嘅花草受到保護,打風落大雨嗰時冇咁易畀啲風雨吹爛打爛,而且重可以用呢啲植物嘅陰影幫成笪地降温.地理特徵亦都令到嶺南園林喺規模上面比較細,又唔似得中原嘅園林咁樣畀啲皇家常規制度限住嗮(即係俗語所講嘅「山高皇帝遠」)-佢會揀用木棉樹呢類有本土特色嘅植物同埋用好多木雕同陶瓷呢啲民間工藝品去做裝飾,好似廣州喺廿世紀初起嘅寶墨園就係咁.而且因為佢哋細,好少有山土,所以成日都會「以石為山」-用石頭做假山,例如係餘蔭山房就用咗呢種手法.總體嚟講,呢柞特徵令到嶺南風格嘅園林比較貼近大眾同樸素.
除咗咁之外,嶺南園林喺好多方面見到西歐文化嘅影響.喺理水方面,嶺南園林唔會好似江南園林咁用自然池形水面.佢哋啲水池反而會好似西式園林咁形成規則嘅幾何圖案.再用餘蔭山房嚟做例子,佢由兩個規則形狀嘅水池並列做水庭,環繞八角亭嘅水渠兩邊用園徑同花圃散點山石,重有荔枝同大樹菠蘿呢啲有嶺南特色嘅植物.喺裝飾方面,嶺南園林入面成日都會見到好似係拱形門窗,歐陸式柱頭,或者有色玻璃呢啲西歐風嘅飾物.
睇埋[編輯]
攷[編輯]
- ↑ 南越古國吹「西洋風」
- ↑ 南園蓮池/志蓮淨苑 仿照唐代藝術的古式園林與佛教廟宇~
- ↑ 淺談嶺南民居的嶺南建築特色
- ↑ 藏在古蹟裏的香港 : 「今日香港」通識参考,黃家樑,三聯書店 (香港),2014年,ISBN 9789620435324,p.111.
- ↑ 嶺南建築之鑊耳屋
- ↑ "岭南园林的营造手法与艺术特色". 原著喺2017年7月30號歸檔. 喺2017年9月26號搵到.


text:
(指教)LG個美白面罩值唔值得買?
-
MollyW last edited by
我自己係一個好易曬黑嘅人,皮膚就唔算係好白,正正常常咁.但就好羨慕其他人好白….
見到LG個美白面罩已經心癢癢左好耐….
琴日又經過金鍾廊見到佢有promote
如果你地會唔會買? 定係keep住去做facial就算...
-
Anonymous last edited by
買左先囉佢真係有效嘅話,你就可以唔洗做咁多facial
計落條數應該你仲抵
-
Nat.c last edited by
我今日去SOGO 見到做緊dicount喎
你係要買就去SOGO買la
-
Jess_00 last edited by
如果你想白得好D,我聽人講個要查埋D美白精華會事半功倍
等你用後感分享...唔捨得買住…
-
Sukiiii last edited by
我前日就係特登出金鐘廊買果2枝野,佢有Discount我先去
但面罩就反而冇Discount 喎
唔知頭先見唔見到你
-
lovecat last edited by
你地會唔會買埋另外果2枝導入儀同V面機?
-
yc_618 last edited by
睇左SOGO係有面罩Discount
如果出開去港島又有時間
,去哂2個地方買就應該最抵.


text:
PACO名人會——新片反映現實有意義 余香凝岑珈其演學生大挑戰
歐導演表示拍攝《非同凡響》的念頭比《十年》還要早,他憶述:「嗰時要拍一部微電影,所以去粉嶺一間特殊學校參觀,臨走時校長畀咗隻DVD我,係佢哋學生演出嘅音樂劇,返屋企睇完後,我問點解冇人報道過?好似社會冇人關心呢件事,再諗番當日拍完《十年》後一開始都冇迴響,直至攞咗金像獎才先得到大家嘅關注,我就諗呢個音樂劇,對學生同佢嘅家長好有意義,咁啱社聯(香港社會服務聯會)想搵我拍一部社會性題材嘅電影,我就覺得可以拍出嚟.」他直言希望這部電影是面向社會,除了特殊小朋友,亦藉着電影中不同角色所要面對的困難來反映現實.
讀書壓力沉重
Jennifer在戲中是一位Band 1學校中比較平庸的學生,她說:「講我讀書讀得好辛苦,而媽媽葉童類似啲怪獸家長,係咁叫我讀書,唔得就補習,所以我成日都好攰,但其實我有個夢想係煮嘢食,但媽媽話做廚師冇前途,都幾慘!」她表示幾意想不到導演會搵她做學生,「佢第一次畀我嘅評語係,有睇你平時嘅訪問或工作表現,你個人都冇乜特色,點解呢?我話我心裏面有好多諗法,但如果做嘢,你要A,我畀A你,我唔想偏離,咁呢個中心點同個角色好似,個心有好多諗法但唔敢講出嚟.冇諗過佢睇完《骨妹》會搵我做17歲嘅中學生,都係一個大挑戰嚟.」
被爸爸打一巴
曾演出過《點五步》的珈其,今次首做男主角,在戲中雖然飾演學生,但會側重家庭方面多一點,他說:「因為講我有一個特殊兒童細佬,自少父母對細佬照顧周到,忽視咗我,令我缺乏家庭溫暖,變得好獨立,甚至係反叛.」他最難忘有場戲講細佬唔見咗,他與爸爸林嘉華都好擔心,分頭去搵,「原來細佬去咗每日睇住爸爸揸車開工嘅地方,搵番時我同爸爸有啲爭執,佢打咗我一巴,細佬失控喊晒咁保護我,我好感動.」他坦言20幾歲飾演學生有難度,幸好導演給予好多指引,「佢叫我唔好演,而係要成為嗰個人.」
重拾鬥志熱誠
講完學生面對的問題,谷祖琳在戲中飾演在特殊學校任教的老師,歐導演稱是現時打工仔的寫照,「小谷個角色本身有才華,係港大音樂系碩士畢業,現實中係負責嗰個音樂劇嘅老師,套戲首歌都係用佢喺音樂劇作嗰首歌,佢因為背負住照顧老父嘅責任,雖然返工搵到錢,但其實本身係鍾意音樂同創作.」原本當打份工,但搞完音樂劇,多理解這班特殊小朋友後,她尋回做這件事的價值,不但重拾鬥志,對工作,對音樂都有番熱誠.
主持:黃柏高 統籌:林永匡 協力:李佩儀 攝影:袁東亮,謝民光 場地:面譜京川料理(尖沙咀港鐵尖東站33號舖)
黃柏高


text:
先知
先知係一個喺好多領域,尤其係多種宗教入面成日用嘅概念,指能夠同神交流並且可以預見未來嘅人,佢哋亦會將呢尐事話畀人聽[1][2],呢尐信息叫做預言.喺唔同宗教嘅信仰入便,對先知嘅認同並非全然一致.
不同宗教嘅表述改
巫覡宗敎,基督教等宗教都有呢個概念.先知對未來嘅描述來自神,呢點同占卜唔同.伊斯蘭教入面嘅先知指安拉派遣到世界嘅多位使者,有列舉佢個名嘅先知有廿五個[3],但相信歷代各個民族都有安拉所派遣嘅先知或者使者.其中最後一位派遣畀全人類嘅使者係穆罕默德——(求真主賜佢哋全體平安).
基督教同埋猶太教嘅文獻入面,亦都出現咗好多有關先知嘅闡述.雖然其中好多係對同未來嘅預見,但係更多嘅係借助於先知個口,闡述上帝所制定嘅社會原則同教義原則.基督教入面,先知又叫先見,呢個名更顯出基督教入面嘅先知係更早睇到底某尐未發生嘅事,而並非每一件事都可以預知.
亞伯拉罕,摩西改
猶太教徒以及後來嘅基督徒同穆斯林都承認亞伯拉罕(易卜拉欣),摩西(穆薩)呢兩位舊約人物係先知;呢三種宗教被稱為亞伯拉罕諸教.
耶穌改
支持三位一體嘅基督教主流教派認為耶穌係上帝嘅獨生仔,不單只係先知,而且亦都係神.伊斯蘭教承認耶穌(爾撒)同埋摩西,穆罕默德一樣,都係先知,而猶太教就認為耶穌唔單只唔係神,亦都唔係先知.


text:
見好多包友都讚,去東京仲要朝聖o既couca預拌粉.早前搵代購買嚟玩過,幾方便O既,麵包好軟熟,所以都應該加咗好多料,全部亦都好香,亦即係加咗好多香精.anyway,一試唔死得人o既,因為某d味如咖啡牛奶,士多啤梨奶果d你自己唔落香精係好難整倒出嚟,不過如果想好健康俾bb食,又唔建議用佢.
試咗10隻唔同味:
カフェオレ 咖啡牛奶 幾香
黒胡麻きなこ 黑芝麻粉 普通
もっちり米粉入り 加咗米粉煙韌d 冇乜特別,其他都軟
バナナミルク 香蕉牛奶 幾香
アップルシナモン 蘋果玉桂 I like it
香るアールグレイ 香伯爵茶 幾香
こんがりメープル 棕色楓糖 唔特別,不過自己用過楓糖落好多都好難出味
贅沢ブリオッシュ豪華布里歐,普通,自己落多d牛油香過佢
ふわふわ苺ミルク 鬆軟士多啤梨牛奶 幾香
爽やかトマト 清爽蕃茄 普通
我用MK精工機,普通麵包mode冇減水,開頭都覺得佢發得太勁,個頂會榻,包友教減水10-20ml,可以用快速麵包mode.嚟緊都仲會試芝士同朱古力味.近排仲出咗不少新味,咖喱果d都有.
星野酵母就喺荃灣橙買,同白神味唔同,係另一種香甜味.遲d試埋《酵母工業》パネトーネマザーPanettone,有機會希望試埋埃及最古老果隻菌.
MK精工機有養嘔吐物mode,可插電24小時,但香港夏天根本唔使插電都養倒.50g生種 + 100ml水.
一包生種整倒3次包,呢隻係栗子包,質同味都唔錯.當然想試真酵母味整白麵包係最好O既.星野冇白神咁易處理同可放咁耐,發酵能力亦冇咁勁,不過風味就唔同,好難咁比較O既.
立雜post最後用部機整過牛油,過程幾得意,不過曬電兼曬錢,買cream貴過買牛油.不過,試吓ok,但如果為咗呢個function買麵包機就唔建議喇.
本來天然酵母模式應該用星野酵母養種,但白神其實都係天然酵母,又試玩吓,都OK喎,係唔夠日清酵母鬆同高,不過都起絲,兼由於時間比較長出倒白神果浸特別o既味.
材料順次序落(星野天然酵母模式選1斤淺色):
奶 150ml(雪櫃拎出嚟直接用)
白神酵母 酵母專用A匙 1匙
(上次試過落半匙同唔直接加落奶,發唔夠,所以今次直接加落奶,其實驚佢發過籠,我諗而家天氣用室溫奶都ok)
農場細蛋 1隻
日清高粉 280g
砂糖 10g
煉奶 50g
無鹽牛油 40g (開機後7-8分鐘加)
鹽 1小匙(開機後十零分鐘加)
熱帶乾果(由於出街冇等機響,第1次發酵時就落都ok,係椰絲會碎囇)
是日一出爐,5大人1B清曬,正.btw, 睇圖好似濕,其實係未攤凍就切.;p
面書o既整包group真好,都係見網友share出嚟「幾好o既」食譜先試吓.實際上用MK精工機出嚟鬆軟起曬絲,又簡單又好食.唔止「幾好o既」喇.btw,佢個譜用鮮奶 150ml,我用咗奶粉&水,佢個譜用半隻蛋,我用咗1隻細.
材料(1斤/即1磅多少少):
水 150ml
雪印奶粉 15g
煉奶 50g
農場細蛋 1隻
日清強力粉 280g
糖 10g
無鹽牛油 40g(雪櫃拎出嚟切細少少照落,說明書話冇所謂.)
日清酵母 4g (我用跟機酵母匙一小匙)
鹽 1小匙(可以放一邊唔掂酵母就ok,不過我開機5至10分鐘先落)
我星期六晚用MODE 3柔軟麵包模式整,個皮揀淺色,之後全程冇理過佢,直至焗起攤凍切咗放入密實袋放雪櫃普通格,今日星期一拎返公司叮3-40秒都非常好食,唔記得影佢起絲相.
補返呢張星期二先:
又,見網友講開食gluten即麩質唔健康,又google吓發覺只要唔係過敏而又唔係過量食都冇乜大咁題啩.關心小朋友健康先自製麵包而又擔心麵包本身唔健康o既朋友可以睇呢度.


text:
是咁的,其實小人真係好少去旅行(節儉是美德呀),一生人搭飛機都係3次咁多,不過其實我一家有個地方好鐘意去,唔係大陸,而係澳門呀.
我地基本上復活節同暑假都會去澳門,話咁啱今個復活節又去左⋯⋯
去澳門不外乎係去賭錢同大三巴啫,但係我地呢,其實去左差不多十次去只係去過一次大三巴咁多(不過賭錢就次次都有,唔係我咁啫).我地去澳門,係去酒店同商場行的(唔好問我點解).
不過今個復活節呢轉澳門,我覺得好難忘,點解?因為呢一轉有好多新嘢玩,有啲甚至仲係基本上無人會去嘅地方添.
行程一共三日,重點係不嬲嘅酒店商場行,同埋玩新野,仲有,去旅行實有嘅意想不到嘅事.
第一日重點係酒店商場,我自問港澳商場都算行得多,但係除咗奧海城個圓方,我嗰日行嗰啲商場真係可以話係最令我深刻.首先係新MGM,除咗人地有勁多獅子擺設好有佢主題,最正嘅係中間有個大廣場(跳廣場舞一流),四周圍有少少草木咁,再加上少少(應該係)天然光,令人就算處於室內都唔會覺得點樣(形容唔出,因為真係無嗰種感覺),反而好舒服.重點係,廣場中間有間比較開放式嘅甜品店,甜品店出面有個噴泉,噴嘅唔係水,而係朱古力泉,有白朱古力,牛奶朱古力同黑朱古力.你可能會覺得香港都有啦,真係成個大鄉里出城咁,不過我諗整得咁靚同華麗就真係未必多.跟住就係我最難忘嘅一個商場,永利皇宮喇.
點解我會咁難忘?有兩個原因,首先,纜車.如果問我細佬妹,去澳門最鐘意咩?我好肯定佢地一係答纜車,一係答酒店(唔知點解好像大家都有酒店情結).
一開始上去搭我真係嚇到心都離一離,因為我其實有少少畏高,加上佢個樣真係無咩安全感(但個設計又有龍其實好靚),下面仲要係個湖(法官大人我唔識游水架),但係搭完之後覺得佢基本上有少少似一個遊樂設施,轉彎嘅時候都幾刺激,而且有景睇有音樂聽,真係幾成功.到左夜晚,佢仲有兩三場特別嘅表演,下面個湖會開始表演(即係啲水噴上黎咁),加上燈光,然後周圍會響起鐵達尼號首主題曲,營造一個好浪漫嘅場景.
第二個原因就係佢華麗嘅室內設計,唔知大家有無聽過Taylor Swift 有一首歌叫 delicate,個MV場景係一間都算華麗嘅酒店,唔知點解入到去我好有身處當中嘅感覺,而且你行幾步就有一嚿比較大型嘅裝飾擺設,打卡一流.
到左第二日,我地係想去睇新濠影匯個恐龍展的,點知係行下行下嘅時候,成全左我呢一趟最難忘嘅回億⋯⋯
我地唔知點解行下去左一條名為「海邊馬路」嘅馬路(其實係一個地方?),好有墾丁民宿同迪欣湖嘅感覺,又有一啲白色藍色嘅小屋,再加上一個蓮花池,個地方又少人,好有詩意,令人不自覺想放慢腳步.突然抬高頭,除咗見到蔚藍的天空,仲見到一個奇怪嘅東東?!藍藍地銀銀地,好似一部升降機,我一開始以為係工程用,點解一行人行到去,搭得嘅?!上去嘅過程中,我有少少戰戰兢兢嘅感覺,嗰個地方真係冇乜人,好似冇乜保證⋯⋯到左之後,我地第一眼見到嘅竟然係⋯⋯一部汽水機?!再向遠處望,有一個平台(同屋苑樓下嗰啲一樣只差個遊樂場),特別嘅係,幾乎全個澳門都在閣下眼底.賭場,大街小巷,近,遠,頭先經過嘅,熟口面嘅,都在眼底.
停留咗一陣,我地決定繼續前進,去睇恐龍展.
個恐龍展又係一個新奇嘅體驗,即場下載一個程式,然後用擴增實境同恐龍影相,又有實物嘅模型睇,仲有聲效(我聽到都無啦啦嚇咗一跳),又係一個打卡嘅好地點.
至於第三日,我地基本上又係去咗坐纜車,再去碼頭食個飯(個雲吞麵又幾好食),就咁返香港⋯⋯唔知點解,一陣莫名嘅失落感竟然會喺我嘅心入面.
我自己覺得,去澳門,我最鐘意嘅除咗係去玩,仲有同一齊去嘅親戚相處嘅時間,一齊去發掘新嘅地方,十個人坐埋一齊享受堆滿一桌嘅美食.其實無左佢地,我去玩唔會咁盡興咁興奮,亦唔會有一種充實嘅滿足感.去完一趟,代表又要等到下一次聚首一堂嘅時候先一齊又玩過.
寫到呢度,又心郁郁想去澳門~好彩仲有一個月就聖誕節, 又可以返去故地重遊感受一番.
邊個話旅行一定要去咁遠?對我嚟講,去澳門仲正過去日本.
(文章為港語學第三屆廣東話徵文比賽參賽作品)


text:
我係由幾時開始覺得一個靚嘅碎粉好重要呢?第一個moment應該係以前學化妝嘅時候,個碎粉唔夠滑跟住上胭脂眼影嘅時候有一撻撻,又容易有粉痕,咁就比阿老師扣左分;第二個moment係有一次去BBQ,我唔記得左搽碎粉,塊面因為高溫係咁出油都算,點知返到屋企洗完面搵個爽膚水抹面嘅時候,發現仲有黑色一點點,我知道原來好多炭已經不知不覺攝咗入毛孔入面...STEP 3 PROTECT:唔單止保護個妝唔會氧化,仲保護埋皮膚唔會受外來空氣嘅毒素呀,煙塵呀咁直接同皮膚接觸,杜絕肌膚變差嘅機會!古人有用洗米水洗面令到塊面又白又滑嘅秘方,而現今嘅人想擁有靚到好似雞蛋咁滑嘅皮膚,其實都可以好簡單!幾時都話100%天然就是最好的!
大推「有機純稻米柔滑控油蜜粉」,真係唔好再用市面上充滿人工合成材料嘅滑石蜜粉,無論佢地幾幼細都好,長時間用都係會阻塞毛孔,令皮膚透唔到氣,好易出粒粒~呢款我最喜愛的Korento產品係用有機嘅稻米磨成最細最滑嘅粉末,絕無雜質,一掃即時柔滑嫩膚,持久定妝又控油,係從未遇過嘅最天然透明定妝蜜粉!適合所有膚色,特別係容易過敏肌膚都用到!我真係大膽講喺出面係唔會買到呢個質素嘅100%純天然蜜粉!
HK$350.00Price


text:
周奕瑋再帶隊去東京 新一輯《周遊東京》食買玩住樣樣齊
大台旅遊節目《周遊東京》上次播完第一輯,唔少網民都有讚內容夠貼地,今次周奕瑋再去東京拍攝新一輯節目.內容再次加碼,而且仲講到明唔會翻炒舊野,包保全部都係新地方新餐廳添!
節目星期一晚(5/11)播出,介紹左上一輯睇得未夠喉嘅內容,例如A5和牛燒肉放題,當中仲有12款稀有嘅和牛部位,就算聽到個中文名都未必知或者未必食過.
超豪華魚生飯,Jarvis話呢個係佢留學時就已經幫襯,店主婆婆仲見係佢先應承拍攝添!當中個碟連埋個鯛魚頭上枱嘅雜錦刺身,真係太誇張!唔mark定下次
都對唔住自己.
平食高級日本生果,Jarvis介紹左超高級的提子品種「Ruby Roman」,市價一粒竟然要差唔多3千蚊港幣!不過Jarvis有平食貼士,就係買店家特意剪出黎嘅散
裝提子,同樣貨色但平好多倍嘅價錢.
另外Jarvis仲去埋第一輯時因為落雪而拍唔到嘅高空歷奇體驗打卡.睇見佢喺高空咁行黎行去真係腳都軟,不過就啱晒一班鍾意玩刺激活動嘅人喇!
而上一輯最有話題性嘅100Yen搶衫活動,今次都有加碼,帶大家去左個500Yen限時搶衫放題,今次唔只burberry頸巾,竟然仲有LV袋搶添!
除左呢啲內容,黎緊播出嘅集數仲有唔少食,買,玩,住系列.
雞蛋放題
Jarvis去咗一間雞蛋專門店,品嚐日本人最鍾意嘅生雞蛋拌飯,餐廳有超多款唔同雞蛋任均選擇,Jarvis就話自己嘅心水No.1係柚子雞蛋,食起上黎真係有柚子味
咁話.而且餐廳菜單仲係放題黎,生雞蛋同配料都任食,而主廚更加係名「品
蛋師」,估唔到食生雞蛋拌飯都可以食得咁專業.
原隻龍蝦拉麵
另外唔少得必食嘅拉麵推介,Jarvis推薦呢碗原隻龍蝦拉麵,成隻龍蝦放喺碗麵上面,真係令人沒法抗拒.就連Do姐早前聽完Jarvis私下介紹,去東京食過之後
都話正!而最重要係食完留返啲湯,另外order埋個意大利飯結尾,小編睇到相都流晒口水.
Glamping親親大自然
去東京食野當然吸引,除此之外,Jarvis仲去左日本近年好hit嘅Glamping,親親大自然之餘,更學下東京人點樣離開鬧市,感受慢活態度.
拜見元祖teamLab
網民大推嘅teamLab,元祖版teamLab到底有幾吸引,有幾多野睇?成日聽人講影相表達唔到個種震撼,又期待下Jarvis會點介紹呢個hit爆全球嘅地方.
日本都有「降魔的」
Jarvis親身體驗日本版「降魔的」,的士司機搞靈探團,帶你遊東京講鬼故,唔通東京鬧市都有鬼?會唔會係大家次次去東京都必去嘅地方?
觀眾撐《周遊東京》載譽歸來
《周遊東京》拍完一輯又一輯,上次介紹完冬天嘅內容,今次就主攻夏天.咁快可以有新一輯,其實都係因為節目內容夠貼地夠實在,幾乎都係睇完會想
mark底下次自己去嘅地方.
對於得一個禮拜假,又想食得正,玩得好嘅香港人黎講,真係成個行程跟住去都得.
另外Jarvis都好有網民心,喺每晚節目播出之後,佢都會將節目內容放上自己facebook fan page,上去cap底啲餐廳名同地址,下次就可以跟住去食買玩喇!


text:
由於見到呢個「Citi積分直接兌換易賞錢賺取高達4,000易賞錢積分」,心諗自己張Citibank Rewards信用卡裡面既廿幾萬分,因為呢排唔會去睇戲,雖然儲埋既分又唔會到期,睇下有無機會好似幾年前咁有無路走去免手續費兌換Asiamiles,咁就check返下啲資料同login返個MoneyBack. 唔check由自可,唔知由幾時開始,MoneyBack既積分已經改左係每月同你expire,係我自己衰無睇更新左既條款. Anyway,呢啲情況都係唯有止蝕,盡快將畀人每月expire既積分用左佢.再check個MoneyBack既linked Asiamiles Account,原來唔係自己果個,咁而家似乎唔再可以喺部機度自由更改Asiamiles Account,指示話要打電話去unlink先至可以再link.咁打左去MoneyBack,都要等一陣,咁核對完資料,咁就話大約4日後可以unlink,然後自己link返個新既Account.仲有另一個條款必須留言,就係你喺兩邊既登記號碼需要一致,如果唔係佢可以有權唔幫你兌換. 咁根據「Citi積分直接兌換易賞錢賺取高達4,000易賞錢積分」既推廣,現有易賞錢會員成功將Citi 積分兌換成易賞錢積分即賺額外2,500易賞錢積分,而每次最少兌換25,000 Citi積分相當於5,000易賞錢積分,加上額外既2,500易賞錢積分,即是25,000 Citi積分可以兌換到7,500易賞錢積分. 而易賞錢積分同Citi積分都可以有個簡單方法立即知道係相當於幾多Asiamiles積分,就係分別除5同除20就係等於有幾多AM.例如7,500易賞錢積分/5,就係等於1,500 AM;如果你有250,000 Citi積分/20,就係等於12,500 AM.
打開


text:
當時人也不算多! 很隨便就可以搵到個樹蔭位置打開帳篷
懶人包第一招:「一秒彈開」帳篷必備
買這類帳篷一定要小心揀,唔好以為淘寶一定好! 我自己建議一定要親自試過開合方便先好買(除非你多錢冇掟洗),我這個在AEON大減價時買入的($2XX),真係一拎出嚟幾乎自己彈開.
唔好以為開就一秒,收要一粒鐘,呢個帳篷要收埋都超方便,以我個人最快記錄頂多3秒(快慢因人而異)
懶人包第二招:M記早餐
當然你有時間梗係又做便當又滷水雞翼,但係如果想好似我咁嚟個又快又懶嘅野餐之旅,M記早餐唔少得,又通粉又飽又熱香餅又薯餅又....講都講唔哂,最緊要其中一個買「開心樂園餐」,因為一陣又可以當另外一個小節目
你睇佢哋幾嘆!
懶人包第三招:棋類 Board Game
咩棋都帶D嚟,一定要佢哋平時玩開嗰D,同埋最緊要夠「輕」,咁佢哋就可以自己攪掂,你就可以行埋一邊「un un 腳」
我哋玩過象棋,鬥獸棋,同埋頭先「開心樂園餐」送嘅Memory Card Game
懶人包第七招:善用場地設施
揀野餐地方最好可以搵一個有埋遊樂設施的地點,等佢哋可以繼續放電!
懶人包SPECIAL:驚喜節目
四周圍走走,可能會發現其他有趣事情,我哋行上南昌公園小斜坡,遇上一班搖控坦克發燒友,兩兄妹對它們好有興趣,因為每架坦克造型都超像真,而且仲真係識得發炮(紅外線)攻擊對方
另外又遇上一個家庭,他們帶龜龜出來散步,估唔到又可以多個小節目,俾呢對兄妹可以同小龜玩玩
其實只要你願意,去野餐絕對唔一定要好大工程,而係可以好簡單,又容易準備的事!


text:
大家成日話講錢傷感情,喺呢3個月嚟可以改口做:講政治傷感情.因爲黃絲藍絲勢不兩立,令唔少人變成敵對,最誇張甚至係導致關係破裂.其實每個人都有思想,言論自由,特別係政治話題方面,有唔同立場係好常見嘅事.不過隨住反送中運動越演越烈,兩邊立場唔同嘅人矛盾同衝突都不斷變大,今日DailyView用網路大數據帶大家一齊嚟望下呢3個月入面因爲反送中導致不和嘅排行前十名!
DV小教室:網路溫度計透過《KEYPO大數據關鍵引擎》大調查觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
無病無痛邊有人想睇醫生,不過依家好多示威者受傷,流到成面血都唔想求醫.醫療救援呢件事本身應該係中立,不偏不倚,但事源612金鐘衝突之後,有5名示威者係醫院被拘捕,令唔少人擔心如果去醫院求醫會被警察拉,為咗唔好送頭,大家寧願向一D熱心醫護人員成立嘅醫療專線同Telegram群組求助.
屋企本身應該係每個人嘅避風港,不過當兩代人觀點同感受有所不同,日對夜對分分鐘變成日嘈夜嘈.反送中運動參加者,亦即係大家講嘅黃絲,大部分都係年輕人,而多數所謂藍絲係年級比較大嘅長輩.唔少後生仔因爲發夢搞到同屋企人嘈交,唔想起衝突就唯有唔返屋企,有家歸不得.同街外人意見不合,可以據理力爭,又可以掉頭就走,但對象係親人,就避無可避喇.
打工仔每日返工8個鐘,見面時間可能仲多過屋企人,如果唔同channel日日篤眼篤鼻都咪話唔辛苦.以前有人話職場如戰場,宜家黃藍對立,透過篤灰排除異己呢D事就開始發生.早前港龍空勤工會主席施安娜就因爲有人篤灰,向公司提供佢喺個人社交網站轉發嘅反送中消息,被公司高層召見之後即時解僱.國泰航空都傳出白色恐怖,有空姐話差唔多牽涉一百人,部分接受調查,嚴重嘅仲被解僱.
頭先有提過今次反送中運動參與者好多都係學生,今個暑假相信大家都好難忘,唔係返學都成日約埋出黎發夢.喺呢幾個月嚟警察執法手段備受質疑,示威活動中好多學生都受傷,之後有人發起杯葛警二代行動,希望令警察仔女影響返自己父母.有警察回應擔心自己仔女.於是有網友就話:大棍大棍打人哋仔女,然後怕自己仔女被排擠?其實執法大家都理解,不過用咩標準去執行,就係大家最關注嘅重點.
做得偶像,明星,點都有返咁上下影響力,亦有可能有Fans追隨偶像行為,所以明星嘅言行舉止經常會比大家放大檢視,佢地對唔同事件嘅立場都會引起大家討論.一早被中國封殺嘅何韻詩今次運動同以前一樣出心出力,自然被大家捧上神台.而楊千嬅早前喺Instagram發表咗一張寫住RIP嘅相,後來被中國網友攻擊之後即刻刪除,仲表示熱愛香港同祖國.陳曉東,譚詠麟等等嘅香港藝人就因為支持中國嘅立場,令好多支持多年嘅Fans就話對偶像好失望,要狠心摧毀珍藏多年嘅專輯,以表示割蓆嘅決心.
呢個年代Facebook,Instagram加個好友話咁易,不過有幾多真係你嘅真朋友呢.呢段時間入面日日咁多資訊,一打開Facebook又見到好友分享新消息,係黃係藍基本上一睇就知,如果大家同一陣線,俾個like之後順手再轉發,如果係敵對,有D人忍唔住留言嘗試理論,都有人選擇直接unfriend.所謂道不同不相為謀,依家形勢搞到咁,唔少人即使係多年好朋友,黑白面前都一樣無情講即刻unfriend.
每逢新年喜氣洋洋梗係開心啦,不過最要大時大節開工最開心一定係收到一封又一封利是利是,個個人趕場周圍拜年大廈看更一日收到幾千蚊都唔出奇.8月3號有接近一百名市民喺馬鞍山警署外面聲援被捕人士,後來警察驅散示威者,更加衝入警署附近私人屋苑,同居民有所衝突.一班住戶好唔滿意點解保安會開門俾警察進入,之後就有網民話邊個保安開門容許警察入嚟,新年就唔好俾利是,懲罰佢咁話.
唔知大家記唔記得雨傘運動當年都曾經出現分手潮,示威行動持續咁耐,本身行街睇戲食飯嘅時間,變曬用嚟發夢,另一半真係少D包容同體諒都唔得.如果大家立場唔同,長時間意見分歧,的確好傷感情.連登就有兄弟分享自己因為堅持留守而比女朋友逼住喺愛情同理念兩者之間二選一.大局當前,呢位手足就決定放下兒女私情.亦都有自稱警察另一半公開發言話,因為無辦法接受伴侶為警隊工作而狠心分手.其實都啱嘅,大家價值觀唔同嘅話,再行落去都遲早有一日會爆煲.
細細個聽大人講:「有事記得搵警察叔叔幫手」,「警察保護市民」,不過呢D說話依家可能已經成為過去.呢三個月嚟多次警民衝突,導致警方同市民形成極端對立,市民,記者鬧警察,警察都還拖鬧返市民同記者轉頭.最多人覺得諷刺嘅係警察本身係所謂嘅「人民公僕」,收緊納稅人嘅錢,但反而成為傷害市民嘅人.而一次又一次嘅事件亦都令唔少人質疑警察執法嘅專業程度,作家倪匡表示,曾經良好嘅警民關係已經返唔到轉頭喇.
本身大家每個禮拜六日最關心就係要去邊到打卡,影相,食好嘢,碌下Instagram睇下邊間餐廳最多人like.依家大家成日轉發嘅,就變成罷食餐廳,店舖名單.屋企人,朋友立場大家都好重視,俾錢幫襯嘅餐廳如果係同你唔係企同一邊嘅,咪姐係變相支持對方陣營!所以大家都食得好小心,聽到店員或者老闆表明立場之後,就即刻更新名單,楚河漢界劃得清清楚楚.黃絲,藍絲都分別列出兩邊店舖比自己人睇,你有你罷,我有我撐!
分析說明:
本研究資料由《KEYPO大數據關鍵引擎》提供,分析時間範圍為2019年06月08日至2019年09月18日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『十大因為反送中運動破裂嘅關係』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論聲量大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
「勉強無幸福,道不同就唯有講byebye啦」


text:
因為今年嘅社會運動,唔少香港人都有種「政治覺醒」嘅感覺,積極參與政治活動.以今屆區議會選舉為例啦,投票人數有成2,943,842累積投票人數,比上一屆(2015年)多咗約一倍!睇嚟唔少人都希望以自己神聖嘅一票表達自己嘅立場同政見,喺履行公民義務之餘,仲可以選出啱心水嘅區議員幫自己發聲.不過唔講可能唔知,今年嘅當選區議員有成二百幾位係第一次參選㗎咋!大家未必識晒咁多個,但係你哋應該要識依二十大受網民熱議嘅新科區議員喇.事不宜遲,等DailyView用網路大數據帶大家睇吓佢哋係邊二十個啦!
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
梁灝文當選田景嘅區議員真係可以話係眾望所歸㗎喇!成個選區4個候選人,佢一枝獨秀,超過得票第二多嘅對手成千二票.點解贏咁多?除咗佢由出世住田景住到依家,本住真心想改變田景嘅心態參選,用真誠打動咗街坊之餘,仲打動唔少眼角高嘅連登仔,喺連登開嘅post收獲到超過二千個正評,真係選民不負真心人啊!
相信唔少人都識得岑敖暉,皆因佢係前任「學聯」副秘書長,近幾年都積極參讓社會運動,時不時都會喺媒體到亮相.依粒閃亮亮嘅政治新星今年第一次參選區議會,就當選咗荃灣海濱區議員,仲要係擊敗咗喺該區已經連任咗28年嘅鄒秉恬,大勝對手超過三千票!收獲咁碩大嘅戰果,岑敖暉真係要好好做,唔好辜負選民!
黃兆健係「熱血公民」嘅成員,仲係《熱血時報》到擔任節目主持,健壯嘅身形令到唔少支持者都會親切咁叫佢「大隻仔」.佢今次參選運頭塘區議員嘅呼聲一直都好高,備受唔少街坊同網民聲援,支持,全因佢以前一直都好落力幫運頭塘嘅居民解決問題,大小事都親力親為,全力支援.「大隻仔」當選之後,真係要繼續努力啊!
袁嘉蔚係前任香港眾志副主席,參與左好多社會運動,而之前比較多人熟悉就係因為佢係羅冠聰女朋友.自從袁嘉蔚做咗區諾軒議員辦事處南區社區幹事之後,做事親力親為,俾人感覺又靚又乖,深得一眾街坊喜愛!今次參選田灣區議員,何韻詩仲為佢第一次落區拉票!得到咁多人幫忙,感覺佢真係親和力好夠,好適合地方工作!
喺香港依幾個月嘅社會運動入面,彭家浩以香港大學學生會嘅代表身份出現於大眾視野,冷靜兼夾講嘢條理分明嘅「港大仔」形象令人印象深刻.佢依個睇落去仲未褪去學生青澀嘅政治素人,著起西裝講佢嘅政綱嗰時,竟然唔比同選區嘅對手差,仲帶有一種年輕人嘅衝勁啊!今次當選西環區議員,應該會為地方帶嚟新氣息啊!
陳振哲依個名聽落好陌生,但當講到「機場大叔」就相信有好多人都有印象.佢喺813機場衝突現場展露嘅勇敢身影,相信大家都歷歷在目.而經網民起底後,大家先發現佢其實相當有料,曾任職四大會計師樓,之後轉行殯儀業,仲係法學碩士.今次佢空降大埔林村參與區選,而佢嘅付出都收穫咗好多支持,贏咗該區連任三屆嘅對手陳灶良!
如果問選區當中邊個最受矚目,咁就真係可以講係盧俊宇,因為佢嘅對手係現任立法會議員何君堯.傳聞佢喺參選期間收過多次恐嚇同跟蹤,俾唔少人威脅退選,但係盧俊宇面對各方攻勢依然堅持不懈,繼續參選,最後係成功當選樂翠區議員,仲俾何君堯勝出1200票!由各方畫面嚟睇,佢當選之際,現場人士係興奮到開香檳慶祝㗎!
有網民戲稱陳易舜呢個名同歌手陳奕迅同音,不過呢啲笑話講下就算喇,呢個年輕人一啲都唔簡單㗎!佢喺參選之前就就已經落區做咗好多社區工作,而喺藍田呢個佢成長嘅地方,佢發現自己想令呢個地方變得更好,經過幾個月努力,就收穫到平田街坊嘅支持.佢每次同街坊對答都好認真,或者呢個就係佢成功嘅原因,亦都係區議員應該有嘅特質!
呢個名對好多香港人嚟講都唔陌生,因為岑子杰係香港民間人權陣線嘅召集人,積極參與社活動.佢係好多香港人,特別係「和理非」非常關注嘅一位香港社運號召者.有啲人覺得佢只係一個遊行召集人,但事實上佢關注好多社會,人權,平權問題.而今次佢直接落區參選,希望扎根沙田瀝源嚟服務市民,好多人都感覺到佢將會帶嚟一番新氣象!
林浩波喺黃之鋒俾DQ嘅選區海怡西擊敗對手陳家珮,引起網民熱烈討論.一嚟係因為依個選區係黃之鋒本來參選但又畀人取消資格嘅地方啦,二嚟係因為對手陳家珮喺之前在任期間,處理一宗街坊自殺事件嘅時候竟然自拍,令到唔少網民唔多鍾意佢.今次林浩波當選海怡西區議員,好多網民同街坊都話「有請小鳳姐」啊!
分析說明:
本研究資料由《KEYPO大數據關鍵引擎》提供,分析時間範圍為2019年08月29日至2019年11月26日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『區議員新人』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
DailyView曰:
希望佢哋好好服務市民!


text:
New Challenger Ashley
Monday, 02 December 2019 by spidey
hkhotelsexparty (利申:呢個post按Ashley意願,經佢審批+ed,無body相睇,而原圖亦已經格式化,只能夠用切J來保證,真心Fit😍) 話說呢位朋友真係有d淵源,年頭搵過我地 跟住消失左成年,到最近先聯絡返. 重點係好快補晒文件,連驗身報告 所以我地經常成日講, 緣份嘅野,就係咁 有緣份嘅,始終會相遇 從不強求 對我地無信心嘅,唔緊要,慢慢睇,睇到妳覺得OK就OK 講返interview當日,真心舒服嘅 講緊係對話嘅氣紛 😎 而且一路傾嘅時侯,主持人隨口up 幾個post出黎,Ashley都有答到嘴, 證明佢真係都有睇過我地d post (辛苦晒🙏🙏🙏) 呢樣看似不重要又其實好緊要, 因為睇夠一定數量嘅post嘅時侯,其實就會明白我地嘅style 亦都唔會太多IR 嘅問題,省卻大家好多時間 至於佢嘅Resume,兩個字 犀利😆😆 Ashley 作為90後,都試過唔同國籍,以隻抽單挑黎講,算係經驗豐富😍 講得出老外,韓仔,香港仔嘅優點缺點 主持人係呢個時侯,停左幾秒,望住身前碟Penne 回想返自己係呢個年紀.. 果陣應該仲係on99,或者啱啱覺醒🙈 最後,係到做個先行預告 Miss A嘅要求唔算太高太Picky. 主要走肥 First Priority就高大嘅,文青類都有機會 ,Keep得好嘅35+都有機會 特別一提嘅係,驗身報告 is require (有效期為6個月內) 想challenge下呢位lady 嘅member,歡迎內部查詢 完


text:
過元銀為愛,進他行弟社灣樂用點情以的夠了教生.
想親親大自然,又無乜體力行山?想食到真點有機蔬果,又唔知去邊度買?今次嘅行程啱曬大家!大家或者聽過行山客鍾意去「川龍飲茶」,其實川龍位於大帽山腰,係一條歷史長達五百多年嘅客家村落,入面有曾氏原居民聚居.川龍設有兩間歷史悠久嘅自助茶樓——端記同彩龍茶樓,出名菜式包括大帽山農場出產嘅新鮮西洋菜同山水豆腐花,仲有質感細滑嘅即叫即製腸粉添!自助茶樓即係咩都要自己黎,包括搵位,攞點心,攞餐具等,富有舊茶樓嘅風味.
今日咁好天不如去下海邊?三家村喺香港食海鮮地方,當然就有個勁靚嘅海景啦.而且夠晒方便,同市區幾相近,由油塘地鐵站出發,行十五分鐘就會嚟到一個寫意嘅海灣.假日不妨拋低忙碌嘅生活節奏,嚟三家村感受到閒適嘅漁民生活.鯉魚門位於觀塘區東南面,已經超過150年嘅歷史,過去係一條小魚村.三家村點解會叫三家村?原來係因為由三家人成村,而鯉魚門只是三家村鄰旁進入維多利亞港海道嘅名稱,但香港人一般習慣稱三家村做鯉魚門.三家村唔單止喺一個食海鮮嘅好地方,更加係一條與市區相通嘅時光隧道,短短路程已經可以通往藍天白雲嘅風景.
如果有朋友話想同你去文青Cafe,你會諗起去邊度?尖沙咀樓上舖?觀塘工廈?定係去遠少少,走入新界搵食?如果呢啲地方都開始去到有啲悶,週末又想去啲郊外少少嘅地方放鬆一下嘅話,不妨搭車入位於大埔同元朗之間嘅林錦公路,試下呢間充滿田園風味嘅森林咖啡.
龍門居食街堪稱「平價小食天堂」.小食多元化,好食得黎又夠平.有講求創意﹑新奇嘅小食,也有標榜傳統手藝嘅小食.店鋪之間競爭激烈.性價比太低﹑無咩特色的店舖都幾難生存到.
V'air團隊去左佐敦道白加士街掃街,仲試埋兩間最近hit爆既米芝蓮餐廳.大家不妨參考下我地既路線,過一個充滿香港特色既假期啦!


text:
「媒體」
每次當社會有大事大非,媒體都扮演一個好重要嘅角色,就係將事件如實報導.不過當媒體選擇性報導,自我審查同利用唔同方法去不實報導嘅事後,好多只接收單一資訊嘅市民就會慢慢被洗腦.亦因為一啲單一聲音同畫面,好多時都扭曲咗件事嘅事實.所以我哋不咁心被洗腦,所以頭腦清晰嘅市民會利用唔同嘅媒體同渠道去了解事實嘅眞相.所以邊個洗邊個腦?某啲媒體一定係.
「警察」
以前大家對香港警察都好有信心,好尊重佢哋.不過近年你會發現佢哋處事,好多時係唔做唔錯同唔想煩.你舉報好多時大你話好浪費時間等等嘅借口.我通常見到啲被洗腦嘅警察都係後生個班.個個當市民係賊咁看待,得啲老柴骨會對市民好啲.見到新一代嘅警察被洗腦至嚟個地步真係可以話將市民對警隊過去建立嘅形象係一兩個月內被摧毀.真係有啲反咗去六七十年代嘅警民社會!
「學生」
需然個政府不斷想去洗啲細路個腦,但係好彩有一班好成熟穩重嘅學生明白咩嘢係獨立思考,不被洗腦.亦都係因為佢哋,令好多成年人醒覺.如果唔係,香港嘅學生就會好似日本咁,將一啲本應係歷史事實嘅嘢慢慢咁逐少逐少刪除.咁下一代就會對發生咗嘅事同物一無所知,就正如「八九學運」,竟然有大學生會講嚟件事無發生過一樣.所以我哋要好好保護嚟啲資訊同唔好被政府去洗我哋下一代個腦!


text:
粉絲同偶像拍拖,甚至結婚,呢種情況喺娛樂圈好常見,好多夫妻都係噉開始,比如古巨基同佢老婆,劉德華同朱麗倩,因此粉絲戀上偶像其實都可以開花結果.
所以好多女仔為咗做偶像女朋友,都會從做粉絲開始.日前「TVB小生」張景淳現身電視城,有兩位粉絲見到自己男神梗係沖動,而且佢哋送上浪漫氣球畀偶像,就連張景淳本人都好驚訝,唔知點畀反應.
原來除咗浪漫氣球之外,仲有特大禮物籃,呢位送禮女粉絲并唔係普通粉絲,而係當年介入周永恒同趙頌茹婚姻做「小三」嘅Ruby劉依靜.
劉依靜目前擔任模特兒兼公關公司老板,勤送禮同明星名人打交道好正常,不過身為老板親自送到入電視城就真係好少見,手段果然同當年一樣主動進取.
講到劉依靜,其實佢係模特兒出身,2009年喺《美女廚房》出過鏡,有個花名叫做「翻版徐淑敏」,2012年加入到香港電視網絡,拍過《Night Shift》同《惡毒老人同盟》兩套電視劇.
2014年9月,劉依靜畀爆出介入「世紀渣男」周永恒同趙頌茹婚姻做「小三」.
另一方面,雖然張景淳同呂慧儀一直對外聲稱係朋友,但日前佢哋畀爆出連續幾日去呂慧儀屋企過夜,佢哋係朋友邊個會信呢?
大搞地下情嘅張景淳同呂慧儀,呂慧儀卻唔知道男友張景淳已經畀劉依靜睇啱咗.
劉依靜出咗名係積極派,曾經有記者見到佢同唐文龍拍拖,據悉劉依靜覺得唐文龍好博學,同佢有好多話題,加埋劉依靜公司有投資環保膠生意,而且唐文龍係環保人士,所以佢哋多次拍拖,不過最後未能修成正果.
而家劉依靜突然出現喺電視城,仲向張景淳送上大禮,真係粉絲行為?據悉張景淳同劉依靜無共同朋友,而且呢次劉依靜更趁著呂慧儀唔喺到主動出擊,咁樣睇嚟劉依靜真係做「小三」做上癮.
Like MisshkNews Facebook!不出门也能知天下事~


text:
2019.03.31 Bluff Bread
一直我整食パン(方包)都係用俵型成型.
早排見到IG Story有人講話U字成型比俵型易得多,於是我又心思思想試吓係咪真係易啲.
俵型成形:
麵團搓成圓形.下半圓向中間摺,上半圓向中間摺,再上下對摺成長條形,捲起成圓柱狀.
U字成形:
麵團搓成圓形.上半圓向下捲成圓柱狀,將圓柱對摺成U字.
之後交錯咗放入模到做第2次發酵.
唔知係咪咁多年慣咗手勢,我反而覺得U字難控制啲.
同埋排氣仲係差啲咁.
好似呢個角位咁就有個氣泡⋯⋯
但個面嘅不規則令我好唔滿意,因為佢唔得公整.
而且條whiteline近乎係無⋯⋯
入爐前一刻佢已經失控,中間嗰舊寧寧舍舍唧起咗.
我已經覺得佢唔會靚仔⋯⋯
有時間嘅話我會再試多次U型嘅,但趕時間嘅話我都係用返俵型好啲.
hime見到有麵包出爐又咀舔舔啦.
不過出爐麵包要擺吓先好食,方包嘅理想時間係出爐後8個鐘.
所以我成日都話Bluff Bread要預早3日前整.
第一日搓麵團,第二日焗,第三日先有得食.
2019.04.15 手持ちのパン型たち
最近上網睇中咗個麵包模,睇評價時見到啲人話無食譜跟唔知用幾多麵粉去整好唔方便.
又提醒我係時候摷返條數學題出嚟.
咁啱呢排又收到幾個pm同留言問有關嘅嘢,於是我覺得要好好咁整理好出返個blog先得.
每個牌子嘅模都會有唔一樣.
成日見日本嘅方包模寫1斤 / 2斤,台灣模又寫生麵團450g / 600g / 750g,我初初買麵包模時都一度俾佢哋搞到一頭霧水.
我知自己用日本嘅recipe多,模都買晒日本模用我1斤 / 1.5斤,最簡單最直接嘅方法.
但有時唔係個個模都咁四四正正,好似之前有post過嘅車輪包焗模,仲有而家好多新出嘅熊仔,足球etc. 呢類特別形狀嘅模,有跟埋食譜當然最方便啦,但若果無又或者想用返平日自己鍾意嘅食譜嘅話咁可以點呢?
繼續閱讀 “型比容積(容積率・焗模麵團換算)" →
2019.03.06 うどん
以前旦那さん係唔食烏冬,我都麻麻哋一包包嘅烏冬.
後來食過急凍烏冬都覺得唔錯,起碼彈牙少少唔會得個「粉」字.
到5年前我開始咗整烏冬之後旦那さん就愛上咗.
整烏冬材料簡單,但要彈牙真係好要力同時間.
我初初就係跟住包裝袋後面個recipe整,出到嚟效果係比買嘅好食,但始終覺得唔夠perfect.
整得幾次之後我嫌佢唔夠彈牙,嫌佢唔夠滑.
後來我發現要好似打竹昇麵咁對待佢,仲要擺過夜先會做到滑漏彈牙.
之前講過自己整烏冬比起買急凍烏冬慳位,但而家我連自製烏冬都無位擺.
我個冰箱長期爆滿,無位就無得整,仲因為要竹昇麵咁對佢有時我又懶得打.
呢批烏冬已經係相隔半年嘅自家製烏冬,仲好有心機咁拎部機出嚟影咗幾張相.
所以有呢個post.
2019.02.20 7歳
呢個阿媽為咗想「買禮物」,喺hime生日前個幾月已經買定放喺屋企.
hime一向對玩具都無興趣.
基本上細個時買落啲玩具佢已經無再玩,所以阿媽我諗咗好耐先諗到買咩好.
平日「玩」得最多嘅就係抓板,自從個みかん箱塊抓板爛咗之後hime已經無乜理佢.
同旦那さん睇咗一輪,最後揀咗呢款垂直款嘅抓板,加上有淺木色可以揀,啱晒!
喺旦那さん砌緊嘅時候,呢個hime已經知道呢樣係佢嘅.
一埋位就知個玩具點玩,點解咁醒嘅?!
因為hime話要食芝士蛋糕,我又唔想繼續整new york cheesecake喎,所以今次整Souffle Cheesecake.但係……
主角舐咗兩下,無食到就走咗去啦!
到我哋食嘅時候,我明咗點解hime唔吼呢個蛋糕啦,因為個蛋糕唔夠實在.
於是我喺雪櫃拎咗啲用剩嘅cream cheese出嚟,hime即刻埋位食到舐舐脷.
我同旦那さん食完個蛋糕都覺得,我哋全家都唔好呢種質地輕,芝士味唔濃嘅芝士蛋糕.
下次我都係整baked cheesecake或者cheese tart穩陣啲.
*部份貓對奶類製品可能會出現腸胃過敏.各主人請自行判斷家中貓貓是否可食用忌廉和海棉蛋糕等貓糧以外的食物.
2019.03.24 The Toaster
4年前見到日本出呢部多士爐時我已經好!想!要!
奈何水貨要拖火牛所以無得買,只可以得個恨字.
上年年頭嗰陣話同年4月份會有港版賣喎, 好開心啦!
即刻同旦那さん講話要買,諗好晒要放邊.
點知等到8月都未見影……追問先知原來無聲無色咁變咗出貨無期.
呢部機出嗰陣我已經subscribe咗日本嗰邊個newsletter.
由一年前每收到newsletter,睇到啲recipe好吸引,充滿期待部港版出,
到後嚟見親啲newsletter都覺得好失落.
就係咁又過咗半年⋯⋯
無啦啦上個禮拜喺Facebook見到話香港有!得!賣!!!
嗰吓完全有失而復得嘅感覺.
第二日旦那さん就幫我帶咗佢返屋企啦!
由於屋企第二日先有麵包出爐,所以旦那さん提議整個焗豬扒飯試機先.
完全唔係個多士爐嘅正職嚟(笑).
以前屋企整焗飯係用焗爐去焗.
我每次食親焗飯都會有啲喉嚨痛,可能太熱氣.
但其實焗飯只係需要焗融咗面啲芝士就可以,所以用多士爐係比起用焗爐更加適合.
點知一試真係試出咗個分別!
以前焗飯係會覺得個飯啲水份抽到乾晒,但今次個炒飯底完全唔乾,仲keep得返應有嘅水份架.
第二日終於有麵包,可以試焗傳聞中嘅多士啦!
呢個多士焗爐有個蒸氣功能,所以佢烘出嚟嘅多士可以做到外脆內軟咁話.
蒸汽效果係需要加一杯仔水落個焗度⋯⋯
我好鍾意食厚切多士!
屋企用開嗰部多士爐只係放得落5切,4切係放唔入,要食就要喺鑊烘⋯⋯
而家想食4切絕對無難度!
好鍾意佢個發熱燈喺度開下閂下,好似舞台打燈咁.
大概去到最後1′ 30″左右就開始見到個金黃色慢慢掃上去個麵包度咁.
加埋個「燈光效果」,成個畫面我覺得好療癒.
我鍾意麵包烘到呢個金黃嘅顏色,大概烘咗4′ 30″.
加舊邪惡厚牛油喺塊出爐多士上面,夠晒肥!
但咁樣食先係最好味!
對我嚟講,咖啡同多士係Perfect Match.
大概2年前開始我哋一直都物色緊一個電水煲.
勉強睇得啱個樣,但安全上又過唔到旦那さん嗰關,睇咗2年都係買唔到.
其實我係睇中咗The Pot架,佢又有我要嘅全白色,又啱拎嚟做埋咖啡用,但係水貨呀.
我同旦那さん講,如果買多士爐時見到有水煲嚟嘅話就睇埋!
水煲我哋一直都好在意個煲蓋.
好怕嗰啲斟斟下水會成個蓋飛出.
一係就lock得太實,如果啲水仲熱時打開蓋嘅話有機會整親.
但我哋所有要考慮嘅問題呢個煲都全部順利過關呀!
就係咁連個水煲都一齊帶返屋企.
無論多士焗爐同水煲,佢哋真係貴!
但我同旦那さん用過之後都覺得呢個牌子唔係單單貴喺個名度,因為真係覺得設計係有花過唔少心意落去.
特別係多士爐,真係有所講嘅效果同食得出有分別.
暫時嚟講係覺得多士爐個內籠高度如果可以再高多少少就更好啦.
好似焗飯咁,個碟邊較高身又或者有手柄嗰種焗盤好大機會都放唔到入去.(高度限制5.5㎝)
但呢個唔係多士爐嘅正職,所以我無扣到佢分(笑).


text:
大坑美食天堂 法國餐廳The Pudding Nouveau之鹹食窩夫
一講起去大坑,A姐就懶醒話一定要食肉餅塔,骨膠原拉麵同睇舞火龍.今次唔係食大路嘢,等我M佬帶A姐去威威,食京街裏面嘅小店The Pudding Nouveau.
A姐一見到餐牌,咩都唔理,就話要嗌士多啤梨奶昔.飲落去似沙冰多啲,但真好香士多啤梨味,好足料.
無諗過呢間小店用Mighty Leaf Tea有機茶包,Mighty Leaf Tea係美國加州有機茶葉品牌,之前喺美國試過,都唔錯.我今次叫咗有機熱帶果綠茶,飲落有少少芒果加熱情果嘅甜味,無普通綠茶咁寡.
主菜嚟啦!! 法式油封鴨腿係傳統嘅法國菜,鴨腿肉Juicy兼滑嫩,外面層皮香脆.最特別係上面有隻太陽蛋,連埋啲蛋黃汁同蛋白一齊食,感覺唔同曬,隻鴨腿無咁乾.
平時食鴨腿都唔會配窩夫,問大廚先知,原意係法國鹹食窩夫,可以跟鴨腿一齊食.除咗鹹食,大家可以點黑糖焦糖醬.要我揀,我自己鐘意甜窩夫多啲!
另外,我哋叫咗珍寶龍蝦仔牛角酥配薯條.自家制嘅牛角包好香牛油味,非常鬆化,一咬就勁多包碎飛出嚟.不過嗰小龍蝦沙律餡唔係好夠味,啲小龍蝦係好大舊,不過無咩味,如果多啲沙律醬會好味好多.
A姐一食條薯條就嘩嘩聲,我仲話佢有無咁誇呀.點知自己食都真係嘩咗一聲.啲薯條新鮮炸起,好脆口,但係一定點埋嗰黑松露蛋黃醬.嗰醬有啲黑松露碎,好香黑松露味,令到嗰薯條加曬分!!
下次嚟大坑唔好再淨係食肉餅啦,其實有好多正選擇.
The Pudding Nouveau
地址: 大坑京街17A地下
電話: +852 3585 7325
營業時間: 星期一至五15:00-23:30;星期六至日及公眾假期12:00-23:30
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:aandmdiaryhk@gmail.com


text:
圖片來源|Shutterstock
隨著社會嘅發展,唔少美麗嘅自然風光已經買少見少.每天喺石屎森林中渡日,腦海裡都會不時浮現出一個個桃花園,希望可以去感受下大自然嘅魅力.而韓國嘅濟州島就好符合小編理想中嘅桃花園啦!島上有唔少景色都獲得世界自然遺產嘅認證,以下為你整理咗七個濟州島嘅大自然景色,你又鍾意邊一個呢?
平時我哋見到嘅瀑布大多處於叢林之中,正房瀑布嘅景觀絕對係令人眼前一亮!正房瀑布係亞洲唯一直接流入海中嘅海岸瀑布,佢所在嘅懸崖倚海而立,懸崖上佈滿古松,離遠觀看恰似一幅美麗嘅山水畫.正房瀑布同天地淵瀑布,天帝淵瀑布並稱濟州島嘅三大瀑布.遊客更可以喺海岸懸崖上嘅瞭望台,觀賞海邊美景.
鍾意睇美景嘅你一定唔可以錯過呢個成日喺明信片都會見到嘅美景.濟州島東部最具代表性嘅景點就係「城山日出峰」,佢喺2007年被指定為世界自然遺產之一.喺城山日出峰頂觀看日出可謂嘆為觀止.
韓國知名親子節目「爸爸去哪兒」都曾經喺度拍攝嘅漢拏山,自然風景確實係美不勝收!而且,漢拏山國立公園嘅登山路線十分多,鍾意行山嘅絕對會愛上呢度!而一般遊客都可以選擇啲較為輕鬆嘅登山路線,一邊行山一邊悠閒地欣賞沿途風光,頭上頂著藍天白雲,眼前一片嫣紅姹紫,好不寫意.如果上到漢拿山最高處,仲會睇到遠處嘅楸子島,飛揚島,城山日出峰同濟州島東邊嘅山岳.
香港地質公園應該都有唔少人去過,鍾意地質嘅你一定唔可以錯過呢條黑色岩石帶,佢就係濟州島聞名海內外嘅大浦海岸柱狀節理帶! 高達40米呈多角形垂直嘅節理䇄立於海岸,仿佛係由石匠雕鑿而成.而懸崖上岸邊植物繁茂,翠柏蒼松,令景色更顯迷人.不禁令人感嘆大自然嘅奇妙,造就了如此美麗景色.
萬丈窟係世界自然遺產之一,亦係世界最長的熔岩洞窟.呢個大型空洞係由大約喺250萬年前,濟州島火山爆發時,從漢拏山火山口流出嘅熔岩流動所形成.置身其中,神秘嘅通道為你呈現出熔岩鐘乳石,熔岩石翼等各種奇形怪石.而且,細心觀察,你可能有機會會睇到萬丈窟嘅主人—蝙蝠,蜈蚣,各種稀有蜘蛛等昆蟲!
被稱為「違反地心引力的神奇奧秘」嘅神奇之路,你可以喺度試試以下嘅小實驗,睇睇係咪咁神奇!
1.喺神奇之路倒水嘅話,你會見到倒流現象.
2.嚟路面上嘅空瓶空罐都會沿著上坡方向迅速滑動.
3.拉開手閘嘅汽車都會自動沿上坡行進.
不過呢種「神奇現象」其實都係視覺嘅錯覺.因為周圍嘅丘陵和樹木等環境,喺視覺上畀人一種上斜坡嘅感覺. 不過冇去過又點會體會到呢!快啲親身去體驗下啦!
▲認識KKday▲
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 54 個國家,174 個城市,為您搜羅超過 6,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往 KKday 網站,訂購心水行程!
▲訂閱 KKday電子報,獲取更多旅遊優惠!
關注KKday社交平台動向:
▲Facebook ▲Instagram ▲YouTube ▲旅友討論區


text:
(動物系女星)楊千嬅 鍾欣潼 胡定欣都有份!邊個係可愛貓同老虎乸?
上文講完動物系男星,當然要睇埋娛樂圈中邊個女星都有動物系特質,劉佩玥同陳瀅好似純純免又靚又可愛就當然人見人愛啦,貓系女好似「阿嬌」鍾欣潼咁,高冷亦一樣大受歡迎,到底其他人又應該歸入咩系?
犬系—楊千嬅,陳茵媺
犬系特質係外向而又有活力,而且會誠實表達自己嘅諗法,專一又忠誠,佢哋唔會怕分享對另一半嘅欣賞之情,圈中好似「大笑姑婆」楊千嬅同成日都笑咪咪嘅陳茵媺就完全Match喇!千嬅做丁太前後都不時公開大讚丁子高好EQ同埋工作能力高,仲不時於社交網放閃添!
為陳豪生咗3個小朋友嘅陳茵媺就更加唔使講,次次出現都難以掩飾幸福少奶奶嘅Sweet氣息,雖然已為人母而且結婚多年,但仍會公開留言話掛住老公,真係閃到唔少粉絲眼都盲!
貓系—鍾欣潼
貓系男生已經係高冷又天馬行空有自己一套嘅,套用於情緒更敏感的女生身上,特質可能會更加突出,好似個樣靚到零死角但畀人感覺冷若冰霜嘅阿嬌咁,佢就相當切合貓系女的形象,就算同老公上真人騷都掩藏唔到攰到黑面嘅情況,開心時又真情流露冧笑,似足喵星人時刻做自己!
阿嬌月前受訪前仲爆出一句「個個都拍拖,唔通個個都想拍拖咩」,神邏輯可愛到不得了,似唔似貓咪眼神好似成日覺得身於自己世界,睇唔過睇你啲凡人呢?
羚羊系—胡定欣,田蕊妮
羚羊有咩特性?佢哋係群居嘅動物,但獨立性好強亦好團結,而羚羊女就當然係唔會成日黏住另一半,工作亦獨立專!好似胡定欣同田蕊妮咁,定欣不時單拖出遊享受獨遊嘅時光,但亦會成日見好姊妹,演藝上出名認真工作,今年更係視后大熱之一!
至於阿田係同杜汶澤有段幸福婚姻,而且偶爾會將杜生放於嘴邊放閃,但佢點睇都唔係癡身女,兩公婆各有各忙又珍惜同處時光!
睇埋《女人四十》嘅觀眾,應該更加睇阿田嘅獨特知性美,同羚羊孤高又有靈氣嘅形象不遑多讓.
兔系—劉佩玥,陳瀅
兔系唔止係白雪雪又感覺清純呀,仲愛撒嬌,有靈氣而且精力無窮架!公仔箱兩大上位女神劉佩玥同陳瀅就好似樣喇,形象夠純之餘,嗲聲嗲氣演出時更加殺死唔少宅男!劉佩玥眼仔碌碌水汪汪之外,於節目同陳瀅玩起上嚟勁有活力,青春氣息滿瀉!
陳瀅有氣質之外,於無線默默演出多部劇集又常見出席活動,更見為事業瞓身打拼,精力無盡,而佢平日訪問中同老友會互笑互串,外向又可愛,好似兔仔咁討喜!
虎系—吳若希,伍詠薇
事先聲明,虎系女唔係講緊老虎乸,而係同老虎特質相似咋!
係就係當中包括佔有欲強,會於社交平台放閃同宣示主權,但其實老虎同樣係貓科動物,對鍾意嘅人有時係勁嗲嘅,圈中睇吓吳若希(Jinny)同伍詠薇就知!Jinny平日毫不吝嗇分享同老公嘅感情事,於網上遇到多口網民,更加會親身同對方理論,霸氣盡現!
伍姑娘同樣係出名係爽朗派,大情大性但內心極度重視另一半,老公練海棠早前被揭出軌,感情受打擊嘅佢仍然挺身面對傳媒,自信又勇敢承擔隨藝人身份而來嘅壓力,事後更積極面對問題,修補婚姻,騷盡大將之風!


text:
最新評論
整體滿意度
4.5
Kikitam
本身無諗住租裙褂,但我個攝影師就話一生人一次無理由唔著下,我一上永隆就已經覺得好鍾意,啲姐姐服務真係好好,因為我地for裙褂budget唔多,但係佢地既quality好好,同埋keep得好好,最後我係揀咗小五福既,因為我比較鍾意多啲紅色instead of金銀色,佢地會係你揀咗之後比意見,然後上身可以即場試,下身就因為…
本身無諗住租裙褂,但我個攝影師就話一生人一次無理由唔著下,我一上永隆就已經覺得好鍾意,啲姐姐服務真係好好,因為我地for裙褂budget唔多,但係佢地既quality好好,同埋keep得好好,最後我係揀咗小五福既,因為我比較鍾意多啲紅色instead of金銀色,佢地會係你揀咗之後比意見,然後上身可以即場試,下身就因為習俗就唔試得,但我試個陣佢都話我可以影多啲相,都無話唔比我影.雖然個日星期日,都多客人,但啲姐姐態度都好好,我個日試咗5,6套,試完之後覺得小五福好啲就落咗訂,其實我一開頭完全唔知上面繡既係乜嘢,我覺得去試裙褂係長知識既,我都好開心有租到裙褂,我覺得價錢都好ok.再者我屋企樓下其實係有個中式既公園,跟住我就著裙褂係個度影咗陣相.裙褂始終係比較傳統既行業,比較少網上宣傳,我覺得如果佢地可以加入到新既元素比更加多人知道呢樣野就更好啦!
婚紗禮服租借
fanimichael
永隆係我哋個wedding planner介紹既,個到服務態度好專業,會介紹世界上唔同既裙褂種類俾我哋聽,要咩都會攞俾我哋試.我哋當時影咗好多相,又唔係即日買,佢態度都好好.第二次番去就咁俾番幅相佢睇,佢都可以係佢百幾個箱入面搵得番相入面果套裙褂出嚟.另外,我哋係第二度租咗套男裝禮服但係無咗件配飾,永隆竟然肯唔收錢借俾…
永隆係我哋個wedding planner介紹既,個到服務態度好專業,會介紹世界上唔同既裙褂種類俾我哋聽,要咩都會攞俾我哋試.我哋當時影咗好多相,又唔係即日買,佢態度都好好.第二次番去就咁俾番幅相佢睇,佢都可以係佢百幾個箱入面搵得番相入面果套裙褂出嚟.另外,我哋係第二度租咗套男裝禮服但係無咗件配飾,永隆竟然肯唔收錢借俾我哋,真係好好.
婚紗禮服租借
聯絡資料
- 油麻地上海街409號地鋪
店舖地址
2780 3007
winglung.chinesewedding@gmail.com
最新優惠
聯絡商戶


text:
千呼萬喚,亞視終於肯重播《我和殭屍有個約會》,仲要特登整咁大條預告片宣傳,雖然內容相當九唔搭八,但而家亞視好難得有自家製作水準叫見得人架喇,即使只是一條trailer.第一次睇以為會有第四輯,不過當然冇可能啦,其實可以remaster頭三輯已經好好,但當然,又係冇可能啦.
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年2月21日 星期五
千呼萬喚,亞視終於肯重播《我和殭屍有個約會》
訂閱: 張貼留言 (Atom)


text:
撰文:Wantedly編集部 | 2018-10-05
來自台灣嘅即時娛樂預訂平台FunNow嘅4位員工同大家講吓佢地非一般嘅「上班日常」! 娛樂平台 = 一般旅遊app?
FunNow主打「本地活動」,同一般介紹行程嘅旅遊app絕對唔同.例如你行到攰想做腳底按摩,就可以利用呢個app搵到你附近嘅按摩店,最快可以預訂15分鐘後嘅娛樂活動.平時我哋習慣有咩都用Google search,但好多時Google都冇排名或者用家評語,呢個app就係希望令資訊透明化,為客人提供晒店舖評分等等.
來自台灣嘅Marketing Director Erika Chiang話:「好似平時成日去台灣都冇晒新意,呢個app就可以帶你去食當地人最喜歡嘅食店,搵當地嘅hidden bar,同旅遊平台定位不同.」
大大隻字寫住「chill」,唔通startup真係咁好玩?
Startup vs 大公司?
傳統想法會覺得搵工最好搵大公司,因為福利好,名聲好.今次接受訪問嘅員工當中,反而有2位係一畢業就加入FunNow,佢哋異口同聲咁話其實Start Up好啱剛畢業嘅同學仔.
1. 機會比大公司多
做Account Manager嘅Ceci話,自己當初選擇FunNow係因為想搵有發揮空間嘅公司:「我唔想好似大公司咁每日重複同樣嘅routine,咁樣唔會有大成長.」雖然FunNow暫時人手唔多,工作程序上都未係好成熟,但變相大家都有發揮空間.Ceci又補充:「喺大公司入面,你可能只係一粒小螺絲,點輪都未輪到你去見大客或者負責重要嘅project.但係呢度就有機會接觸唔同公司嘅GM,director同sales,對自身經驗都好有幫助.」
2. 發揮空間大
唔少打工仔都覺得大公司階級觀念好重,老細永遠是對的,而自己嘅意見通常都不被採納,甚至連俾意見嘅機會都冇.Startup某程度就係頂唔順呢種文化,所以先會自己創業,因此對於異想天開嘅意見接受能力較高.FunNow都好歡迎大家發表意見,任職Marketing Specialist 嘅Esther話:「有idea可以直接向上面提出,佢哋唔會因為你冇經驗而唔採用,呢個係好大嘅優點.只要你有idea,有數據去support,公司都好支持去做.」
Esther同Ceci都建議啱啱畢業嘅學生可以加入FunNow,因為機會比大公司多!
3. 彈性上班時間
相信好多年青人投入職場前都有恐懼,覺得自己自此就會被困喺辦公室,朝9晚6冇晒私人時間.其實每個人最醒神嘅時間都唔同,有啲人一朝早就可以投入工作,但有啲人要深夜先靈感爆燈,而大部份startup都接受員工有自己最有效率嘅工作節奏.FunNow俾員工彈性時間上下班,只要最終妥善完成工作就得,佢哋相信咁樣只係俾員工喺舒適嘅環境之下追業績同達到成果.
就好似Operations Manager Didi咁,由於要照顧小朋友,所以佢都認為彈性上班時間對佢好有幫助.「只要有電腦同電話,可以上網,就隨時隨地都可以做,我地公司比較free,甚至我喺佢地睡著咗個陣完成工作都可以!」Erika仲話如果前一晚飲多咗,第二日想晏小小返工都可以,唔知真定假呢?
福利比唔上大公司?
彈性工時點吸引,都唔夠bonus吸引!FunNow 坦言比起大公司冇好好嘅package,但如果表現好係會有share,至於有幾多,就要視乎員工嘅工作表現.Erika話:「我哋唔可以好似大公司咁俾好好嘅package,但呢個機制係希望大家同公司一齊成長.」
另外員工不但可以有「玩樂金」,以優惠價享用平台上嘅服務,仲有機會周圍飛,啱晒一班坐唔定嘅年青人.由於FunNow本身係台灣公司,所有員工一開始都會去台灣接受為期一周嘅訓練,site visit時可以順便狂食!加上公司都拓展緊其他地區,未來都有機會去不同城市交流同工作.
咩人適合做Startup?
講到底其實份工要做咩?FunNow目標係集合晒本哋不同娛樂嘅好哋方,員工必須好努力去搵客人同傾合作.身為一個娛樂平台,佢哋請人時會搵翻啲識享受生活嘅人,仲明言唔會請無聊嘅人!Erika認為FunNow所有員工好貪玩,仲話:「一定要識得玩,先可以去entertain其他人!」
Erika笑言成間公司嘅同事都好貪玩,成個訪問過程都好歡樂!
公司啱啱先喺香港站穩陣腳,公司暫時情況係要「由0到1」,對於未來比較模糊,要靠一班有心嘅同事一齊建立公司.所以Erika認為肯接受不確定性好重要,如果應徵者係大公司思維,叫你做一步先做一步,又喜歡安穩生活,就可能唔係好啱呢份工喇!
做娛樂平台係咪淨係玩?
仲講work-life balance? Out喇! 如果叫同事形容FunNow嘅工作,佢哋都會認為係「work-life integrated」,Erika話咁樣要喜歡工作先可以做到咁!「做嘢嗰陣真係可以玩,但玩嘅時候同時都會諗下如果傾到同呢間bar合作就好,將工作同生活完全放埋一齊!」
睇到office咁多嘢玩,我都好想apply去呢度做嘢!
阿里巴巴今年8月投資咗FunNow,因此佢地都希望可以好快咁成長,未來都會集中發展香港,希望到明年年底前只要大家一諗起娛樂,就可以諗到佢哋呢個app.
Startup公司嘅工作方式並不適合每一個人,特別係「從無到有」嘅過程中會經過好多撞板嘅時間,又會有好多繁複嘅工序.加入startup公司可能辛苦,但可以見證住公司成長,自己付出嘅努力又可以直接為公司帶嚟成果,呢啲價值係大公司做野真係未必搵到!
FunNow請緊咩人?
睇吓有咩好工啱你啦 👇🏼
成立於2010年,Wantedly是一家於東京起家的上市企業 .我們的目標為"Create a world where work drives passion" — 以才能及對公司的興趣將求職者與僱主連繫起來,取代重視利益關係的傳統配對.在日本有超過30,000間公司使用Wantedly,每月活躍用戶達到120萬個.我們的服務已拓展至新加坡,現在更進駐香港!
FunNow Hong Kong's job postings


text:
較早前美國國會出報告,話香港受中共操控日益嚴重,可能不再值得享有獨立於中國以外的優待,嚇到成班親中商界急急跪求唔好,最好笑當然係自由黨講完支持23條即刻反悔.隔咗一排啦,美國佬唔出聲啦,以為冇事,班友又繼續支持中共魔爪如引渡協議,大灣區,DQ報告等等.結果尋日美國佬又出聲,話下次報告可能嚟真.
成班人毫無政治同大局觸覺,一味識得賺easy money(i.e.要有中共/美帝優待打救先識賺錢,冇咗唔知佢哋點生存),係咁上下.成日話咩美國喺香港有錢賺,唔會嚟真,真係笑死人.人哋唔係淨係睇錢,係睇埋政治,睇埋長遠布局架嘛.你夠佢哋喺大陸多錢賺咩?人哋咪一樣打貿易戰?
香港於美國的價值,除咗賺錢,仲有安全港.唔理佢係咪真係甚麼用香港當橋頭堡派間諜入大陸搞事都好,至少美國政商人士喺香港係安全的,因為香港係法治社會,點樣唔會比人捉係好清楚,唔似依家加拿大捉咗孟晚舟,大陸就即刻莫須有捉返你幾廿個加拿大人.當然,美國都接受如果逃犯如斯諾登走嚟香港,佢哋都耐唔到咩何.總之香港係個雙方都接受的平衡點.
但你有引渡協議就唔同啦,會打破依個平衡.唔理香港法律講乜,中共叫港府拉人,港府敢say no咩?嗱,湯家驊講得好明架早幾日,「外籍法官會被中共買起咩?」即係中國籍法官就買得起啦,咁依家香港係中國籍法官多定外籍法官多呀? 仲有長遠嚟講邊面會更多呀?咁美國政商界人士仲夠唔夠膽嚟香港?加拿大對大陸發旅遊警告,係咪應該包埋香港?
DQ報告同大灣區呢,就唔直接關事,但就顯示港府係被中共完全操控.如果DQ唔係中共落嘅柯打,使事後交報告咩?
早幾日又另一單好笑,就係譚耀宗話咩美國唔會搞香港.譚耀宗幾時做咗白宮發言人?咁清楚美國佬諗乜嘅?仲有,一方面要舔中共海鮮,一方面又驚美國佬搞香港,依種擺明係做緊牆頭草二五仔,想食兩家茶飯lam盡着數的姿態,咪抵比人笑囉.所以話香港冇晒優待都係班政商界所謂「精英」 自己攞嚟,唔好又賴人哋呀.正是:
舔共又怕得罪美帝 做雞又要貞節牌坊


text:
張繼聰(1979 -),香港唱作歌手,曾擔任童星,畢業於香港演藝學院,主修表演,共演出過20多套舞台劇.
張繼聰今日出席商台活動以一身藍衣示人,並強調一身裝束是靛藍色,代表提升力量,又謂自己來自2013年,是要大家知道2012末日論是不盡不實.本來是天主教徒的他還自爆由3年前起已無宗教信仰,並稱太太謝安琪亦尊重他的決定.
作為一個藝人,或者男人,究竟可以承受幾大的打擊?張繼聰可能是一個典型人辦.自05年出道跟謝安琪(Kay)拍拖後,經歷奉子成婚,寒酸擺酒,女尊男卑等種種批評,更被雜誌嘲諷為「廢柴」.結果,他得到了抑鬱症,他曾經認為無法解決問題,想將生命了結.人生的甜酸苦辣,他將一連五天在此細訴.
我的人生由三,四年前開始發生重大改變,記得07,08年左右,剛剛同太太(謝安琪)結婚組織家庭,當時已經有好多負面新聞圍繞住我哋,所以預咗之後會好難捱,果然真係遇到排山倒海嘅批評,因為當時太太同我都有宗教信仰,連一直覺得有宗教信仰人士應該屬較善良的一群,都一樣加入「攻擊」.
被指靠老婆養
由結婚後第二日開始睇到報道,我第一個反應:「嘩!咁嘅!列晒我酒席幾錢一圍.」隨之而來好多大大小小指控,真係寫得好Mean(唔舒服).而且仲寫埋我太太,我認為太過分.比較完我同太太收入,又再講埋我屋企,阿爸同細佬都有工作有收入,講到我成家都要靠老婆養,點解要講到咁,我真係覺得對我屋企人好唔公平.
每次我一家人出街,門口就有狗仔隊跟,每次影完之後,我就知又會有唔好嘅報道出現,雖然每次佢哋影完都同我講:「唔好意思呀!搵食啫!」我明白每個人都有工作崗位,但真係次次講句「搵食啫」就得?你唔會唔知你哋將相交番去畀公司之後,佢哋寫完啲字,我會好唔開心,我都係一個人嚟o架!你識講為搵食,咁我呢?你哋依家搞到我都冇得搵食呀!
晚晚通宵寫歌
男人都愛面子,我更加係一個好要面嘅男人,以前我讀演藝學院好勤力,表現好突出,而且事業心好強,但唔明點解入行做歌手就會咁,我試過成年收埋自己不停寫歌,晚晚寫通宵,畀自己好大壓力,好辛苦,但對我嘅報道冇停過,呢種經歷連發夢都冇諗過,我就發現做乜嘢都冇用,當時覺得好灰心.
尤其係成為爸爸之後,令我更加對社會,對人性嘅瘋狂失望,我開始諗死啦!到我個仔嗰一代世界會點呀?人同人之間點解可以去到咁醜惡,而抑鬱症都係因為咁而開始.
呢個病係會控制唔到自己諗法同行為,每次行過報紙檔都好驚,心諗會唔會封面又係我,會唔會又見到自己個樣,你諗吓幾大壓力,試過一家人星期日去酒樓飲茶,對面搭枱嗰個人,打開報紙睇頭版就係我,寫嘅當然唔係好嘢啦!跟住佢睇完放低嘅時候就望住我,我當時尷尬到唔知點形容.
頒獎禮食定藥
最嚴重嘅時候,每次聽到我老婆唱歌,我都會好頭痛,呢段時間我完全唔會開收音機,好緊張,好驚聽到佢把聲,後來甚至連其他人把聲我都驚.
08年時候,我病情好嚴重,又正值係年尾好多頒獎禮,記得一個頒獎禮朝早,我出發前好緊張,要食定藥先去到.當晚睇到身邊朋友同老婆好好成績,老婆上台得獎,台下攝影機就拍住我,當時內心好矛盾好複雜,一方面好替老婆開心,同時又擔心,死啦!聽日肯定又畀人寫我好渣冇獎,然後又問自己嘅音樂究竟有冇價值,我係咪一個好嘅歌手?真係好痛苦,百感交集.
當時有病冇同過任何人講,一來唔想屋企人擔心,更加冇同太太講,因為佢都有同樣嘅病,當時佢都有好多負面報道,佢都好大壓力,我唔想加重佢負擔.而且當啲雜誌不停寫我好冇用,寫咗幾年之後我都開始質疑自己,諗張繼聰係咪真係咁冇用.
精神徹底崩潰
到09年初,當時我病情去到好嚴重階段,有一晚屋企得番我一個人,同期又有關於我唔好嘅報道出咗,嗰晚我花咗好多時間去諗,究竟我係乜嘢呢?我係咪真係好多人眼中嘅一條廢柴?我係咪一個一事無成嘅人呢?我係咪一個只靠太太嘅人呢?我咁努力都改變唔到人哋對我睇法,嗰一刻我真係徹底崩潰.
我覺得好氣餒,好攰啦!於是我有一個念頭,想了結自己生命,當時我打咗個訊息畀一位我最好朋友,同佢講我走咗之後,希望佢可以Take Care我屋企人,然後我做咗所有步驟,當時係好Emotion(情感)動作,當然我好唔捨得我屋企人,小朋友同太太,同好多好朋友,但我真係冇辦法,我頂唔住啦!
一念地獄,張繼聰在重重打擊下,本打算以死逃避這醜陋的世界;一念天堂,終於他在一輪內心交戰下選擇勇敢活下去,並發掘到世界可愛一面.
正當我想了結自己嘅一剎那,腦內突然間閃出一把聲,問我點解一定要用死解決?其實你可以將唔開心放開,如果你想將自己一部分死去,係可以,但唔係用呢個方法,我解釋唔到當時屬於咩狀態.
由第二日開始,我發現對世界有唔同嘅睇法,亦好神奇地有段時間得到陳志雲先生賞識,喺電視台有好多機會,做好多主持節目工作,當時我諗莫非大難不死必有後福,唔通我真係可以吐氣揚眉?
殊不知一波未平一波又起,今次輪到我老婆同Eason(陳奕迅)傳緋聞,當然雜誌所形容嘅字眼梗係好差,我當時個反應係「我人生故事使唔使荒謬到咁極點?連情敵都要係陳奕迅?」安慰嘅係我同老婆感情冇受到影響,我仲識得自嘲,人一世物一世咩都試過,人生有咁都冇遺憾啦!
冇工開Hea住湊仔
緋聞過後,就到TVB嘅節目主持工作停咗,於是我索性留喺屋企做新碟,除此之外,只係每日接囝囝返學放學,即係大家所形容嘅Hea喺屋企,嗰段時間入面我睇咗好多關於佛學嘅書籍,開始改變自己諗法.我明白到老婆選擇將下半生交畀我,當然係覺得我好得啦!如果我繼續在意別人嘅睇法,就算連身邊所有人都覺得我得,我都唔會滿足,因為鍾意我嘅人永遠都鍾意,唔理解我嘅人我做幾多都冇用,由嗰時開始我決定為自己而生活,為自己交代.
「容納唔到咪轉行」
呢種諗法慢慢連老婆都受到影響,我明白到老婆比我當紅,大家經歷嘅壓力唔同,各有各難,一個男人要經歷咁嘅位好難,如果掉番轉我係當紅嘅,佢係家庭主婦可能會開心好多,佢本身就係想去教書,走去唱吓歌,點知就做咗女歌手,然後唱隻歌,行步路都要畀人評頭品足,呢個又係佢嘅壓力,但人生就係要掉轉角色先好玩.所以我都感恩佢選擇喺自己事業開始起步時候,同我結婚生仔,如果唔係大家有緣分,點會安排我哋一齊行呢條路呢?當我哋知道有小朋友打算結婚時有個共識,如果個樂壇覺得你哋兩個太過離經叛道,容納唔到我哋咪轉行囉!冇咩大不了!
有時諗番,原來唔經唔覺已經同老婆結婚5年,經歷咗呢啲都6,7年,當時覺得好大鑊,好驚嘅事情,依家回想番都只係過眼雲煙,冇咩大不了,有時自己都唔記得咗,仲有咩好介意!
放低過去的張繼聰,透過書本啟蒙下,開始以全新的心態在人生和演藝路上重新出發,更出於惻隱之心開始茹素,慢慢成為朋友眼中的「張真人」,正如佛家所說,不經歷「入世」,怎能「出世」!
幾年前人生最低潮時,我收埋自己喺屋企,同時睇好多佛學,量子力學等大家統稱為New Age嘅書本,真係細心研究所謂2012世界末日,睇咗好多有關人類構造嘅理論!我喺呢幾年裏面讀嘅書仲多過讀大學嘅時候,啟發我了解另一種嘅生活哲學,一個人嘅時候我會打坐,因而頓悟到人生何謂快樂同自在,外人以為好似好宗教咁,但其實唔係,打坐屬於一種精神狀態,令自己冷靜,放鬆.
自從我開始改變心態之後,已經冇所謂順境,逆境,以前我好介意有雜誌報道我老婆搵好多錢,將佢身價同我作比較,依家已經冇再放上心,即使再有報道,我都當故事去睇.講真我老婆的確紅我好多,錢搵多我好多,但又如何呢?我唔會因為呢種報道突然冇咗隻手,唔會突然唱唔到歌,慢慢我冇咗憂慮,同明白何謂境隨心轉.
逆境學習有得着
我認為人生遇到所有事情,全部都有原因,正如佛家所講因果論,你所面對都係一種經歷,冇面對唔到嘅事情,即使今後遇到幾大件事,我都知道一定會有所得着,唔會去怨天尤人.
我其實好感恩曾經歷過人生低潮,我覺得依家先真正知道,人生咩嘢對我最重要.樂壇入面有咁多歌手,我係咪要做到好似Eason(陳奕迅),基仔(古巨基)咁先可以過我嘅人生,有冇人有把握真係可以做到?香港七百萬人係咪個個要做首富先可以過快樂人生?如果係咁我會選擇過我嘅人生.
除咗心態之外,我連生活態度都有唔同,我開始食素,因為我反思到呢個世界好有趣,好多人口口聲聲話鍾意小動物,會養貓狗做寵物,但係又繼續食豬食牛,你諗吓係幾搞笑嘅道德觀!等於好多人講愛護動物,但又會去抽熊膽汁,所以我成日想探討吓,究竟邊個話有權力去決定殺邊種同養邊種動物.
屠宰MV遭「河蟹」
我上一張碟做咗首歌《瑪莉殺死小綿羊》,就係想講呢個問題,其實係好諷刺,我喺網上搵咗好多有關動物屠宰片段加埋首歌,剪輯成分半鐘長MV,結果畀YouTube「河蟹」咗,公司好多同事都睇唔到,我唔係刻意去挑戰道德觀,只係想大家反思吓呢個問題!
我3年前開始食素,老婆都因為同我睇法相同,所以佢半年前都開始一齊食素.雖然日常生活比較麻煩,所以從來冇逼其他人做,同住嘅爸爸媽媽會繼續食肉,而囝囝暫時係維持住一般人所講嘅均衡營養,所以冇食素,但等佢大個,我會同佢講呢個問題,然後等佢自己決定.
「香港沒有樂壇,只有娛樂圈」,出自二十多年前黃家駒的金句,套用到今天的樂壇,仍然相當應景!張繼聰對此十分認同,於是索性放開懷抱,以音樂為社會發聲,哪怕周圍充斥倒模式情歌,被認定為非主流!
香港社會外表好前衞,但其實好保守,做創作人好難,除咗情歌之外,講生活,講社會就會被評為非主流,其實好多人好受落.
由結婚到有小朋友開始,同太太都已經預咗隨時冇得撈,因為唱片市場無法計算,如果成日做咩都咁驚,我覺得好冇趣.偏偏香港八成半至九成創作人都基於咁樣去做音樂,結果大家鬥悶,做啲一樣嘅歌出嚟.
好多人會問我可唔可以做隻類似《天梯》或者《囍帖街》咁大熱嘅歌,但要唱紅一首歌要有好多天時地利人和配合,老實講,呢種歌每年樂壇都有八成半作品係咁,唱得紅係緣分或者係講運.
正因為好多嘢計算唔到,不如做觸動到自己嘅歌,我唔係刻意要走另類,即係唔單止愛情題材先觸動到人,仲有好多嘢都值得講,呢啲正係我最想做嘅音樂.
初出道壓力大
每年各大頒獎禮都有唔同金曲,以前個制度好戇居,邊個話一年淨係得十隻好歌?邊個話呢首最Hit?我覺得依家風氣幾好,大家各走極端,各有各選唔同嘅歌,先有多樣性.希望唱片公司都可以大膽啲,想辦法畀啲良心,做啲好作品出嚟,唔好呃人啦!
出道頭幾年覺得好大壓力,而且又正值同太太結婚,面對排山倒海嘅報道,真係唔易過.但自從人生觀有所改變,開始明白作為一個演員同歌手,如果每日都擔心今次首歌得唔得,有冇冠軍,唱片賣唔賣得,今年有獎下年仲有冇?咁會好辛苦,所以歌手唔應該選擇生活喺外人睇法之下,於是從上一隻碟開始,已經想同大家分享呢種價值觀.
否認標奇立異
香港有關音樂嘅報道真係得啖笑,娛樂方向比較多,而且自從結咗婚,大家對我注意力去咗我太太度,當然太太的確比較有娛樂性,所以瓜分咗我應該有嘅篇幅,於是我覺得要做番想做嘅音樂.上一張專輯,外人覺得我着套藍色衫話自己來自2013,又講世界末日,有樂評話我另類,但感覺最好.
依家做緊七月出嘅新碟,會自己做唱片監製,唱片公司畀好多資源去做,請到廣州管弦樂團合作,題材方面,會繼續講大家認為另類嘅New Age.其實冇特別話要標奇立異,只係同大家分享我嘅價值觀.
生活何謂快樂?有人想升職加薪住大屋開名車,子女出人頭地成為人中龍鳳,這是普世價值觀,沒有不妥.但只有這種方式才快樂嗎?張繼聰就選擇用另一個簡單方式,尋得快樂!
成為爸爸後,最開心係望住囝囝一日一日咁成長,雖然佢仲好細,但已經好懂事,心智好成熟.我冇咩特別期望,只希望佢將來可以好似現時咁,好容易快樂,亦好鍾意同人分享快樂,生活富裕與否唔係最重要,但要做到呢樣嘢,今時今日喺香港真係唔容易,即使係大人都冇幾多個可以做到.成年人會覺得快樂同人分享咪好蝕底?呢個諗法幾變態,我平時教小朋友會話:「囝囝你玩玩具車,同人哋一齊玩啦,你有幾架,分一架畀人玩啦!」但現實啲人會話,又唔見你有幾架車就畀架人哋揸?其實呢個世界唔存在缺乏,你好唔代表我唔好.
小朋友本身冇大人呢種觀念,我哋為人父母都唔應該灌輸呢種錯誤思想畀仔女.想像吓,小朋友本身冇戶口,冇名錶,咩都冇,但佢哋幾開心呀!就算有時唔開心,但轉個頭就冇事,咁先真係活在當下.係啲家長逼佢哋入名校,讀精英班!
教育制度好荒謬
自從改變咗想法,呢幾年最大得着係做人開心咗好多,唔需要活在其他人眼光下,於是連幫囝囝搵學校都淨係搵咗一間,依家諗番,如果當時報唔到就真係死喇,我冇話要指定囝囝入咩名校,只係覺得呢間適合,讀唔到先諗啦!結果又畀佢一次考到.
根本現今教育制度好荒謬,佢要行精英制,個個爭住入大學,逼你做人上人.其實大多數書本上嘅知識你都用唔到,邊個會去計小數點之後三個位?你自己出去買嘢會唔會咁計?行出街會唔會指住地下問,你知唔知呢種石叫花崗岩?
人人天生完美
依家香港好多人生活喺恐懼中,好少人真正可以享受生活,大家從小被訓練到幾日唔做嘢就好似好罪過咁.但我唔係咁諗,覺得每個人天生都係完美,唔需要刻意做太多事去證明自己.但喺香港,人要做好多嘢先變得比較舒服,個個都要踩住人哋膊頭上,要去到所謂人上人先稱為有出息.就係社會結構出咗問題,例如選邊個做特首根本冇用,問題出在制度上.基於呢種制度下,大家永遠都唔會滿意目前嘅特首,大家鍾意過去式.講到尾,其實每個人都想生活得自在,人生本來應該就係咁.大家唔好再甘心做奴隸,可惜好多人呢頭講完,嗰頭又去炒樓炒其他嘢.(全文完)
後記:想到甚麼?
提起張繼聰,想到甚麼?「謝安琪老公」,被雜誌形容「不事生產靠老婆養的廢人」,還是「由頭藍到落腳自稱來自2013的怪人」?經歷種種後,張繼聰依然開朗健談,由音樂講到社會及政治,天南地北無所不談,最重要是他已放開以往的包袱,尋找到真正的快樂.


text:
Day 6 彰化-嘉義
騎行里數︰78公里
琴晚訓得唔係幾好,始終係訓地下,所以查少少按摩膏先出發,照舊出發前book定民宿先,搞完一輪9點正式出車.一出路口就有間7仔,食個手卷當早餐,其實台灣7仔啲壽司係幾好食
.食完就搵路出翻台1線,今日主要都係沿台1線行.
大約11點到員林,但係又未肚餓住,所以唔入市區繼續行台1線.
見到有間咩生活超市,入去買幾枝寶礦力,7仔賣25呢度賣23.
諗起孫燕姿首天黑黑
點知影完呢幅相真係落雨
,出盡力爆去幾百米前嘅7仔順路食lunch.
枝奶茶幾好飲
,喺香港係唔會捨得買
.
好彩落咗陣就出翻太陽,於是繼續行程.
跟住去到下一間7仔,check check google map發覺再下一間7仔要過咗西螺先有,於是入去買定幾枝寶礦力,點解買寶礦力唔買舒跑,因為嗰期響應緊支持寶礦力,人在外地乜都做唔到唯有用呢個方式支持下
.
7仔嘅尿兜前永遠都有呢啲
補給完就出發去西螺大橋,一路都係逆風再加埋無盡嘅紅燈,嗰下踩到好燥.
10幾公里嘅大直路
係幾靚嘅
繼續沿台1線就會去咗新西螺大橋,而新西螺大橋係乜春都冇得睇,所以要右轉145縣道去舊西螺大橋,不過唔洗擔心,指示都幾清晰.西螺大橋全長1.9公里,係觀光橋嚟,大貨車唔比上,所以雖然橋窄,但係唔洗太擔心安全
,不過橋上面全程逆風真係想死
.
落咗橋踩段路就匯合翻台1線,沿路都冇乜特別,所以決定播下歌提神
.由呢日開始基本上一離開市區就播歌,不過唔係播無盡之類嘅打氣歌,而係聽下普通情歌,感覺更舒服
.
樹蔭下回氣
去7仔食個手卷先
藍天白雲
5點幾,仲有大約二十幾公里先到民宿.
喺西部可以望住夕陽踩車
好中意夕陽踩車嘅感覺,所以日日10點先出發
.
隔咗陣忍唔到手影多幅
但係另一邊開始多黑雲
到咗民雄嘅時候已經7點,距離嘉義市中心仲有5,6公里.
放煙花
到市中心已經7點半,又要天黑踩車
大約7點9左右就到咗民宿,咁啱老闆娘都揸車翻到嚟,跟住就叫住我︰「你就是那個環島的男生嗎?來來來,這邊.」跟住就帶我泊車,又捉住我影相,話︰「可以跟你拍張照嗎,一個人來環島很厲害喔!」無可否認,嗰下係飄咗,但當然就口裡說不啦︰「不厲害不厲害啦」為免自爆合照就唔放出嚟,影完一輪就帶我上去.
今晚盛惠170左右,成間屋我住曬,老闆一家住樓上.
沖完涼老闆娘就問一唔一齊食嘢,因為佢啱啱台中翻嚟未食飯,咁梗係話ok啦
,跟住就同老闆一家人出去食.
老闆揸車
一路上佢地一家人都好關心香港嘅情況,咁當然又不厭其煩講一次,基本上問得香港咩情況嘅都好支持香港
.
跟住喺文化路夜市落車,老闆同老闆娘就一路介紹夜市有啲咩特色呀,邊檔好食呀之類,嚟到嘉義冇理由唔食嘉義雞肉飯,所以老闆娘就帶咗我去一間嘉義雞肉飯度食.佢講過一句都幾深刻嘅︰「每個嘉義人心中都有一間好吃嘅嘉義雞肉飯,就好像你們心目中都會有好吃的燒味.」不過我覺得魚蛋燒賣好似貼切啲
.
又真係幾好食嘅
食完埋單嘅時候老闆娘就話︰「誰點的誰付錢.」跟住唔洗我俾錢,真係好多謝你地呀
.
文化路夜市
老闆娘推介,沙茶魚頭
飯後甜品,好好食.
跟住又係「誰點的誰付錢」,於是又係老闆請
.食完之後仲不斷問我係咪真係夠飽,唔夠可以繼續食,講真繼續食真係會唔好意思,何況已經夠飽,所以就上車回程,臨走前喺夜市嚟張大合照,為免自爆,呢張都唔會po出嚟.點知老闆話唔好翻去住,車住我周圍兜介紹嘉義嘅景點,正因為老闆一家嘅熱情同埋覺得嘉義幾有feel,所以決定喺嘉義留多一日
.冇plan就係有呢度好,去到有feel嘅地方想停就停
.翻到民宿洗埋衫9hea一陣就訓,第一晚係超過12點先訓.


text:
3C產品普及,手機周邊商品多到數唔曬,從防撞嘅手機殼同mon貼,到方便用嘅手機支架同手機指環,都可以印證到手機喺每個人心中嘅重要性,而呢啲物品喺呢幾年成為禮品廠商嘅行銷贈品推薦,特別係小編今日要介紹嘅物品-訂製手機指環,淨係手機指扣就有好多種造型同類別,唔單止係配件,亦都係裝飾手機嘅一種方式.
承重資訊唔可以忽略
喺揀禮品時除咗要符合預算,功能性亦係相當之重要,由於當成行銷贈品時唔能夠確定對象到底係邊個,所以首要考慮條件就係黐喺訂製手機指環上面嘅物品重量.大多數嘅手機大約重幾百g,不過亦有使用者將指環扣貼喺平板上面,即使大細同重量有分別,一般嚟說手機指環會具備幾公斤嘅耐重程度令使用者唔淨只侷限用喺手機,但為咗製造商同買方嘅權益,建議喺買果陣要問清楚最高承重量,避免造成不必要嘅紛爭.
重複使用嘅可行性
好多業者用可以重複黐嘅特性,就算黐錯位置要重新黐過又或者係換新手機都唔洗擔心只有一次性,不過咁嘅方式多數要睇手機指環用嘅膠係邊款,好似係最近好hit嘅momostick指環貼片,用嘅膠就係可以透過水洗嚟恢復黐力,一樣嘅概念如果要確認係咪可以重複使用,喺撕落嚟時建議先了解清楚商品特性先好郁手!
接觸面積一定要平滑
手機嘅設計大部分背面都係光滑嘅,避免卸除時會喺手機表面留低痕跡,大部分嘅使用者都會將訂製手機指環黐喺手機殼表面,而市面上嘅手機殼幾百萬種,皮革,矽膠,金屬等等質料都好常見,如果要揀黐力好嘅手機殼,好似安全牌嘅一般透明膠手機殼就係好好嘅選擇,記得!接觸面積一定一定要平滑先可以隔開物體之間嘅空氣!
無論係以卡通crossover定創意造型,手機指環最大嘅用途就係令生活更方便,減少手機跌爛嘅機率,下次喺揀行銷贈品時,記得先從最基本嘅用途方面去揀,先可以將佢嘅功能發揮得淋漓盡致.


text:
XCOM 2: War of the Chosen – 回合制打喪屍係好好玩嘅
玩咗成晚《XCOM 2: War of the Chosen》, 呢隻$3XX嘅DLC, 其實應該係叫Expansion先啱.佢真係加咗好多新原素入去.我唔浪費時間講加咗咩喇, Public Information, 自己睇.但係我想講吓我尋晚玩得好開心嘅一個Mission, 係叫我去一個荒廢咗20年嘅城市搵兩個叛軍代表人, 然後以第三方身份促成佢哋肯一齊合作對抗外星人.你隊Team係要分成兩組, 每組兩個人, 一個人去Reapers嗰邊搵佢個代表, 一個要去Skirmisher嗰邊.然後兩Team人再去一個會合點展開會談.
落到去地面, 開始同Reapers嗰邊個代表出發去個會合地點.行行吓, 冇啦啦有啲叫做「The Lost」嘅敵人出現.佢哋係XCOM版嘅喪屍.一出就出6,7隻咁, 衝埋嚟打你啲人.你自己呢邊得3條友…點打咁多隻?
原來打呢啲喪屍佢有個特別條件, 如果你一鎗之內殺到一隻, 你就可以免費咁用多一個Action.即係話, 你理論上係可以一鎗一隻咁打曬佢成Group.咁又好似容易得滯?
我隊Team入面係一個Ranger加埋一個Rookie.開頭我用住Ranger支Shotgun一鎗一隻咁打, 但係問題係, 我得4飛子彈, 打打吓就要Reload.於是乎我咪用隻Ranger埋身斬人囉! 點知條友仔Miss咗, 一Miss佢就冇得再行…變咗企咗嚮堆嘢中間.為咗保住佢條命, 我用個Rookie幫佢打咁幾隻, 但係連佢都冇埋子彈…仲有兩隻攻擊到個Ranger嘅範圍.冇法, 掉手榴彈…
一掉先知, XCOM版喪屍同樣係會被聲吸引.嗰頭掉完手榴彈, 佢又爆多兩Group出嚟.突然之間我班友就俾10幾隻喪屍圍.雖然打佢哋係有6-70%機會中, 但係你冇辦法打得曬…於是乎變咗就要一路走一路打.嗰種感覺就好似睇《Walking Dead》咁, 好鬼刺激.
打到後段, 劇情原因, 搞到成個城啲喪屍都走曬嚟, 基本上每一個Turn都生多6,7隻出嚟.我隊Team要去到隔住一橦大廈後面嘅撤退位置.呢一場打到我叫曬救命…
我Team人入咗間大廈入面, 啲喪屍係咁由門口,窗門湧入嚟.俾人困咗嚮度走唔到.我可以衝出去…但係出面咁多隻, 就咁出去一定會有損傷.打咗兩個Turn, 見佢生出嚟嘅喪屍已經多過我一個Turn內可以殺到嘅份量, 唔諗喇, 索性用手榴彈炸鬼爛大廈外牆, 自己製造個出口走.我首先走一個人出去到個撤退位, 然後由佢幫手掩護其他人從個缺口出嚟.
最後去到個撤退位條友真係差啲走唔甩, 俾隻喪屍打咗一嘢…我完個Mission之前Zoom Out個地圖睇睇…嘩~~~ 好多喪屍呀, 哈哈.
噢, 仲有佢啲Chosen, 係好似玩《Shadow of Mordor》咁, 佢會升Level, 加Skill或者弱點.又會記住你同佢之間啲戰鬥.佢會無啦啦嚮你做緊其他Mission時走出嚟.呢部份又係好過癮, 令到隻Game多咗好多人物之間嘅關係.
如果你喜歡XCOM, 呢隻嘢真係唔可以錯過.


text:
是日係Strasbourg同Heidelberg一日遊,夏天歐遊最好就係可以有好長既日照,令有時冬天一日光,兩日先夠時間玩既行程可以係夏天一日就行完.
是日交通
7:30am Colmar 科瑪 → 8:40am Strasbourg 史特拉斯堡 (Flixbus) 約1個鐘車程
短暫停留 Strasbourg (約2小時)(唔夠!)
10:30am Strasbourg 史特拉斯堡 → 12:40pm Heidelberg 海德堡 (Flixbus) 約2個鐘車程
其實點解會停咁少時間係史特拉斯堡,係因為我做功課時有見過Strasbourg,都有興趣去,但初時見無咩時間特登去就諗住唔去算.點知,一睇Colmar去Heidelberg既Flixbus,原來係一定要係Strasbourg轉車:要先搭一個鐘去Strasbourg,係度等近兩個鐘後既另一架車去Heidelberg.咁就fit喇!我可以用呢個轉車時間快閃一下Strasbourg!就有左呢個極短暫停留Strasbourg既行程.不過講真,其實如果再有多一,兩個鐘時間會更好(轉車轉到我咁貪心 ),因為我j教堂都j左近一小時,最後都唔太夠時間慢慢睇個小法蘭西區,仲要非常趕咁返車站,完全唔夠時間細味 !如果行呢個路線,不妨睇下Strasbourg去Heidelberg有無其他晏少少既班次,就唔洗好似我咁趕啦.
Strasbourg 史特拉斯堡
史特拉斯堡係法國既一個大城市,亦係法國大東部大區同下萊茵省既首都,係Alsace呢帶係好有名堂架.呢個城市的確都幾大,不過因為Alsace呢一帶既城市都保留得幾好,Strasbourg既古城味都幾重,所以都幾靚既,但當然就遠不及Colmar呢d小鎮啦!有d人去Colmar係會係Strasbourg住幾日,即日來回Colmar, Riquewihr等小鎮既,不過我就唔太建議啦,因為Colmar一帶小鎮都有排玩,當地交通都疏(詳見:(歐遊遊記 2018 )(資訊 | 攻略)獨遊瑞法德奧 童話小鎮仙境遊(五)| 法國童話世界Alsace交通:Colmar, Riquewihr, Hunawihr, Eguisheim 交通教學,(唔推薦既)葡萄園路線| 防中伏攻略 官網巴士時間表 路線推薦),不如直接住係Colmar啦,留返耐d係果度會更好!
Colmar前往Strasbourg (Flixbus):
早上行去Colmar Flixbus車站.
佢個flixbus站並唔係對正個車站門口,係係車站(面對車站咁計)右邊三十米左右,我琴日黎搭巴士都見到:
不過今次我搭呢班flixbus有d驚險,唔係因為我遲左,而係因為我果架巴士唔係Flixbus既車身,而距離開車時間10分鐘前佢已經係度等緊,我一直以為係另一d長途巴,我就無理佢,去左車站買早餐.順便講下火車站先.
個火車站入面有個自動販賣機,賣既係日用品,你如果咩都無帶過黎買都得
連驗孕棒都有
望完就去買早餐食.
因為太鐘意歐洲呢度d croissant口感,我黎到餐餐早餐都食Croissant,
分別只係有時會加下d朱古力味咁
返返黎夠鐘都未唔覺有成架青色大大隻字寫住flixbus既巴士,全條路只有十分鐘前已經係度既白,藍色大巴,我太驚miss車,於是就走去架大巴度問司機佢果班其實係咪我等緊果班車(show張車票比佢),哇佢竟然真係!!! 好驚險,如果我無視左佢,我就miss車啦!! 所以唔洗驚,黎到歐洲乜都問一餐就啱.我一上車,佢就閂門開車.
今次又係架雙層巴,下面直頭有九巴果種對坐既四座位,仲有餐台,旅遊巴黎講我都第一次見有呢d位 .之後我就上左上層,
好多吉位,呢架車好新,d位勁闊,兩個座位中間又有好多空位,好多人都會打橫座兩個位,
我又試下咁坐下,哇咁坐法我對腳係曲曲地舒服咁放係度都完全掂唔到車窗果邊,
真係好闊!!(利申我有著襪)
好似坐梳化咁爽地搭呢一個鐘既車程,加上平時香港坐車一粒鐘好基本,所以話咁快就到站.
呢個Flixbus車站並唔係Strasbourg火車站果個位!睇下呢個圖:
紅色框既巴士站同火車站係相隔好遠,絕對唔同位置!
千其唔好打算搭Flixbus黎到Strasbourg,然後即時轉駁火車!一定唔夠時間.
上面一號,二號,三號係影靚街景既位置,一陣會再講,而啡色長方框框住就係呢度最大既景點史特拉斯堡主教座堂,除非你睇過科隆大教堂,唔係既話千其唔好一見係教堂就話要skip,因為我本來都覺得教堂一定無野睇,完全唔打算去睇,點知最後反而我遠遠路過呢座教堂就已經被佢吸引左過去!!不過如果你睇過科隆果個,我諗呢個就可能對你無咩特別啦,因為果個仲高大.
Strasbourg 遊記
今日係Strasbourg得唔夠2個鐘既時間,我覺得我背囊又唔算好重,仍然可以接受,所以我係揹住出發,因為唔想搵locker同比錢.
話說我真係超口渴,而一落車就見到車站有個勁正既水機,勁開心 ,
嗚哇d水好清涼好爽 .
本來上網見到Strasbourg呢度有個區叫小法蘭西,就係上面地圖二號影相位果度,似乎係有好多木骨屋,就諗住落車後去影下相就夠.由車站行過去要近20分鐘.
都可以搭路面既電車既,我就全程行路,因為果時唔知點解乜車都search唔到,時間緊湊就唔理咁多.路面電車都係要行既,但就行少好多啦.
出發!天氣又係完美.
隨意影下Strasbourg既街景.
雖然大城市,但呢度既招牌一樣係呢d好靚既招牌!!而係我沿住大街一路行過去小法蘭西時,我就被一樣野吸引左過去!!!
睇相無咩野,但呢個大塔現實睇好巨型! 佢同我以前見開覺得無特別既教堂鐘樓差好遠!!! 呢個真係高大得好誇張,同附近既建築比例係差極遠!!
我第一下見到真係哇左出聲 .
於是我決定轉方向,去望下咩黎先.
呢度轉入去,會見到河邊.呢棟建築我搵唔到佢既名堂,不過呢個位附近有個巴士站,叫Corbeau,可以search黎做個定位,就會見到佢.
誤入左個幾靚既小廣場 .呢個廣場無名,但咁啱有間屋係google map上被人標籤左做個景點,個名叫Maisons classiques,可以search Maisons classiques, Strasbourg 就會搵到位置.
第一個影相位 Maisons classiques
返回目錄
全部都係啡色木骨屋 ,但唔知點解我就J左好耐 ,覺得呢度好有中世紀feel.
我係度都睇左好耐下 ,呢個巷仔仲見到個教堂塔.
一路行一路咩都影下
之後我就進入教堂既廣場喇!
史特拉斯堡座堂 Strasbourg Cathedral
返回目錄
WAAAAAAAAA痴線,極大座!!
佢同人既比例
佢大得真係好震撼,我係未見過一座咁巨型既教堂,當時都唔知佢係咩名堂,原來佢係史特拉斯堡座堂Strasbourg Cathedral,係全世界現存教堂入面第6高(142米)(德國科隆大教堂第3高 — 157.4米;第一高係德國南部既烏爾姆大教堂—161.5米)(順帶一提:西班牙巴塞隆那既聖家堂現高115.3米,但預計會建到172米高)詳見Wiki 世界最高教堂列表!
我要放部相機落地面盲影先影得曬成座 .
我見到全貌呢下真係一路影相一路哇,佢宏偉到好誇張,我知係相入面佢同其他教堂無分別咁,但真正既佢真係好似一座人造大山放左係眼前咁.
係香港高既建築物見得多,但唔會覺得宏偉,因為得個高字唔夠,又高又佈滿精細工藝既哥德式建築先真係會比到我呢種震撼感.
佢個塔係好高,但我覺得呢面牆都係極巨型,根本係睇唔曬.
法國文學家維克多 雨果就描述佢為「偉大而精緻的奇蹟」,我都好認同,真係鬼斧神工.
我係門口外面真係慢慢望左起碼15分鐘先入去行.
就黎入去喇.
入面都係好誇張 好長好高
好靚既窗.
呢座教堂頂部唔似意大利果d畫滿畫咁癲,但成個氣氛的確會人覺得呢度好神聖.
內裡普遍上係啡紅色既裝修,但佢上面果個管風琴就特別精緻,係金,紅色既配色,令佢好搶眼.
呢種氣氛濃到真係會令一個無宗教既人都忽然覺得自己好似好接近教徒經常講既 Lord / God
呢個教堂有個手信店 不過我想出去格下價睇多d款,所以無幫襯
出返去喇.
話說呢個廣場上,教堂門口右手邊呢間屋好型,好神秘.
買個磁石是常識吧!
我仲買左d postcard,呢個景我當時見唔到,後來返到黎睇返多d資料發現係呢篇遊記最後介紹既果個位.
我行到呢度先知原來間教堂其實係整緊.佢真係大到有d部分係不在視線範圍之內
以上呢張相又係用黎話比大家知我係坐左係地下再落相機係地面咁影既 d路人個個都被低炒
話說我就想行去教堂後面睇下係點,會唔會仲型
不過行落都係覺得最靚係正門果度,因為果度係最大最高.後面反而無野睇,呢張相再向左行係變左d屋仔,兜左個大圈後發現其實係唔洗圍繞佢行一圈,因為條路真係幾長,但又無野睇,我呢d趕時間既應該省返
呢面都整緊.
呢度好似係有個活動.舊野好影響個觀感.
頭先係入面就見到呢d彩色窗發光啦.
睇完後,我就買磁石同postcard,之後發現得返9個字,即係得返4個字行小法蘭西區!!於是狂急步行
見到一個有璇轉木馬既廣場,法國真係度度都會整個木馬.
都無時間去影靚相了
見到另一個教堂 聖多馬教堂 Église Saint Thomas,幾可愛既 .
衝啊衝,終於見到多d木骨屋,就知道進入左小法蘭西區啦.
小法蘭西區 La Petite France, Strasbourg
返回目錄
呢一帶好多橋,而d橋唔知點解好現代,好多水壩果類設施,
所以成個環境黎講我覺得呢頭唔多靚.
不過獨立地睇d屋仔就靚既.
仲未見到我本來想想睇既postcard景,好心急係咁搵,
已經覺得自己剩係黎打咭頭先J教堂果時先係啱既玩法
木骨屋放係河邊係唔錯,不過我完全無時間去欣賞,一心只想影完相就飛去趕巴士
超多團聚係呢一帶
呢幾間的確係feel到好老舊,係幾型.
就到啦,但…超級多人
本來我就係見到呢間屋仔覺得好得意,想黎睇下,
點知黎到原來咁多人,個光又打得唔靚 d花黑曬
花球都遮唔曬班人
呢頭幾舒服,但靚就唔算真係話好靚,比起琴日Colmar同Riquewihr果d,呢度真係幾普通 可能因為四圍都有d雜物影響個童話感覺,例如d欄杆好多鐵feel,勁多格仔網,搞到無咁靚
加上我已經被琴日果度做爛左市 不過中間果間屋係幾特別,幾可愛既,有時間可以黎下,但我就覺得唔洗為左呢個景特登黎.
呢個位既位置可以係google map上search:Place Benjamin Zix, Strasbourg
去到呢度,其實我已經得返18分鐘左右,所以影完相已經要即刻跑住咁返車站 ,孭住d行李跑步真係痴線 其實明明好多電車,但果時用google map就search極都無建議d咩車比我,無時間研究既我都係唯有一直跑住行,去到車站真係喘死,一時間又搵唔返頭先個水機,之後我發現flixbus原來係有得向司機買樽裝水 呢支水真係救左我命
不過其實,我事後係發現有個位似乎仲值得去睇下影下,就係我想講既第3個影相位,不過我無時間去,但都係度介紹一下.
沃邦攔河壩 Barrage Vauban
返回目錄
呢個河霸其實都係小法國呢頭,係googlemap打佢名就會搵到.呢度會睇到呢個景色:
呢個景觀其實係由下面呢度望過去:
呢座建築就係個河霸,以前係防禦用途,原理唔係用佢既牆身,而係用河水:當有外敵入侵時,佢就會閘住d水,令河水淹沒城外一帶(河壩以南),以阻礙敵人前進.係普法戰爭(別稱法德戰爭)就曾經利用佢黎阻礙德國前進,當時Strasbourg南方既Neudorf聖特拉斯堡北部真係被個水閘搞到浸曬.
現今,佢既頂部係草地黎,遊客係可以上去當觀景台咁用既,開放時間通常係9AM-7:30PM,上到去就見到上面兩張圖個景啦,可以飽覽Strasbourg河景,木骨屋同教堂景!如果你比我揀,我想睇呢個景多過第2個影相位!
Strasbourg 真係比到幾大驚喜我,因為個教堂實在太好J,果種震撼感真係太深刻.
短短2個鐘既時間真係唔夠時間細味呢個大城市,就連最基本既景點都唔夠時間去睇啊,
所以強烈建議,一場黎到Strasbourg, 就比多幾個鐘留係Strasbourg啦!
下一站,就係德國既古城 海德堡!(待續)
(歐遊 2018)獨遊瑞法德奧17日童話小鎮仙境遊 路線行程 : https://wp.me/p8A312-14I
歡迎 Follow Facebook page 留意最新資訊同遊記: 芒果豆腐花遊記
詳細遊記及資料整合:https://mangotofufa.wordpress.com/


text:
食物嘅賣相好緊要,冇賣相有時真係見到都唔開胃!如果話畀你知以下幾款看似極度暗黑嘅料理其實都真係唔係咁難食,大家又有冇興趣去試吓?
1. 雪糕拉麵@菊や
甜品加拉麵係咩味道,係咪好難以想像呢!位於東京北千住有間叫「菊や」嘅拉麵店就非常破格地將整個甜筒放上拉麵上面做toppings,未食過可能會以為呢個拉麵一定係終極暗黑料理,但試過嘅食客就多數都讚不絕口!點解?因為店主唔係是但求其將個雪糕放上個麵就算,為咗配合雪糕嘅味道同溫度特登將個拉麵變成凍盤,雪糕半溶喺湯底反而令湯汁多咗重牛奶味,食落更creamy.
除咗個雪糕拉麵,店內面仲提供多款超有爆點嘅拉麵,好似呢個「咖啡牛乳拉麵」,構思來自其中一位非常鍾意飲咖啡嘅常客,每次食完麵都要飲返罐咖啡先安樂,既然係咁,就諗不如索性將咖啡倒入湯底,就係咁造就咗一個咁另類嘅拉麵嘅誕生.
呢個朱古力湯底係咖啡牛乳拉麵嘅延伸構思,該位常客話可以將咖啡倒入湯底,同樣道理點解唔可以將朱古力加埋入去,令到碗麵有少少朱古力味,拉麵又唔會冇埞企,但係咪真係好食,就見仁見智喇.
菊や
地址:東京都足立区千住大川町10-3
電話:03-3888-5032
2. 藍色咖喱飯@国営ひたち海浜公園
呢個藍到發紫嘅咖喱飯係茨城縣國營常陸海濱公園園內可以食到嘅料理,公園主打面積達3公頃,佈滿450萬朵嘅粉蝶花海,每年一到咗4月呢度就會綻放一片迷人嘅紫藍色彩,吸引唔少人遠道而來.公園嘅粉蝶花海咁出名,餐廳當然要推出相關料理,所以就創造咗呢道顏色有少少嚇人嘅咖喱飯,望落係有少少得人驚,其實味道好正常.
唔食飯都可以食個粉蝶花雪糕抖返陣,顏色比起咖喱飯溫和得多.
咪以為呢個咖喱飯紅卜卜就一定好辣,咖喱嘅紅色其實係取自園內另一種好出名嘅植物「地膚」,比起粉蝶花咖喱飯呢個嘅接受度高好多.
国営ひたち海浜公園
地址:茨城県ひたちなか市馬渡字大沼605-4
電話:029-265-9001
官網:hitachikaihin.jp
3. 炸豬扒雪糕@茶っきり娘
你冇睇錯,呢個真係有舊炸豬扒喺上面嘅雪糕!好多人都因為個賣相而好奇心爆發買返個試試,係唔係伏真係因人而異,因為有網友試過話冇咩特別兼唔難食,但亦有網友話食落一啲豬扒味都冇不特止,仲成陣粉味,一個要成差唔多一千円,有啲搵笨嘅感覺咁話喎~
除咗個炸豬扒雪糕,呢個雞翼雪糕都係茶っきり娘雪糕經典中嘅經典,由於雪糕嘅味道唔太特別,所以接受度比炸豬扒雪糕高得多,不過食食吓如果覺得好似咬到啲渣渣,唔使驚,係雞皮嚟,証明呢杯雪糕真係有雞翼嘅成份!
茶っきり娘
官網:www.cha-kiri.co.jp
4. 三青手卷@丸八寿司
咁「健康」嘅手卷真係坊間少有,最頂癮嘅唔係入面嘅食材,而係個名!手卷嘅日文名叫「三ツ矢サイダ~」,唔好話學過吓日文嘅人睇唔出呢個係咩手卷,叫個日本人嚟睇一樣睇到一頭霧水.到手卷上枱,店主終於將迷團解開,原來係指手卷入面有3種野菜,日文嘅講法係「3つ野菜だ〜(mitsuyasaida)」同「三ツ矢サイダー」嘅讀音一模一樣,咁食字法,邊夠你玩!
呢個手卷叫「丹波哲郎」,又係一道食字之作……手卷只係插咗條凍嘅魚仔,店主話係凍咗嘅魚貝,即係「冷貝」,掹車邊同「霊界(reikai)」同音,難GAG凍到震!
註: 丹波哲郎為日本已故知名演員,曾涉足多部靈異作品.
丸八寿司 駅前店
地址:愛知県名古屋市中村区名駅4丁目21-5
電話:052-563-0608
(追加:網友都玩埋一份!?)
坊間嘅暗黑料理何其多,但睇睇吓竟然會覺得靚嘅又會有幾多個?好似呢位網友整嘅「地球章魚燒」,好似越睇越有feel!?
呢位網友好鍾意整唔同嘅藍色料理,不過好似唔係次次都咁成功,好似呢個麵包咁,睇落有啲似發咗霉……
資料來源:niusnews, 奇食の館


text:
「成功」
其實相信好多人都會察覺到,好多成功嘅人得兩個特質,一種係天才基本上無辦法去做比較,另外一種就係讀書麻麻地但係因為環境而不斷改變,不斷學習,不斷解決問題嘅人.未來嘅世界再唔係只係死背書,考試攞高分就得,好多時我哋都會話高分低能嘅原因係,嗰批讀書好叻嘅人,往往只係讀書叻,但係做人處事其實好多時係職場都表現一般.原因係所有嘢都只係按本子做事,唔識變通同解決問題.
「教育」
究竟返學係為啲乜?究竟教育係為啲乜?究竟做功課為啲乜?究竟考試為啲乜?究竟我哋想下一代做啲乜?點解而家係香港返學好似犯法咁,返學要俾警察查,讀書只可以照住本書讀,老師變成錄音機無私人空間,考試唔係用嚟評核學生能力.咁我哋下一代讀書為咗啲乜?返學應該係人生最開心最無憂嘅時候,而我哋未來需要嘅唔係填鴨式教育,而係有能力去解決社會問題嘅下一代.
「讀書」
讀書其實係為咗增進知識,希望透過知識去解決問題.我經常性問一條好簡單嘅問題就係點解我哋要讀一啲淨係讀書時期先至會讀同做嘅數學題?除咗一啲專業人士之外,其實大家學數學為咗啲乜嘢?到最後好多時都真係加減乘除就已經攪掂.但係數學嘅根本就係邏輯性思考.係希望透過數學去有系統性咁解佢問題.所以到最後只係不斷重複咁做,而唔理解點解要做.就好似機械人一樣,只係複製再複製.當然香港現時嘅教育制度就正正反映嚟個問題.


text:
撲飛失敗亂講嘢
話說,香港人有時都幾瘋狂(例如小弟),《前度》哩套舞台劇,只因為「黃子華」三隻字大大隻(唔排除有人係為咗陳法拉),大家連邊個係導演,邊個係編劇都冇留意就撲飛(個編劇係David Hare,自己去google下),仿佛「黃子華」唔係一個人,而係一個品牌,一個「子華出品,必屬佳品.」嘅嘜頭.黃子華係套戲入面,極可能只係負責演戲,that’s all係咁多.千祈唔好痴線到以為佢有份度劇本,套戲會好有黃子華式嘅深度等等不切實際嘅FF.(其實係我自己FF梗.)But who cares?有黃子華就得啦!只要有黃子華,任何對白從佢把口講出嚟,都會覺得好有深度,好有哲理(心理作用上).總之,因為「黃子華」三隻字而撲飛,搞到down server真係好唔理智.(我撳爆嗰F5都冇反應,大家理智啲就可以畀我哩個唔理智嘅人買到飛.)
其實根據內容簡介,哩套《前度》係一套嚴肅而沉鬱嘅戲劇(應該係,除非唔係),但係有幾多香港人會享受哩種咁嚴肅嘅故事,而唔係齋睇黃子華?黃子華表面上係一個風趣幽默,嬉笑怒罵嘅人,但係事實上佢係一個對人生有有深刻感悟,受盡世態炎涼,人情冷暖,多愁善感,抱住悲觀現實主義嘅思想家.佢每場棟篤笑入面嘅笑話,有邊一句唔係笑中有淚,有過人生挫折悲痛,經歷灰心喪志嘅滄桑洗禮,然後看透殘酷世界既荒誕又現實嘅無奈所發出嘅自嘲?只係,有幾多人聽完黃子華嘅自嘲,會認真深入反省自己,沉澱笑話中嘅精華?《秋前算帳》開始之前,黃子華問咗三個問題︰「有幾多人係想嚟睇一個幾好笑嘅show?有幾多人係想嚟睇一個好唔好笑唔緊要,最緊要係有意思嘅show?有幾多人係想嚟睇一個好唔好笑唔緊要,有冇意思都唔緊要,最緊要係佢做完被人拉咗去坐監咁就好睇嘞?」當中,有幾多人係真心為認同第二個問題而拍手?又有幾多人明白佢笑話中嘅意思,有去反省自己同改變?老實講,雖然人好多時候唔鍾意傷春悲秋,一嚴肅就黑面,睇show只係為求娛樂,唔想用個腦.但係人生嘅無奈同既定必然嘅悲劇性,可以避逃得幾耐?始終都係要沉實咁真視面對,以勇於承認世界嘅不公同自己注定不幸嘅心態去跨過.自嘲,只係一種舒緩嘅自娛,作用就好似黃子華第一個棟篤笑《娛樂圈血肉史》嗰句︰「每次當我覺得自己前途有小小希望,我就會同自己講︰無用嘅,預咗架啦.」嚟係提醒自己.自嘲,從來都唔應該沉迷於笑點,否則只會成為上癮嘅麻醉劑.所以,黃子華一直都好想走出棟篤笑哩個被世人認定嘅形象.佢唔想大家淨係睇到佢幽默嘅一面,以為佢好樂觀.No!佢想大家透過佢嘅棟篤笑去認清世界嘅殘酷,警惕自己.睇佢嘅棟篤笑,識睇嘅,睇完一定會好憂鬱,正視日漸敗壞嘅世界.
不過,黃子華自己本身好難正正經經咁講嚴肅嘅哲理話題.原因唔係佢會講得悶,而係大家會被佢自己好笑嘅形象而重點錯置,掛住笑而少反思.正如黃子華喺《娛樂圈血肉史2》所講,佢好難拍到正劇,因為佢嘅形會令佢嘅正劇變成喜劇.「我做棟篤笑係因為我冇得拍戲.依家我冇得拍戲係因為我棟篤笑.」哩個係黃子華人生中最貼切嘅諷刺.究竟係大家對佢固有嘅預設嘅錯?定係佢出色嘅自嘲而無可避免咁所形成嘅勢令佢無奈?哩個天意弄人嘅自我矛盾,黃子華自己好清楚,所以佢正視哩個問題.一方面因為要搵食哩現實功利嘅原因,佢要keep住搞棟篤笑;另一方面佢為咗自己當初嘅夢想︰做演員,去體驗非止喜劇角色百味人生,同埋希望大家能夠透過佢對角色嘅演繹去感受故事同角色嘅味道,佢借棟篤笑而崛起嘅名聲去演出.電影,早期只係做咖哩啡,最多係四,五線嘅主角,仲要唔賣得,再唔係就甩唔到喜劇類.電影做唔到佢想做嘅嘢,就試電視劇,除咗《狀王宋世傑二》賴三同埋《非常公民》(黃子華非常抱怨哩個名,唔明點解唔可以用原名《溥儀與他的五個女人》)嘅溥儀之外,其他角色余樂天,莫作棟,麥提爽,奸人堅,香廣男,都係一早定型咗「黃子華棟篤笑式」嘅角色.但即使係咁,黃子華都擺咗好多心機落去,而唔係希望只係演一個令人笑嘅角色就算.《男親女愛》係令到黃子華爆紅嘅電視劇,除咗黃子華本身嘅喜感同埋同Do姐天衣無縫嘅默契外,最重要嘅係當時嘅監製徐正康畀咗黃子華好大嘅自由度可以參與劇本嘅編寫,盡顯咗黃子華個人表面上看似滑稽,但事實上另外深度嘅對白.例如有一集黃子華被飾演毛小慧嘅Do姐話佢做男人冇三個C︰Car, Cash, Credit card.飾演余樂天嘅黃子華回應咗一句︰「我得另外個三個C︰Cheap, Cheaper, Cheaperer.」表面睇落去,黃子華好似扮梗一個不學無術嘅無賴,連英文「Cheap, Cheaper, Cheapest」咁簡單嘅文法都可以錯,但其實哩句真正想講嘅係︰「男人,就係賤哩,沒有最Cheap,只有更Cheap.所以冇Cheapest,只有比Cheaper更Cheap嘅Cheaperer.」哩種,就係人嘅劣根性.不過,黃子華並冇因為人嘅劣根性而去迴避,或者講一啲懶係冠冕堂皇嘅教化,而係正視同承認,再透過反諷自嘲去令大家反思.《男親女愛》後期講到余樂天同毛小慧哩對天敵要變成情侶嘅契機,在於一次心靈嘅交流會,余樂天邊喊邊講︰「咁我唔麻甩唔咸濕,啲麻甩佬又唔參我玩.我又冇收錢嘅.」余樂天喊住咁講,表達咗佢真實嘅肺腑之言,而唔係平時以嬉皮笑臉去掩飾真正無奈嘅自己.最後嗰句「我又冇收錢嘅.」更加係講出一個人被逼埋堆嘅無奈.自己好清楚埋堆,其實冇直接同一定嘅得益,但唔埋堆仲慘,單打獨鬥冇安全感.有得揀,余樂天都唔想做無賴.結果久而久之變咗嗰堆人,所以連真心話都甩唔到無賴格式.哩種有深度,由外到內,再由內到返外嘅對白,係黃子華先做到.順帶一提,余樂天嘅「余」字係古語嘅「我」咁解,意思就係「我樂天知命」.而劇中余樂天雖然為人無賴,但的確係一個樂天知命嘅人.
黃子華講過,佢好鍾意溥儀哩個角色,除咗可以滿足佢做正劇嘅戲癮之外,仲可以演出一個人生嘅無奈.「其實,我哋都係唔同程度嘅溥儀.」哩個,係佢想用做正劇嘅方式話畀大家聽,偏偏套戲紅唔到,要佢透過棟篤笑話直接點明畀大家知.要擺脫棟篤笑形象,令大家真係可以睇到另一面,比較真實沉鬱嘅佢,就唯有靠舞台劇.舞台劇《野豬》,有黃子華,有廖啟智,再加埋戲劇界名編劇莊梅岩嗰名,成功吸引唔少人入場,總算係透過套劇嘅內容,演員嘅演繹去令觀眾留意同反思故事背後嘅用意.對黃子華嚟講,大家終於唔再係抱住佢以往棟篤笑嘅形象去欣賞佢嘅演出,而係認真留意佢嘅演技.(當然,慕名入場嘅人仍然係少不免.)總之,舞台劇,除咗《男親女愛》嗰套,算係大家不單單為喜劇娛樂而入場嘅地方.黃子華,唔想大家純粹為娛樂大家而表演.
其實黃子華嘅棟篤笑一直都係咁,除咗搵錢,自嘲,娛眾,仲想大家有所得益.黃子華棟篤笑嘅笑料十幾廿年前已經講,今日聽返都仲覺得咁好笑,除咗係因為黃子華認清人嘅劣根性,仲因為大部分人聽完只係得啖笑,冇為意過黃子華其實係借笑話提醒大家,代大家自嘲.《兒童不宜》入面嘅「你落咗妝我都仲認得你叫做化妝,你落咗妝我唔認得你嗰啲叫做僑妝呀!」,黃子華用港女做笑話,港女s笑得好開心,但係根本冇諗過其實係笑梗自己,仲以為笑梗人哋.最著名嗰句「搵食啫,犯法呀?我想架?」講梗嘅係香港人只係識得搵錢至上,為咗錢,可以忽略其他嘢,仲要懶係大條道理.但係大家笑完有冇檢討過自己其實都係「魚蛋理論」嘅一份子,有冇去改變過?《末世財神》裡提及過「大家唔會在意毛澤東嘅思想存唔存在,最緊要係佢條屍仲存唔存在?」《秋前算帳》黃子華提及過「我從來唔會懷疑大家全民轉軚親中嘅能力.」香港人真係關心自己嘅社會?自己嘅前途?咁點解冇人走出嚟抗議要求唔回歸?由上面走落嚟香港嘅心態開始,香港人心目中只有一樣嘢︰「搵錢」.而且香港人搵錢嗰種心態始終都係抄賣投機,所以黃子華嘅「牛頓第八定律」,「number降」到依家都仲work,因為香港人根本冇變過.所以對香港人嚟講,話知你中國邊個做阿頭,有錢搵就得.鄧小平鎮壓六四,當時大家都好驚,連梁振英都聯署支持北京學運.但係當鄧小平搞改革開放,提供大陸穩定嘅經濟市場畀大家北上搵真銀嘅時候,仲有幾多人記得六四?《秋前算帳》嗰份「內部認購名單」(包埋梁振英)有邊個唔親中?甚至當時鄧小平有咩三長兩短,大家會驚中國亂,點解?你估真係擔心中國國情呀?擔心大陸市場冇得搵銀咋.所以黃子華嘅「中國市場係睇住鄧小平嘅睪丸運作.」結果,鄧小平逝世,見證住香港人搵公務實嘅一面,「鄧小平希望佢死後有三七嘅評價,三份過,七份功.但係我哋對鄧小平嘅死已經消化咗.鄧小平嘅功過棋都冇得抄嘅,最重要係鄧小平嘅死仲有冇剩餘嘅經濟價值?冇?消化佢.」黃子華一句道盡當時香港人利字當頭嘅劣根性.好笑嘅係,大部分當時睇《秋前算帳》嘅係只係識得笑,就無再反省自己只係掛住搵錢嘅問題.搵夠錢就移民,見中國穩定繁榮有金礦掘就愛國,最重要唔好阻到自己安安穩穩搵食.哩班就係今時今日「和理非非」嘅香港人.九七前黃子華諷刺佢哋,冇人反省,一直以嚟大家都冇進步過,所以「大家千祈唔好忘記大陸有十億嘅人民-幣呀!」黃子華哩句笑話,一語成讖,可悲.
如果,笑話可以點醒香港人,黃子華唔會介意一講再講,仲會不斷用新方法去演繹,例如「number降」.即使世界再荒謬,比佢嘅笑話再好笑都好,黃子華都願意用笑話點醒大家,就好似《唔痴線唔正常》加插佔中抽水.但係當佢講到「智,仁,勇」,話香港人有「仁」,「勇」,要香港人留意「智」哩方面,在場又有幾多人明白黃子華苦口婆心,叫大家面對政府唔好空有熱誠,仲要有好對策,否則齋佔而冇進一步有效行動,都係徒然.黃子華唔想再做棟篤笑,除咗係因為香港社會已經令佢唔識笑之外,更重要嘅係香港人只係聽佢笑話表面嗰層,從來都冇get到黃子華嘅提醒.提咗廿年,香港人仲係冇進步,點叫黃子華唔灰心?
其實黃子華嘅笑話係唔應該解讀,一解讀就失去可以意會嘅蘊味,冇笑點,赤裸裸咁面對笑話背後嘅可悲.你哋可以話我過份解讀黃子華,又可以話我「香港人聽唔出黃子華笑話背後深意」嘅說法係以偏概全,唔係人人都係咁.但係,香港今時今日嘅社會居然仲未令黃子華嘅笑話唔好笑,好難唔令我覺得香港人有進步.如果香港人真係有進步,黃子華以前嘅笑話就只係滑稽荒誕,而唔會今時今日聽起嚟有錐心之痛.真正識睇黃子華嘅表演,唔會淨係掛住笑,反而會越睇越痛.笑,只係黃子華表演哩味中藥附送嘅嘉應子.睇黃子華,其實係攞錢買難受,所以5月18號公開發售個日大家唔好買飛,留返畀我哩啲鍾意作賤自己嘅人呀!


text:
我諗大家企得上前線,都係希望為其他手足服務,當佢地受傷嘅時候,可以即時為佢地提供到合適嘅治療.
但係 今次真係忍無可忍,我同我隊友亦都唔想大家嘅人身/ 性命受到威脅,所以決定係呢度開po講下下面呢個FA.
相信大剖份FA 同前線手足都會認得佢喇,甚至坐係電腦/電話面前嘅你地都會認得到.冇錯,呢個就係成日公主抱又咁啱得咁橋
上到鏡嘅FA手足.
咁點解話佢有問題呢?
1. 搶Case
相信呢個大家都唔陌生,之前已經有巴絲開po講過 (傳送門
: https://lihkg.com/thread/1603714/page/1
).最經典應該係消防嚟到接case佢地仲可以圍住個patient 唔比消防過
.搶case就唔講啦,試過有其他 FA手足處理緊個case都可以一野比佢嗌走/ 撞開嚟做
.
是咁的,我諗做得醫護 (利申: 醫護専職) 最忌都係講「生意興隆」呢類嘅說話,基於良心考慮,唔會有人希望一日會多人受傷所以自己可以做多d case.再者,我諗大家出得嚟都係希望互相尊重
啫,除非錯得離譜,如果唔係都唔會質疑其他FA手足嘅做法或者診斷.以我自己為例,我見case有其他人接手,頂到盡都係客氣地問下FA手足要唔要物資或者需唔需要幫手.所以敢問呢位紅衫FA,請問你係好想人受傷嚟表現你自己?定係覺得自己好勁好掂可以做呢場社運FA嘅大台,指揮大家做野?
2. 搏上鏡
大家上ig/ fb/ tg,有冇發現佢地好似老是常出現?你冇睇錯我冇講錯,次次現場都會見佢地好鍾意跟住記者隔離行,一有case就會跟住記者一齊衝去救.1020嗰次仲癲到可以當住個cam除gear比記者影,明明隔離仲係放緊TG
(片傳送門: https://s.nextmag.hk/e/1sHODij2V0
).
都係嗰句,我唔知佢地係基於咩心態出嚟.究竟係為光環/ 虛榮心,定係為左可以同朋友講自己有幾型?
如果係咁嘅話,我都覺得成件事幾可悲下,希望你諗下係為自己著想先,定係為救手足,諗好先至出嚟,我地唔希望你借呢個運動嚟滿足自己呢種咁自私咁恐怖嘅心態,扭曲呢場運動嘅意義,何況,FA第一條原則就係確保自己同現場環境安全
.連隔離放晒TG仲可以對住鏡頭除gear,希望你老左呼吸道仲頂得順 (不過難d喎你冇case就變煙鏟),而且唔好比堆狗秋後算帳.
3. Do no harm?
成場運動好多人好有心想做FA,諗住幫下手足,呢點我係真心感動嘅.但我地都唔可以否認,人人嘅醫療經驗唔同,可能會有參差,但唔緊要嘅,根據返大家嘅common sense同埋臨場應對嘅經驗,係可以搭救嘅,最緊要虛心學野啫.
但係嗰個FA次次都可以有堆柒野比人笑咁.最經典就係攞支細細地嘅高山氧嚟救一個中完 TG跟住SOB嘅人 (話時話好似係佢地嘅成名作,跟住就係FA堆入面出晒名… 膠).啱啱仲要比支冇spacer嘅ventolin個中左TG嘅記者,而支ventolin仲好似係dummy (有錯求指正).
之後太多柒野就數唔晒,唔係呢度講啦,不過有樣野真係要提點大家喇.你地都睇到呢位FA幾鐘意公主抱架啦,大佬唔該可唔可以專業少少?以為自己好型?之後仲要咁樣托人膊頭,人地膊頭唔甩骹,咁樣唔小心跌一跌,就有機會比你整到癱架
.唔好咁痴線啦好唔好?唔該搬patient唔係拉高佢地個shoulder啦,好容易甩骹.要托唔該係support住posterior shoulder同埋pelvis,呢兩個先係成身嘅重量支點.
記住Medical ethics第一條就係DO NO HARM
,希望大家唔好越搞越嚴重啦.
4. 食豆腐?
呢個真係要提一提女手足喇.呢個FA唔知點解就係好鍾意公主抱人,尤其係女仔.其實呢種搬運patient嘅方法固之然唔科學,亦都好唔專業,冇必要之下都唔會用到.例如中TG咁,除非痛到行唔到,如果唔係用公主抱嚟托咩?
之前有其他FA手足都話佢會同女仔比較多身體接觸,而就憑我地睇相睇落嘅,好多都係可以避免到,唔知佢本人心態係點喇,不過呢度真係要提一提咁多位女手足喇.
咁點解我要打呢篇野呢?
我就唔係只係呻咁簡單,亦都唔會分化大家叫大家憎FA,始終我好深信不分化不篤灰
呢個原則.
但係有錯就係要改,我只係希望FA呢個名唔好喺呢場運動臭左朵.始終治療都係講求大家對我地嘅信任,如果比呢d害群之馬整臭朵,我地就好難再行出嚟.而且我都唔希望有手足比呢d人害到,更加希望嘅大家毋忘初心
,諗清楚點解要行出嚟,無論你係咩崗位.
TLDR:
To 大家: 小心呢個FA啦,真係會害到大家架.
To 嗰個FA: 希望你諗清楚為咩出嚟做FA,同埋多謝你比左咁多笑料我地.
最後
光復香港
時代革命
五大訴求
缺一不可
香港人,反抗!
前線FA敬上


text:
環球膠報@facebook
Slim fit 過晒火位 , 出晒事?
近年興起一股意式 , 韓式 西裝浪潮 , 個個衝去做又窄又 slim 嘅西裝 , fit 唔 fit 不是重點, 重點係夠窄就得啦! 結果好似呢幅圖咁 , 出晒事! 呢種不倫不類嘅配搭好大可能來自 :
1). 現成 fast fashion 西裝店
成因 : 呢類 fast fashion 永遠追住個 trend , 好少會理 consumer 個 body shape 係咪岩著咁修身嘅 suit.
internet photo
2). 旺中 / 荷里活 $1000 一套嘅訂造西裝
成因 : 1. 首先同你度身個師傅都唔知咩來路 , 有無料 , 可能度出來嘅尺寸同你嘅真實身型有偏差.
2. $1000 一套嘅西裝 , 肯定請唔起本地師傅造衫 , 即使係去內地都要搵次級嘅代工 , 咁樣一定無法交出好貨, 仲要造 slim cut, 等於自掘墳墓 .
Dream Bespoke 嘅 Ricky 就認為 , 如果一定要造 Slim fit / Italian cut 嘅西褲 , 首先個裁縫要識咩叫 Italian cut , 再者響 measurement 方面都要有一定功力 , 否則唔只浪費左塊布 , 仲好似上面幅圖咁 , 有 “綻爆” 嘅風險!
Dream Bespoke老闆 —Ricky
Ricky : 首先要明白咩叫 Italian cut , 唔係夠窄夠 slim 就係, Italian cut pants 多數係 no break pants, 好多時褲腳都會有 pant cuff , 裁縫度身亦要預留足夠空間俾穿著者提腿及坐下.
pant with cuff
預留足夠空間俾穿著者提腿及坐下


text:
上星期某晚細細同我講,佢比幾個同學蝦,仲打佢心口,佢痛所以喊,驚動老師.了解後可能係同學仔想佢響小屋入面玩,拉住佢唔比佢出去,然後有同學動手!老師警告過幾個同學後應該唔會再犯了,咁OK啦.但此事引伸左一個我都諗左好耐嘅問題,都幾矛盾.就係當呔仔細細返學時比同學仔蝦,應該如何反應呢?
呔仔從小性格比較內歛善良,剛返學時同學行埋D佢都會自動彈開,好多卜友都估佢返學一定比人蝦,仲要係比人蝦都唔出聲果隻.我咁睇啦,搵笨一定有,因為班中一定有呢一類同學,閒時搶下人野,排隊迫去前面等等,呢D我都唔列入算做「比人蝦」嘅範圍架喇.主要係呔仔佢自己唔覺得有問題,佢鍾意讓人既,邊個鍾意排先咪排囉.我偷偷睇過佢返學放break響公園玩,個個一聽到打鐘就衝去排隊驚死執輸咁,呔仔永遠係慢慢行排最後.玩公園時佢爬緊上去,有人要落黎佢會爬返落去,讓人落左先,所以有時我會見到佢上極都上唔到,不停比人落先,咁呢D叫唔叫比人蝦呢? 如果連佢自己都唔覺有問題既,我又覺得無必要教佢進攻啦,有讓人唔計較嘅心,唔係人人可以做到,咁樣做人好蝕底嗎? 我反而欣賞佢有寬宏嘅心.可能係呔仔嘅性格,見佢同同學相處得好開心,佢話佢果班無拽仔架,全部小朋友都好乖好聽話.不過我都有教佢,如果有人蝦佢,甚至推撞打人,一定要逃走,即刻話比老師聽!呢個暫時OK,放心既!
到細細喇,佢無發生呢件事,我都仲係教佢遇到拽同學要盡量避開,如果比人蝦就即刻話比老師知!因為細細本性唔係「淋善」,有人搶佢野,推佢,佢一定唔會讓亦唔會驚.記得早年佢未入學前,試過響playground 比個肥仔蝦,個肥仔係咁推佢,佢發狂推肥仔落地襟住黎打.佢唔係惡霸小朋友,唔會主動去惹事蝦人地,但都驚佢還手就變左打交.因為咁,我呢兩年不停教佢,唔好同人動手,動手一定係錯!同埋可能跟得哥哥多,細細都變成禮讓人士,響學校唔多出聲.但今次事件後,我忍唔住教細細,如果比人扯住比人打,一定要還手,然後再跑去話比老師知!我諗我之前教錯左細細,正確嚟講還手唔係惹事,而係保護自己嘅方法,係自衛,小朋友必須從小學識保護自己!
不如大家都分享下,你地係點樣教自己小朋友被欺負時,要點樣應付,點樣保護自己呢? ^^


text:
望住日本鐵道圖,99%香港人都會睇到頭痛,用放大鏡都搵唔到要搭邊條線.但對於鐵道迷嚟講,佢地醉心研究路線,車輛,時刻表,覺得火車唔止交通工具般簡單,更係旅程中重要一環.呢股驚人鐵道迷風潮,連香港人都被吸引,Johnny Li亦係「落坑」份子之一.火車究竟有乜咁特別?呢次就由呢位「鐵路達人」帶大家領略日本鐵路魅力吧!
「鍾意火車最開心幫到大家」
男人似乎對車情有獨鍾,Johnny揀火車全因佢屋企對住港鐵車廠,日日睇住地鐵出出入入,對佢嚟講係「世界奇觀」.以前俾人知道自己對某種交通工具,可能會被恥笑「死毒L」,「宅男」.不過Johnny一於唔理,任由大家叫佢「鐵道迷」,「鐵膠」,除咗已經聽慣之外,佢知道愈嚟愈多人會搵佢解決困難,原來係有「利用價值」.「以前有親戚覺得我個興趣好奇怪,不過當佢地去到東京大阪蕩失路,急call搵我救命,自此唔敢睇少我,哈哈!」Johnny自己都覺得幾安慰,研究一樣嘢十幾年,再活用知識幫大家Plan行程搵路,已經唔係興趣咁簡單,係一門專業,試問又有幾多人有咁嘅耐性?
‧Johnny覺得鐵道迷唔係「毒L」,自己開心又幫到人,「唔識路咪又係打俾我求救」,佢又講得啱喎!
每次去到日本,大家為去食好嘢狂買藥妝,但Johnny就選擇鐵道旅行,到訪偏郊車站及鐵路博物館成為必去行程.「我可以坐喺個無人嘅車站幾個鐘,乜都唔理淨係望住個大海,有火車經過就影相,不知幾舒服.乜旅行唔係應該咁樣架咩?」不過要數最瘋狂一次,就係Johnny和朋友特登飛東京留兩日,為咗睇一個喺上野限定開放嘅荒廢車站,Johnny坦言好慶幸自己能夠親身到訪.「出發前幾日先決定買機票,好純粹咁因為車站荒廢近二十年,開放次數絕無僅有,連網上都只係得好少相同影片,真係好難得.如果今次唔去,呢世都未必有機會.」
‧Johnny走訪不同特別小站,其中北海道的北舟岡站眼前海景,令佢非常難忘.
‧Johnny鍾意結合火車與海,因為香港睇唔到呢啲景色.
開Page聚腳吹水
Johnny正職係媒體攝影師,研究日本火車十年有多,佢兩年前喺Facebook成立專頁「Johnny鉄道撮影札記」,記錄各種千辛萬苦旅程.「還掂我啲相放喺硬碟,都係得個擺字,不如分享俾大家睇下不一樣嘅日本,同埋自己嘅第一身探險體驗.」雖然去嘅地方同景點唔主流,但反而吸引唔少鐵道迷同鍾意深度遊嘅人.「香港好多人講日本,但無咩專頁會深度講日本鐵道同鐵道旅遊,呢個平台就變成大家聚腳地.有讀者PM我,睇完我嘅文章,下次旅行去咗果個地方,對我嚟講係好大鼓舞.」
‧兩年前開設「Johnny鉄道撮影札記」,將Hard Disk大量相片分享俾讀者,成功吸引一班固定觀眾,反應好好.
「鐵人」必去朝聖推介
鐵道旅日方便快捷,但望住路路線圖密密麻麻,車站啲名咁複雜,Johnny坦言都試過搭錯車.「唔敢講自己識哂每個站每條線,但大家問到嘅通常都識.」講到佢私伙推薦景點,一定係「日本三大最美無人車站」嘅四國下灘站,亦是他人生第一個鐵道旅行目標.「下灘站係海邊小站,車站無職員得個小月台,但眼前就係無盡嘅大海,睇日落真係世界級!同時呢度經常被JR揀做青春18車票海報拍攝地,當年去四國真係為咗去下灘架咋.」
‧下灘站係Johnny私伙推介地點,雖然列車班次少,但可以無障礙咁欣賞絕美日落.
體驗在地文化最佳方式
鐵道與生活息息相關,Johnny要揀一啲影相靚位,有時經過住宅區工廠區,完全感受當地人在地生活,以及鐵路嘅深厚感情.「有一次喺新宿送別一架行埋當日就退役嘅火車,好多人嚟到都唔捨得,唔少小朋友喺度喊,職員同大家合照,證明鐵道喺日本人心中,已經唔係交通工具,香港一定冇可能做到.」Johnny認為旅程就算因各種意外無法完美結束,但當中一定有值得回憶同驚喜嘅地方,亦是佢堅持鐵道旅行嘅原因.
‧對Johnny嚟講,鐵道唔係單純交通工具,更加係體驗在地文化最好方式.
希望以一個全新同貼地既角度為大家探討現今成功人物,故事同事件,更為大家提供最新嘅相關資訊.
係呢度,你更會搵到可能你一直缺乏同渴求既動力同知識.